
I 

ISTINITI DOŽIVLJAJI 


PRIČA O TOME KAKO JE MOJ GRADIĆ POTONUO 


I. 

Kad sam jednog predvečerja ušao kroz velika vrata 
u svoj mali gradić, svoj slavni, ali zabačeni gradić, opet 
me nitko nije prepoznao. 

Kako je ugodno, kad smo željni tišine, ući među svoje 
zaboravljen i nepoznat. Rieči ostaju u pogledima, u oba- 
ziranju za strancem, koji mirno prolazi. Ali ta praznina, 
prolaziti sam, dobro je kad se izpuni namještanjem še¬ 
šira na glavi ili premještanjem kovčega iz jedne ruke u 
drugu. Dobro je to, velim, iako je možda pomalo i smie- 
šno. 

Kad sam tako ušao u gradić i zakoračao pločnikom, 
primietim, da mi koraci ne odjekuju. Šta je to? Ta ja evo 
pješačim u težkoj planinskoj obući, okovanoj u gvozdene 
klince. Pa opet, ništa se ne čuje. 

Obazrem se na sve strane. Tko god je pretrčao ulicom 
ili zatvorio vrata ili što bacio i razbio ili zinuo, da pro¬ 
govori, nitko se nije odavao odjekom. Svuda strašna ti¬ 
šina. 

Promotrim pažljivo okolinu i spazim, da su zidine u 
težkoj mrkoj boji. Pogledam na pločnik i vidim, da je sav 
obrastao u nešto meko i tamno zeleno. 

Opet zastanem i ugledam jednog starca, kako nešto 
skida, struže sa čibuka, koji se težko dimio. Priđem bliže 
i tada jasno primietim, da on to guli sa čibuka neku ze¬ 
lenu obraslinu. 

Još nešto. Pred očima mi puče nevjerojatan prizor: 
Svi trgovčići u dućanima stalno su zamahivali krpama 
oko izloženih stvari, kao da gone muhe. Sipilo je po 
njima nešto sivo zeleno. Nešto, zbog čega je sav vidik to¬ 
nuo u neki prerani suton. 

Gosti za stolom, srčući kavu, neprestano su skidali i 
odpuhivali s odiela tu suhu, tamnu oborinu, koja je pro¬ 
zirno, ali gusto rominjala nad čitavim gradićem. 

Najviše sam se začudio, kako svi stanovnici podnose 
tu pojavu s najvećim mirom i strpljenjem. Vidio sam, 
gdje djeca po razkršćima skupljaju taj čudni talog i prave 
od njega svoje male snove. 

Idući tako začuđen osjetim, da mi je šešir nešto otež- 
čao. Skinem ga, da vidim, šta se to po njemu posulo. Od 
čega mi je tako težak na glavi. 

Gle, to li je dakle ta tajanstvena oborina. To U je 
ono, što sipi po mome gradiću u tankim mlazovima. Što 
osipava pragove i dovratke i magli okna i stare svjetiljke. 
Sad mi je jasno. 

Zatim sam mirno otresao sa šešira tu zelenkastu pra¬ 
šinu i pošao žurnim korakom prema starom uraru. Baš 
se pojavio pred svojom radionicom, držeći u jednoj ruci 
razkliman sat, dok je drugom tresao s njega onaj čudni 
talog lisičjim repom. 

Pozdravio sam ga vrlo uljudno i zapitao, koliko je 
sati. On me tužno pogleda i reče, da su mu sve kazaljke 
stale i da zbog ovoga strašnog nevremena već odavno ne 
može popraviti ni jedan sat. 

— Vidite, molim vas — nastavi on očajno — kako 
stalno sipa ovaj sivo zeleni prah. Zbog toga mi njihaljke 
zastajkuju, kazaljke zapinju i pucaju žice i zavoji. 

— Pa kako onda stižete na vrieme? — upadoh mu u 

rieč. 

— Nikako. Uviek zakašnjavamo. Prespavamo sva- 
nuće. Pietle ne čujemo, jer su im grla promukla od ove 
prašine. I ja jedva govorim. Jutros smo morali dočekati 
neke učenjake, koji su došli, da izpitaju tu čudnu pojavu. 
Ali smo svi još spavali, pa čak i gospodin načelnik, iako 
on jedini ima budilicu. Znate, baš pred njegovo buđenje 
nešto je u njoj puklo. 

— A gdje su ti učenjaci? — upitao sam radoznalo. 

— Već su bili i otišli. Objasnili su pred načelnikom i 
cielim gradskim viećem, što je to, što pada po našim 
krovovima i ulicama. 

— Vidite, to je zanimljivo. Da li se sjećate, šta su 
rekli? 

Siedi urar zalupa satom, kojemu je utroba muklo 
odjeknula, dok su obje kazaljke obletjele kružnicu i klo¬ 
nule opet na šest. 

— Pitate me za učenjake? Oni su nas umirili i obja¬ 
snili nam, da ta oborina nad našim mjestom nije nikakva 
kobna pojava. Rekoše nam, da je to mješavina prašine i 
uvele trave, koju vjetar vitla i nosi odozgo, s ruševina one 
stare kule i posipava sve ulice i domove. 

— Hm, klimnuo sam zabrinuto glavom. Kakva za¬ 
bluda! Kakva površnost! Pa oni će vas upropastiti, čo¬ 
vječe, vi i ne znate, da vam prieti smrtna opasnost! Vama 
i cielom gradiću. Jeste li čuli? — kriknem mu u uho — 
pa ga zgrabim za rame tako snažno, da mu je iz ruku iz- 
pao sat. 

— U pomoć, u pomoć! — povika starac i stade bježati. 
Ja za njim, a skupljena svjetina za nama. 

Jedva nas stigoše na trgu, gdje su skupine stanov¬ 
nika nemoćno promatrale, kako ona sivo zelena oborina 
curi u sve gušćim mlazovima. 

Odvojili su me od starca i poveli načelniku, da mu 
objasnim, u čemu je ta opasnost. 

n. 

Kad sam se pojavio pred načelnikom, duboko sam se 
poklonio. Vrebajući naokolo, gdje bih objesio šešir, opet 
sam se duboko poklonio i zakašljucao. 

— Gospodine načelniče, ja sam taj i taj. Izvolite 
čuti: Ovo, što pada po vašem gradiću, nije nikakova 
prašina i uvela trava, kako su vam rekli oni učenjaci. 

Ta oborina, što neprestano sipi, strašna je i smrto¬ 
nosni. To je sjeme jedne čudne biljke, kojoj je ime zabi¬ 
lježeno samo u jednoj prastaroj knjizi znanja. Ta biljka 
se zove: Muscus soporifer. 

— Šta si to rekao? Ne čujem. 

— Mu-scus so-po-ri-fer — ponovim razgovietno, a 
načelnik nešto progunđa i ljutito prebaci nogu preko noge. 

— Šta to znači? Šta znači to ludo ime? 

— Muscus soporifer znači: Mahovina uspavljiva. 
Mahovina drjemljiva ili Mahovina zaborava ili Mahovina 
zaostalosti ili — kako hoćete, gospodine načelniče. 

— Aha, tako — dobaci on lieno i pospano. A gdje 
raste ta biljka i kako izgleda? 

— To ćete već vidjeti, ako se ovaj gradić ne prene na 
vrieme. Dovoljan je samo jedan pljusak, pa da iz ovog 
sjemena, što sipi po vašim ulicama i domovima, bukne 

crno i žilavo korienje i trnje, u koje ćete obrasti i vi i 
cjeli gradić. Jeste li čuli? 

Ove posljednje rieči tako sam gromko izrekao, da je 
načelnik skočio sa naslonjača, u koji je bio blaženo za¬ 
valjen. 

Odjednom sam začuo silan žamor na ulici. Zatim raz¬ 
bijanje vrata i prozora, a potom muklu tutnjavu uz ste¬ 
penice. 

Preda mnom se stvori razjarena gomila stanovnika, 
zgrabi me i odvuče niz stepenice vičući. 

— Sve smo čuli. sve smo čuli. To je laž. Napolje iz 
našega grada! Napolje! 

Stajao sam mirno na ulici, usred uzdignutih priete- 
ćih niku. Pomislio sam u sebi. Gle, pa ovi mali stanovnici 
mogu se i naljutiti! Netko povika: 

— Na magare s njim! 

Ne znam ni sam, kako se to sve dogodilo. Tek odje¬ 
dnom ugledah cielo množtvo pod sobom, jer sam već bio 
posađen na magare. Preda mnom su brzo razkrčili put 
kroz gomile. Netko bočnu magare čakijom u bok. Ono 
zareva, poskoči i pojuri strjelimice niz ulicu. Snažno sam 
ga uhvatio oko vrata, da ne padnem. Za mnom se zaorio 
smieh. 

Kao striela proletjeli smo kroz gradska vrata i za 
tren izmakli daleko od grada. Magare je još dugo toptalo 
preko brda i dolina. Najzad smo zastali pred nekim klan¬ 
cima, gdje nas je već stigla i noć. 

Sišao sam s magareta i poveo ga prema obližnjem 
selu, koje se vatrama odavalo. Bio sam primljen na ve¬ 
čeru i prenoćište kod seoskog kneza, jer sam nabasao 
prvo na njegovu kuću. 

Cielu noć sanjao sam o gradiću i gradio ga. Već u 
praskozorje oprostio sam se s knezom i otišao. 

Da, za njegovo gostoljublje darovao sam mu magare. 

m. 

Prošla je već gotovo godina dana od onog velikog 
pljuska, koji se krčazima izlio na moj gradić. Crno za nj 
slutim, i nešto me k njemu vuče. 

Evo, sad idem, jer ga ranije nisam mogao posjetiti. 
Cielo to vrieme vodio sam namjernike poznatim stazama. 
Pokazivao im plićake preko bučnih i smrtonosnih rieka. 
Timario konje i palio fenjere na kolima, koja su odlazila 
u olujnu noć. 

A nije me sprečavalo samo to. Nego i stara kivnja 
na moje stanovnike, koji su me uz grohotan smieh otje¬ 
rali na magaretu iz grada. 

Samo ipak u mojoj tako slobodnoj duši ne bi se ni¬ 
kako mogla ugniezditi vječna mržnja. Jer sada, dok se 
približavam proplanku, s kojeg će mi pući vidik na gradić, 
moju dušu obuzima strepnja, zbog koje mucam i kad sa 
sobom razgovaram. 

Popeo sam se na visoravan i bistrim okom, kome ni¬ 
kad nije umakla ni najmanja ovca, tražim svoj gradić, 
ali ga nema. Svuda tamno zelene gromađe, iz kojih ne 
viri ni krajičak zidina, ni najtanji kovitljaj dima. 

Preneražen, spuštam se brzo niz puteljak, koji je ne¬ 
kada vijugao do praga samih gradskih vrata. Pred sa¬ 
mim ulazom, već podpuno obraslim u mahovinu i tr¬ 
nje, začujem potmulo bugarenje: 

— Stani ti, o dobri putniče, koji si htio da nas spa¬ 
siš. Stani naš nesuđeni spasitelju! 

Preda mnom se pojavi iz mraka stari vratar, držeći 
gusle, koje su još podrhtavale. 

— Ti li si to, moj siedi ključaru! — rekoh mu nježno. 
— Ti dakle jedini ostade! 

— Eto, sudbina me nesretnika odredila, da uz gusle 
bugarim propast našega gradića. Dolaze stranci sa svih 
strana, da vide i čuju ovu nečuvenu nesreću. Svatko mi 
spusti u bisage milostinju, od koje prehranjujem poto¬ 
nule stanovnike. Ali nema pomoći. Sve dublje tone ovo 
prokleto mjesto, a mahovina po njemu buja. Mahovina 
zaborava, kako si nam ti ono nagoviestio. 

— Starče; jezivo mi pričaš. A reci mi, kako si ti 
ostao? I kako se sve to dogodilo? 

Vratar ne odgovori. Samo me pogleda radoznalo i 
upita nekako bojažljivo: 

— A što si ti opet došao? Da li bi htio ući u zamrli 
gradić? 

— Učinio bi mi — rekoh — jednu bolnu radost, kad 
bi me uveo. Povedi me. Budi mi vođa kroz puste domove 
potonulih stanovnika. Da vidim te nesretne ljude i da se 
s njima porazgovorim, dok je još vremena. 

Kad sam ono prvi put dolazio, vuklo me je nešto 
drugo. Ljubav je to bila. Ali sad je već kasno. 

Vratar zapali fenjer i težkim ključem otvori mala 
vrata, koja nisam ni primietio, jer su sva bila prekrivena 
mahovinom. Na ulazu mi zaduhnu u lice neki suh i težak 
dah, da sam zateturao i jedva se pridržao za vratarevo 
rame. 

— Starče, ovo je groblje živih, ovo je užasno, jer je 
najgore živjeti, a već biti mrtav. 

— Ostavi sad tu svoju mudrost, nego gucni iz ove 
čuturice koji gutljaj! 

Srknuo sam dva-triput, dok je starac navaljivao: 

— De još malo, još malo. Ne će ti pozliti. Uviek ja 
nosim ovu čuturicu, jer kako bih inače prolazio kroz ovu 
mrtvež. Živ nikako. 

IV. 

Pomalo osvježen, pa i nasmijan potajno pođem sada 
uz starca sigurnijim korakom. 

— Kad čovjek stigne u koji gradić, red je, da naj¬ 
prije posjeti načelnika — pouči me moj vođa, a ja do¬ 
dam: 

— Pogodio si mi želju, jer tome čovjeku, ma kako 
mi biedan izgledao, dobacit ću pregršt oštrih rieči. Neka 
potone što prije. 

Šuteći stigosmo načelnikovoj kući i popesmo se uz 
stepenice do njegove sobe. Kad smo ušli, zazviždao je 
vjetar kroz razlupane prozore, vitlajući sve gušće nanose 
tamno zelenog praha. Pod i zidovi već su bili zastrti du¬ 
bokim sagom mahovine. 

— A gdje je on? — upitam svoga vođu nestrpljivo. 

— Eno ga. Zar ga ne vidiš tamo u kutu? 

Prišao sam bliže, sav plamteći od pravedne osvete. 
Načelnik je još sjedio zavaljen u naslonjaču, ali tako 
stegnut za nj pipcima korova, da se nije mogao ni maći. 
Bio je blied i težko disao. Kadkada samo otvorio bi umor¬ 
ne oči, dižući tromo kapke otežčale pod mahovinastim 
injem. 

— Čekaj, — reče mi vratar. Priđi mu bliže. Ugledat 
će te. 

I zbilja, njegov pogled se preda mnom stakleno ukoči. 
Piljio je u mene nepomično, trzao rukama i pokušavao, 
da izskoči iz naslonjača. 

— Ne vriedi ti muka, glavaru — dobacih mu ogorče¬ 
no. Dosta si spavao u zapuštenom gradiću i sladko se 
smijao, kad sam na magarcu proletio kroz ove ulice. 

Ne ću ti zaboraviti, što si pustio, da presahne naš 
vodopad, koji je svojom ljepotom hranio ove siromašne 
stanovnike. Sada se smiri zauviek u toj mekanoj mahovini. 
Liepo ti stoji njena zelena odjeća. Baš je prikladna za 
proljetnu šetnju. 

To sam mu rekao i okrenuo se, dok je on mumljao 
nešto nerazumljivo. Kad sam s vratarom izišao na prag, 
vidjeh onu mrtvu sobu, kako već tone i nestaje u suhoj, 
zelenoj mećavi. 

— Pravedno si ga izgrdio — primieti moj vodič, dok 
smo silazili niz stepenice. Cieloga svog života samo je 
razsipao i ni za koga nije mario. Jedino mi je žao, što si 
zaboravio razlupati onu njegovu budilicu, koja ga nikada 
nije mogla probuditi. Zbog nje smo i mi uviek i svagdje 
zakašnjavali. 

Kad smo izišli opet na ulicu, utonuli smo u mahovinu 
sve do koljena. 

— Moj vjerni vođo s fenjerom i čuturicom, moramo 
se požuriti. Vidiš, kako ovaj korov naglo buja! 

Nisam ni čuo, što mi je vratar odgovorio, jer me je 
iznenadila neka mukla tutnjava u blizini. Pratilac me 
upozori na neki široki panj, koji je pogrbljen stajao kraj 
usahle gradske česme. 

— Priđimo bliže, pa će ti se sve objasniti — opomenu 
me vodič. 

Gledajući izbliza, primietim, da iz stare kore viri ne¬ 
kakav sied pramen. I ona lupnjava je prestala, čim smo 
stali uz taj panj, sličan grbavcu, obraslom u koru. 

— Pazi sad — i moj pratilac povuče za onaj siedi 
pramen. 

— Ne čupaj mi bradu — začu se iz kore piskutljiv 
glas, a zatim zagrmi opet bubnjava, pa sve tiše, dok sa¬ 
svim ne usitni, kao da prati kratak i oštar hod vojske u 
brzom prolazu. 

— Tko je to? Koji se to kukavac pretvara u panj? 

— Ništa osobito. To je naš gradski glasonoša, koji 
je već prevalio sto tridesetu. Lupa u bubanj, kad god do- 
praća ili odpraća neku nevidljivu vojsku. Skorio se, evo, 
u tvrd oklop i tutnji noću po bubnju, da te jeza spopada. 
I ne prestaje. 

— To je zbilja žilav starkelja. A od kada ga je počela 
hvatati i stezati ta prokleta kora? 

— Bilo je to onoga dana, kad se je poslije duge šut¬ 
nje pojavio opet na ulici i gromko povikao: Čujte, po¬ 
čujte, dobri ljudi. Naćulite uši i čujte najnoviju viest. 
čujte. Na cielom svietu više se ništa ne događa. Iđite 
spavati! 

Eto, od toga dana počela ga popadati kora. Sad vi¬ 
diš, kakav je. 

Nismo se tome slučaju mnogo začudili, nego zamolim 
vodiča, da mi objasni, kakvi su to otresiti glasovi, što 
ih čujem iza onih zasutih prozora, kroz koje kao da još 
tinja mutna svjetlost. 

— Neka ti ništa nije čudno — uslužno odgovori pra¬ 
tilac. To su besposleni gradski mladići, koji igraju za sto¬ 
lom svoje đangubne igre i svađaju se. Toliko su se za- 
nieli, da i ne primjećuju ovu podmuklu mahovinu, koja će 
ih naskoro zatrpati. 

— Kad je tako, ne žalim ih nimalo, da svoju igru 
nikada ne završe. Tolike su djevojke zbog njih ostale 
usidjelice. 

Prenuše me ove moje posljednje rieči, pa upitam 
bojažljivo i tužno: 

— Šta je zbilja s tim djevojkama, koje su od čekanja 
osiedile u našem gradiću? 

— Tamo su iza one tamne visoke ograde. Sve ću ti 
to pokazati. 

— Pođimo odmah, dok se još vidi. Srce me vuče, 
slutim, da ću ugledati prebolan prizor, kakav se ne uka¬ 
zuje ni u najcrnjem snu. 

Stigli smo brzo do visoke ograde. Pratilac mi pokaza 
jednu skrivenu pukotinu i šapnu: 

— Tu ćeš sve dobro vidjeti. Samo šuti, jer ako te 
primiete, osvetit će se. Ugledat će svoju nesreću i svi- 
snuti od bola. 

Gledao sam ih, gotovo i ne dišući. Oko okruglog stola 
sjede one pognuto i šapću nešto jedna drugoj. Onda se 
sagnu, otvaraju okovane kovčege, iz kojih mi duhnu u lice 
miris svježega rublja. To im je oprema, koja će ostati ne¬ 
taknuta, jer su ih ženici zauviek mimoišli. Jedna među 
njima naglo ustade i veselo povika: 

— Eno, sad će doći. Spremite se, sad će doći! 

— Na koga to misle? Koga to očekuju? — upitam 
začuđeno. 

— Psst! Pričekaj. Sve će ti biti jasno. 

Malo zatim otvoriše se dvorištna vrata i neki po- 
grbljeni starac uđe u dvorište, noseći na ramenu težak i 
glomazan sat, kao da je u njemu nosio sve odkucane i 
neodkucane časove. 

— Gle, pa to je onaj stari urar! — zašapćem svome 
vodiču. 

— Psst! Samo se strpi. Sad ćeš vidjeti neobičnu sliku. 

Stari urar je spustio sat nasred stola i pogledao paž¬ 
ljivo u lice svakoj djevojci, kao da uzpoređuje nešto davno 
s njihovim sadašnjim izrazom. 

Onda je iznenada stao biesno obrtati veliku i malu 
kazaljku, ali unatrag i pritom se stalno obazirao na dje¬ 
vojke, koje su nepomično stajale oko njega. 

— Šta on to radi? Ovo mi je sasvim nerazumljivo — 
rekoh preneražen tim čudesnim prizorom. 

— Pa zar ne razumiješ? — odvrati mi pratilac mirno. 
On obrće kazaljke naopako, da vrati izgubljeno vrieme i 
mladost ovim siedim djevojkama. Tako radi svaki dan. I 
čvrsto u to vjeruje, kao i te djevojke. 

Taj žalostni prizor toliko me dirnuo, da više nisam 
mogao izdržati. Još sam, na svoju nesreću, spazio, kako 
svaka od njih krišom vadi ogledalo i smieši se na vraćenu 
mladost. 

— One su poludjele. Poludjele su. Bježimo! 

Pošli smo dalje, gazeći sve dublje u mahovinu. Nad 
nama je preletjelo jato kukavica i spustilo se u dvo¬ 
rište usidjelica. 

Naporno krčeći put kroz onaj sumorni talog i korov, 
neprestano sam prisluškivao: svuda iza porušenih zidina, 
porazbijanih prozora ili pritvorenih vrata, čuli su se zvuci, 
koji su stalno zamirali. Zbog te potmule glasbe stalno sam 
zastajkivao, pa me vodič upozori: 

— Nema više vremena. Požurimo se k izlazu, jer se 
već spušta noć, koja je ovdje bez zviezđa. A vidiš! I ma¬ 
hovina se toliko razbujala, da nam je gotovo do ramena. 

Težko se probijajući stigli smo napokon do izlaza. U 
vodičevu fenjeru već je dogorievalo. 

— Je li, kakve su to kljunaste žate, nanizane ovdje 
oko izlaza? Imaju neki čudan oblik. Ni am ih ni primietio, 
kad smo ulazili. 

— To su skamenjeni pietli — prošapta umorno moj 
stari pratilac, otvarajući mi obrasla vrata potonuloga gra¬ 
dića. Pokupio sam ih sa svih pragova i dvorišta. Nemaju 
više što javljati, pa su se ukočili i skamenili. 

— Ako hoćeš, uzmi jednoga. 

— Daj mi onog nakostriešene kreste. Skamenio se 
baš, kad je htio nešto kukuriknuti. A vratim li se ikada, 
doniet ću za uzdarje tebi i cielom gradiću jednoga mlada, 
rosna pietla... 

PRIČA O PRESAHLOM JEZERU 

I. 

1 

Još i sada, poslije toliko godina, muči me ona strašna 
viest, da je presušilo jezero kraj moga gradića. Dok se 
žurim, da vidim sada pusto i razpuklo korito i kotlinu, ne 
mogu shvatiti, kako je nestalo onakve vode. Šta je bilo 
s onim šumnim valovima, s bučnim, vodenim zavjesama 
preko strmih litica? Šta je bilo s tihim i jezivim zelenci- 
ma, gdje vrebaju smrtonosni vrtlozi i gdje pritajene vile 
jezerkinje najčešće odvuku plivača na dno? 

Jezerkinje vile? Kako sam se njih sjetio? Što je bilo 
s njima i gdje li se skloniše, kad je voda stala ponirati? 
Uskoro ću ih možda vidjeti i diviti se njinoj ljepoti, o 
kojoj sam toliko slušao. Vjerujem, da su divne, ali im je 
hod sada vrlo nespretan, jer hodaju po suhu koritu. 

Samo sam jednom, o nekom davnom sutonu, slučajno 
ugledao vilu. Baš u trenutku, kad je izlazila iz obližnje 
vodenice. Skočila je u bukove, dok je mladi mlinar dugo 
gledao s brvna u virove, koji su nad njom vreli. Čuo sam 
druge večeri, da se mladi mlinar utopio. Nitko ga nije 
žalio, jer se pričalo, da je pošao onoj; svojoj vili, da se 
njome oženi. Kažu, da tako biva sa svim utopljenicima. 
Oni postaju vodeni vilenjaci i žene se jezerkinjama. Iako 
sam u životu vidio mnoge nevjerojatne stvari, ipak mi je 
to izgledalo i previše čudno. 

n. 


Sjedio sam dugo na kamenu i odmarao se. Kraj mene 
au bili konji, kola i jedan izvor. Mislim, da u samoći nema 
ugodnije stvari, nego slušati ono sneno zobanje konja 
i prigušeni žubor izvora u blizini. Iako sam silno želio, 
da što prije vidim potonulo jezero, ipak me savladao san, 
i zađriemao sam. Ne znam, koliko sam spavao, kad me 
iznenada prenu kočijaš: 

— Je li, mladiću, dokle ti misliš spavati? Konji su 
odavno spremni i fenjeri upaljeni. Ako želiš vidjeti poto¬ 
nulo jezero pod mjesečinom, onda se požuri, dok mjesec 
nije zašao. 

Uz jednoliki štropot i potmuli kas konja kola su pošla 
čas naginjući se na padinama, čas klateći se koso uz 
prosjekline. Noć me toliko privlačila, da više nisam mislio 
na daljinu puta, niti sam zapitkivao, kad ćemo stići. Na¬ 
pokon smo stigli na ravan put, vrlo ugodan za sve koči- 
jaše, jer se tada svaki bezbrižno okrene, upita putnika 
za zdravlje i onda zapjeva. 

Dugo smo tako putovali, tutnjeći kroz klance i ostav- 
I jajući za kolima gromke odjeke u stienama. Neočekivano, 
pred nekom pećinom, u kojoj sam čuo šum vode, kočijaš 
zaustavi kola. 

— Mladiću, stigli smo. Ovo mjesto sigurno poznaješ, 
i stazu, što krivuda do usahlog jezera. Ja tamo ne ću, a 
( i idi slo.bodno i ne plaši se. 

Kočijaš ošinu konje i odjuri u noć. Stajao sam i neko 
vricme slušao udaljivanje kola. Obuzme me strah od te 
nagle osamijenosti i već htjedoh bježati. Ali, zašto sam 
onda došao? 

Dušu mi opet savlada tuga i neodoljiva radoznalost, 
da vidim izgubljeno jezero. Tako pođem uz vrletnu stazicu, 
koja se bielila na mjesečini. Tamo, iza onog zavijutka 
ugledat ću jezero bez vode, obalu bez pljuskanja valova. 

III. 

Čim sam stigao do prievoja, gdje se puteljak strmo 
ruši do same obale, stao sam kao skamenjen. Kotlina 
sva u jezivoj pustoši, puna stiena i pećina, bjelasa se na 
bliedom sjaju mjesečine. Tišina je tolika, da i zaostale 
sitne kapi s litica odjekuju olovno tupo. Poda mnom, na 
dnu obale čujem, kako zašušne šaš suho i oštro, čini mi 
se, da se u njoj netko krije, da je pomiče i njiše, jer kako 
bi se inače micale te visoke, tanke stabljike, kad se ne 
osjeća ni najlakši dah vjetra. 

Nekoliko trenutaka čekao sam pritajeno i onda zgra¬ 
bim kamen i bacim ga u dubinu. Sumornom tišinom pro- 
lomiše se odjednom očajni krici, da sam sav zadrhtao, šaš 
poče da se razmiče i lomi. Iz njeg se ukaza nekoliko nagih 
tiela. Neviđena i čarobna, obasjana mjesečinom, okrenuše 
se prema meni, gledajući me bolno i zaprepašteno. Još 
jedan krik odjeknu — i ta vitka tiela odletješe u noć, na 
drugu obalu, i nestade ih u pećinama. 

Je li ovo san? Zar sam zaista vidio vile jezerkinje? 
I to tako blizu, da sam im čuo uzplahireno disanje. Skri¬ 
ven u grmlju dugo sam čekao, ne će li se vratiti. Ali na 
suhom jezeru, po klisurama i ponorima nitko se nije 
javljao. Miljenje i preplitanje sjena, to je bilo jedino, što 
je tu živjelo i stalno me držalo u napregnutoj pažnji. 

Dok sam tako prisluškivao i čekao, začujem iza 
grmlja na obližnjoj livadi ljudske rieči. Pogledam kroz 

šiblje. Na mjesečini opazih mlade seljanke, kako se sa- 
ginju i nešto prostiru po travi. Sigurno su sišle iz obliž¬ 
njeg sela, ali taj posao, nad kojim su se saginjale, bio 
mi je neobjašnjiv i tajanstven. Prikrao sam se korakom 
duha. Sad sam jasno vidio: na travi je bilo prostrto osam 
sniežnih košulja, osam zubuna, osam pari nazuvaka i opa¬ 
naka, osam rubaca i drugih sitnijih stvari. I to uviek po 
osam. 

— A veliš, da ih ima baš osam — začuh među se¬ 
ljankama razgovor. 

— Jest, baš ih je toliko. Znam točno. 

— A kakve su? Imaju li sve isto, kao i mi? 

— Sve isto. Samo onake lipote nema na svitu. Lipše 
su od anđela. 

— A što idu gole? 

— Dok je bilo jezero, voda ih je skrivala i odivala. 
Sad više nema vode. Zato smo im i đonile ovu obuću i 
odiću. Doći će one pred zoru, da se obuju i obuku. 

— Hoćemo li ih čekati? 

— Ne, ne. Ne srni ih nitko viditi, kad se oblače. 

Mlade su seljanke ustale, ostavile na prostrtom pla¬ 
tnu nekoliko pogača i brzo se izgubile stazom prema selu. 
Mislio sam, da skriven dočekam vile. Da im još jednom 
vidim odkrivenu ljepotu. Ali mi je neki glas zašaptao, da 
se odmah udaljim, i prietio mi osvetom. 

Pošao sam odmah uz obalu, žureći se ne znam ni 
sam zašto. Dugo sam se tako provlačio kroz grmlje, 
lutao stranputicama, penjao se uz vrleti i spuštao se ne¬ 
običnom vještinom. S jedne stiene, na kojoj 1 sam se od¬ 
marao, začujem izdaleka lomljavu vode. Toliko sam se 
iznenadio, da sam naprosto odtrčao na onu stranu i stigao 
u samo svanuće. 

Pod prvim zracima sunca ugledam veliku branu, širi¬ 
nom cieloga korita. O taj tvrdi zid voda se razbijala i 
biesno rušila u svoje novo korito, usječeno niz padine sve 
do mjesta, gdje su ljudi, kako sam čuo, sagradili veliku 
tvornicu. Sad mi je jasno, zašto je presahnulo jezero. 

Obuze me bol od pomisli, da se vile više nikada ne će 
vratiti u svoja stara boravišta. Nikad više ne će roniti pod 
bučnim slapovima, niti se praćakati u vrtoglavom viru. 
Umornom plivaču bit će gorka smrt, kad bude tonuo u 
dubinu bez njihova zagrljaja i zanosne popievke. 

Ni ja, usnuv na obali, nikad više ne ću osjetiti mokre 
i opojne kose na svome licu. Ni ruke, kako me blago i 
nježno vuku u vodu. 

Pitam se, što će sada raditi tužne jezerkinje. Život 
je danas tako težak. Morat će se latiti nekog posla, ako 
žele živjeti. 


IV. 

Poslije mnogo lutanja bio sam prisiljen da se sa 
svojih gora spustim u tvornicu i zatražim kakav bilo 
posao, jer je zima bila na domaku. Dali su mi, da vadim 
klince iz starih ograda i da ih poravnavam. Zatim sam se 
bavio i brojanjem balvana. To sam radio brzo, jer sam 
bio vrlo vješt u zbrajanju i oduzimanju i svaki broj znao 
sam odmah napisati. Svake večeri primao sam svoju malu 
zaradu, od koje sam uviek ponešto odvajao za svoj pro¬ 
ljetni put. 

Jedne večeri, dok sam pokuckivao po izkrivljenom 
čavlu, dođe mi nadzornik i kaže: 

— Mladiću, otiđi tamo na brdo u onu drvenjaru sa 
zelenim oknima i donesi nekoliko vreća, da skupimo u njih 
ove klince, što si ih povadio. 

Penjući se k onom kućerku, bilo mi je čudno, što su 
mu okna u zelenom staklu. Kad sam stupio na prag, ustu¬ 
knuo sam i stao bez rieči. 

U dosta velikoj radionici sjedjelo je na niskim tro¬ 
nošcima osam divnih djevojaka. Krpile su i šile vreće. 
Nagnute nad poslom, nisu me ni pogledale. Jedva sam 
rekao, zbog čega dolazim. Jedna mi dobaci nekoliko vreća 
i nastavi šivati. Zgrabio sam vreće i kao lud potrčao niz 
obronak. 

Cielu noć nisam ni oka sklopio. Mučio me onaj ža- 
lostni prizor u kućerku: vile jezerkinje, kćeri iz toplih, 
zimskih priča, vladarice strašnih vrtloga, sada krpe i 
kroje vreće, sjedeći na prostim tronošcima. Haljine im već 
u zakrpama, opanci poderani. 

A ona stakla na oknima? Zašto su zelena? Dugo me 
je mučilo to pitanje. Na koncu, ipak sam se dosjetio: Ta 
boja dočarava im vodu, zelene struje i trave. Od svjetiljke, 
koja je podrhtavala na drvenom zidu, padali su zeleni ođ- 
sjevi s okana na njihove vitke ruke i suzne oči. 

Kasnije sam doživio još jedan težak trenutak. Nikad 
ne ću zaboraviti ono subotnje popodne, kad sam ugledao 
vile jezerkinje, gdje u redu čekaju s ostalima, da prime 
plaću. Ništa mi u životu nije bilo bjednije od toga. 

Moj posao odtada poče zapinjati. Pogrješno sam pre¬ 
brojavao balvane. Klinci mi izmicali pod čekićem. Nadzor¬ 
nik me grdio. A ja sam stalno mislio na onaj novi, teški 
prizor. Još kad se sjetim, kako je poslovođa, pijan toga 
dana, jednu jezerkinju obujmio oko pasa svojom lopata- 
stom rukom. Što sam ga tada iz sve snage lupio batinom 
po glavi. Ni u praznom čabru ne bi tako zazveknulo. Na¬ 
ravno, mirno sam poslije toga pošao stazom uz brdo i više 
se nisam vratio. Zimu sam proveo po seoskim prelima, po¬ 
mažući u komušanju i zrnanju kukuruza. 

V. 


Silazećei sa gora u dolinu, prema usahlom jezeru; 
spuštajući se s proljetnim vjetrom i nabujalim potocima 
stalno sam zapitkivao, što je s vilama. Krpe li još vreće? 
Hi rade neki drugi posao, dostojniji njih. Idući tako, na 
zavijutku mi se ukaza nešto neočekivano: 

Niz branu, podignutu preko starog korita rieke, tut¬ 
njili su silni slapovi nadošle vode i rušili se u kotlinu pre- 
sahlog jezera. Opet su zastrujali zelenci, kružeći u vrtlogu 
po zabačenim usjeklinama. 

Pohitao sam, da stignem što prije do tvornice. Da 
tužnim vilama donesem radostnu viest o jezeru, koje se 
opet ljulja i zapljuskuje pod stienama. Grabeći žurno pre- 
čacima, stignem do krčme na putu i tu dočujem, da je 
vila nestalo jedne noći, još u početku zime. Nekog sam 
čuo, gdje priča, da ih je onda vidio u kolima neobičnog, 
tajanstvenog oblika, a vukli ih krilati konji. Bile su bo¬ 
gato obučene i čuvala ih neka tri čovjeka pod šeširima, 
visokim kao dimnjaci. 

Sve sam to slušao zaprepašteno. Neprimjetno iziđem 
iz krčme, jedva krijući uzbuđenje. Potrčim natrag prema 
jezeru, misleći, da su se jezerkinje možda ipak vratile u 
u svoja stara boravišta. Ako je tako, naići ću kraj obale 
na njihove haljine. 

Kad sam stigao, jezero je muklo šumilo. Ovdje, on¬ 
dje čuo bi se pljusak, kao da je netko skočio ili će izroniti. 
Nagnem se i pažljivo slušam, ali ništa. 

Dan za danom provodim tu na obali. Iz noći u noć 
bđijem. Valovi sve slabije zapljuskuju o stiene, mlazovi 
slapova sve tanji. 

Noću slušam neko potmulo klokotanje na dnu. Voda pri¬ 
tajeno odtiče. Ne ću, ne želim više gledati ovo presahlo 
jezero. U njemu više nema jezerkinja. 

U čvrstoj odluci, ustanem jednog jutra vrlo rano i 
odem u sviet. 


VI. 

Znao sam dosta zanata i bio vješt u mnogim stvari¬ 
ma pa sam se brzo snalazio u svakom velikom gradu. 
Kad čovjeku sve polazi za rukom, vrieme mu dvaput brže 
prolazi. Tako je i meni nekoliko godina prohujalo kao je¬ 
dna. Bio sam sasvim izmienjen. Nove spoljašnjosti, novog 
držanja, u sasvim novom svietu. U stvari, to za mene 
nije bilo ništa osobito. Zato sam se u svemu tako brzo 
snalazio. i 

Sve rjeđe sam se sjećao jezerkinja. Ta prošlost se 
napokon pretvorila u priču. U onu najobičniju priču o vi¬ 
lama i vodenjacima. 

Ni njihove slike, koje sam često viđao na mnogim 
mjestima, nisu u meni budile neko življe sjećanje. Znao 
sam jedino, da ti likovi, izpisani na papiru, nisu ni malo 
slični licima, koja sam nekada pratio tajnim pogledom. 
Cesto sam se pitao, da li bih mogao nacrtati vilin lik. Ali 
i kad bi mi uspjelo, šta bi vriedilo to oživljavanje na 
mrtvom papiru. Sada je to zauviek neostvarivo. Odkako 
sam u gradu, nemam više onih dobrih i blagih snova. Ve¬ 
legradsko vrtoglavo šarenilo sve me češće odvlači i opija. 

vn. 

Često sam išao na noćne zabave. Taj život me jako 
privlačio. Jedne večeri odem s družtvom na neku pri¬ 
redbu, za koju sam čuo, da će biti vrlo zanimljiva. Dvo¬ 
rana je bilo krcata svietom. 

Sjedio sam u veselom družtvu, pijuckajući uspavlji- 
vo staro vino. Iako sam živo sudjelovao u razgovoru, ipak 
me do ponoći svladala opojnost vina. Rieči su mi dopirale 
do sluha nejasno, muklo, dalekim brujanjem. 

Ne znam, u koje doba, probudi me nagla tišina. Pre¬ 
nut i kobno uzbuđen, začujem glas priređivača: 

— Sada će poštovani gledaoci vidjeti ples pravih 
pravcatih vila jezerkinja. Tko ne vjeruje, neka im slobo¬ 
dno dodirne lice, ruke ili noge, pa će osjetiti, da su ledene 
kao dno i pećine, u kojima su živjele. Pazite. Bude li tko 
držao ruku dulje na njihovu tielu, sva će mu se smrznuti. 

Priređivač zašuti, okrećući u rukama neki vrlo visok 
šešir. On kucnu po njemu triput i na pozornicu iziđe čo¬ 
vjek, s onako isto visokim šeširom u lievoj ruci, dok mu 
se desna, kao usahla, njihala o ramenu. 

— Evo, cienjeni gledaoci — obrati se onaj prvi oz¬ 
biljnim, dubokim glasom — pogledajte ovog nesretnika 
On je vilu drzko uhvatio oko pasa i nije ju nikako htio 
pustiti. Vidite li sada njegovu ruku? 

Priređivač je uhvati za prst, podiže je i spusti. Svi 
smo čuli, kako je muklo udarila o džep onog čovjeka, koji 
se sav blied duboko naklonio i izišao. 

— A sad, molim najdublju tišinu. Molim! — po¬ 
javljuju se vile. 

PALČIĆ 1JO 


I. 

O, neobični čovječe, hoću li te još ikada vidjeti. Pro¬ 
lazeći šumskom samoćom zašao sam u paprat, koja je pod 
mojim nogama čudno šuštala. 

Hoću li te ikada ugledati, gdje sjediš na pečurki, 
lica tako izobličena, da bi prasnuo u bolan smieh. Hi 
kako bježiš preda mnom kroz paprat. Glava ti čas uroni, 
čas izroni, dok te konačno ne ugledam na obližnjoj čistini, 
gdje se smiješ na mene, prebacujući zadihano preko ra¬ 
mena svoju dugu bradu, težku i mokru od rose. 

Potrčao bih za tobom, uhvatio te i ponio kući. Već 
bih našao za tebe vrlo ugodan posao. Stavio bih te u dr¬ 
venu kućicu svoga usnulog sata, da ljuljaš njihaljku i gu¬ 
raš olovne, trome kazaljke. 

n. 

Na glas da će raditi u glasovitom ružičnjaku, i da će 
možda opet nabaviti jednu čarobnu ružu i tako opet za¬ 
dobiti carevu milost, Ijo skoči, strese davnu prašinu sa 
šešira i navuče ga na glavu. Zatim zakrpi cipele, podvije 
nogavice, objesi o rame svežanj stvarčica i pođe na put. 

Za devet dana i devet noći stići će u gradić Lier, go¬ 
spodinu Anselmu, slavnom odgajatelju zimskih ruža. Gra¬ 
dić Lier je gorsko mjestance, kojega su kućice načičkane 
po bokovima stiena, pod kojima buči biesna gorska rieka. 

Samo jedna kozja staza vodi u to stjenovito gniezdo, 
gdje svi stanovnici služe u cvjećnjaku gospodina An- 
selma. 

Poslie devet dana stigne siromašni Ijo pred taj gra¬ 
dić, utvrđen stienama kao zidinama, i prijavi se vrataru. 

_ Već tri noći ja zbog tebe ne spavam, vucibatino 

jedna! — zavika stražar promuklo. Rekoše mi, da te ša¬ 
lje sam car- A zar te nije mogao zadržati kod sebe u slu¬ 
žbi, nego te šalje amo? 

Ijo zaplaka. 

— Nemoj mi tu sliniti. Očekivao sam neku ličnost, 
a sad vidim samo jednu bradatu nakazu. Što se nisi ure¬ 
dio? Zar ćeš tako pred gospodina Anselma? 

— Nisam imao ni n-noža, ni š-škara — zajeca Ijo. 

— Hajde, ulazi! — izdera se vratar i udari ga no¬ 
gom. Ostavi te dronjke pred pragom i odmah idi gospo¬ 
dinu Anselmu. 

—A gdje je on? 

— Pitaj! Hoćeš valjda, da te donesem pred njega. 
Hajde, gini mi ispred očiju! 

— I to mi je taj tvorac čarobne ruže, koja noću svietli 
na carevu stolu — promumlja vratar. 

IH. 

Devet dana i noći čekao je Ijo, da ga primi gospodin 
Anselmo. Cielo to vrieme spavao je u vratarevoj staji i 
hranio se spirinama. Brada mu je naglo osiedila i nara¬ 
sla. Da je imao kakve škare! Barem one, kojima se konju 
podkresuje rep. 

Desetoga dana gospodin Anselmo primi Iju u svom 
staklenom ružičnjaku- 

— Aaa, zar si ti takav ? — zinu i začudi se Anselmo, 
promolivši glavu kroz bokore ruža. Zar je takva grdoba 
mogla napraviti onakav cviet? — pomisli vrtlar i onda se 
ljutito okomi: 

— No, pa što je? Što se to dogodilo caru, da mi šalje 
onako ponizno pismo? 

— Jedne noći zaspao je za stolom i u snu razbio ru¬ 
žu — plašljivo odgovori Ijo. 

— Pa onda, pa šta onda? 

— Car želi, da mu opet napravim onakvu ružu. 

— Dalje, dalje! Kaži sve! — dobaci vrtlar, sav na- 
ježen od srdžbe. 

Ovako je bilo -— nastavi Ijo uplašeno. 

Pričao je kako mu je jednoga tmurnog jutra došao 
car, noseći ružu, ali razbijenu i ugaslu. Suznih očiju mo¬ 
lio ga i preklinjao, da mu opet napravi onakav ružin 
cviet. Ijo se zgrozio i rekao, da se više ne sjeća, kako je 
stvorio goruću ružu. U tom je uspio samo jedanput. Bio 
je to neobičan trenutak, nebesko nadahnuće. 

— Pa ipak pokušaj, povuci se u samoću. Možda ćeš 
se sjetiti — hrabrio ga car i pružio mu svako obilje, sa¬ 
mo da uspije. Ijo se povukao, mislio i bdio. 

Prošli dani i godine- Car ga često posjećivao i govo¬ 
rio: 

— Ijo, ne kloni. Pokaži cielom svietu, da si dosto¬ 
jan službe carskog vrtlara. Stvori, oživi mi opet čarobni 
cviet. Za njega ću dobiti najbogatiju kraljevinu. I tada 
će se napokon utažiti moja neugasiva žudnja za vlašću. 
Ijo, bit ćeš kralj! Upamti, dajem ti svoju carsku rieč. 

Prođe opet mnogo vremena. Ijo radio, bdio, razmi¬ 
šljao. Svaki dan dolazila mu Selma, njegova tajna ljubav, 
da ga ohrabri i oživi u njemu ugaslo nadahnuće, kadkada, 

u kasnoj samoći, poslije žarkih ljubavnih snova o buduć¬ 
nosti, zabljesnula bi trenutno pred njihovim očima kra¬ 
ljevska kruna. Tu tajnu želju nisu nikada odali jedno 
drugom. Selma je odlazila od njega uviek razočarana i 
uviek u novoj nadi. 

Napokon dojmio car jedne noći, sav kipteći od gnje¬ 
va, da su se za njim dvorane još dugo tresle i odzvanjale. 
Izgrdi Iju, oduže mu svako obilje i baci ga u krpe- Na 
molbe i preklinjanja jedva se umiri i reče milostivo: 

— Pa dobro. Poznam majstora Anselma, A slavnog 
odgojitelja zimskih ruža. Idi k njemu, moža će ti on po¬ 
moći. Vratiš li se sa gorućom ružom, opet ćeš mi biti u 
milosti i bogato ću nagraditi i tebe i njega. 

Ijo od straha nije smio podići oči. Osjećao je, kako 
ga slavni vrtlar promatra biesnim, gotovo krvavim pogle¬ 
dom. Odjednom začu lagano približavanje njegovih ko¬ 
raka. 

— Pa, pa, pa što onda? — prasnu majstor Anselmo. 
Zašto ste mene upleli u taj ludi posao. Ja pravim obične 
zimske ruže i ništa više. Šta sada od mene tražite? Da 
ostavim svoj posao? Da iznevjerim tolike svoje kupce i 
da se posvetim toj nečuveno ludoj zamisli? Ali, ti se pre¬ 
tvaraš. Ti kriješ, grdobo jedna — i majstor Anselmo 
opali Iji pljusku tako snažno, da mu je zašumilo u sluhu 
čitavo more i varnice zafreale pred očima — ti kriješ taj¬ 
nu o gorućoj ruži! 

Ijo se previjao u uglu- Tresao se od jecanja, roneći 
suze u svoju dugu, prosiedu bradu. 

— Ali napravit ćeš, još kako ćeš napraviti gorući 
cviet! Ne ću ja da zbog tebe padnem u nemilost carevu. 
Jesi li čuo? Hi cviet ili život! Rabane, Rabane — viknu 

majstor Anselmo čovjeka, koji je nepomično promatrao 
cieli prizor, stojeći nepomično pred vratima staklenog 
vrta — vodi ga onamo. Već znaš kamo. 

Ijo se nađe u nekom malom stanu od dvije sobice. 
Zidovi, krov, vrata, sve je to bilo od najprozirnijeg sta¬ 
kla. U prvom trenutku svidjela mu se tolika svjetlost u 
kućici. 

Prvih dana bacio se podpuno na rad. Sav utonuo u 
razmišljanje o čarobnoj ruži, nije ni primjećivao skupine 
ljudi, koji su kroz prozirne zidove piljili u njega satima 
i satima. Jeo je i spavao podpuno pribran i miran pred 
stotinama očiju, koje su netremice pratile svaki njegov 
pokret. A svake subote došao bi nadzornik Raban i na¬ 
tmureno upitao: 

— No, što je s gorućom ružom? Gospodin Anselmo 
se ljuti. 

— Još ništa, još ništa — odgovorio bi Ijo, glave du¬ 
boko pognute od razmišljanja i neke pritajene tuge. Žalio 
je, što se caru dogodila ta težka nesreća, da u jednom ne¬ 
mirnom, bunovnom snu izgubi onaj blistavi sviet, a s 
njime i najbogatiju kraljevinu. Jasno još gleda u onoga 
čudnog kralja stranca, kako skamenjen od divljenja 
stoji pred čarobnom nižom i uzbuđeno šapće domaćinu: 

— Kraljevinu, cielu svoju kraljevinu sa svim njenim 
blagom na zemlji i pod zemljom, dajem ti za ovu ljepotu. 

Sjeti se Ijo tih rieči i potamni. 

Jednog dana dočuje, da je car poslao pismo, u kome 
se razpituje o uspjehu i preklinje, da mu se što prije po¬ 
šalje gorući cviet. Iji se odjednom učini, da se za njim 
uputila neka krvava potjera i da će mu odrubiti glavu, 
čim ga uhvate. Toga jutra skoči s postelje preneražen: 
Bezbroj očiju, sbijenih i načičkanih po staklenim zidovi- 

ma. zurilo u njega čas trepćuoi, čas tražeći nešto neodre¬ 
đeno i tajno. Pričalo se po gradiću, da je Iji uspjelo od- 
kriti tajnu čarobne ruže. Zato se očekivalo svakog dana, 
da u njegovoj ruci bukne gorući cviet. 

Ali on više ni za što nije mario. Njegovu klonulu i 
izgubljenu dušu obuze samo jedna misao, jedna neodolji¬ 
va, neslućena, možda neostvariva želja: da se smanji što 
više, da se iztopi, da se stanji. Da postane mala, sitna 
stvarčica, da se tako izgubi i umakne ovim groznim oči¬ 
ma, koje ga dan i noć gledaju nepomično i hladno. Ti 
užasni, živi grozdovi očiju, načičkani jedno na drugo, a 
zatim obješeni jedno povrh drugoga o staklene zidove. 
Ti pokretljivi grozdovi od šarenog zrnja, koje trepće, ko¬ 
je se cakli, kaplje i zamagljuje stakla. 

Ijo bježi od predmeta do predmeta Skriva se i opet 
se pojavljuje. Traži drugo skrovište. Lupa se po glavi, da 
smanji visinu svoga stasa, izdiše, da stegne širinu. Gle¬ 
daoci se smiju tim čudnim pokretima. To ih zabavlja, pa 
su već i zaboravili na plamen goruće ruže, što su ga prije 
nestrpljivo očekivali. Ijo više ne strahuje od posjeta 
nadzornika Rabana, niti od prietnje gospodina Anselma. 
Sada mu se čini, da je mnogo lakše napraviti onaj čarobni 
cviet, nego postati malen i sićušan i neprimjetno umaći 
kroz kakvu ključanicu; i ostaviti za sobom ukočene i za¬ 
prepaštene oči. 

Pusto i bezciljno mu prolazi vrieme. Uviek u strep- 
nji, u bježanju od drugih i od samoga sebe. Osjeća tegobu 
tiela. Muči ga njegova suvišnost i njegova sjena, koja je 
pretežka i previše potamnjuje čistu prozirnost zraka. 

Barem da može pružiti neku zabavu ovom radozna¬ 
lom svietu, koji proviruje kroz stakla, domahuje mu i 

kucka, da očisti iznutra zamagljene prozore, iza kojih se 
krije sigurno nešto zanimljivo- Zbog toga on često dani¬ 
ma razmišlja, čime će zabaviti te ljude priliepljene uz 
stakla. Možda bi jednom nenadanom, neviđenom šalom 
uspio da ih natjera u grohotan smieh i tako ih udalji ko¬ 
načno zadovoljne i zasićene tim neviđenim prizorom. On 
to pokušava. Ali su sve njegove duhovitosti i šale nedo¬ 
voljne, jer uviek bude još veću radoznaolst. Uviek plje¬ 
sak i povici: 

— Još, još! Pokaži nam još nešto! 

Sviet sve više navire. Kroz staklo dopire do lje ža¬ 
mor, muklo brujanje i žučna dobacivanja. Ljudi se sva¬ 
đaju. Natiskuju se, i među glavama niču sve brojnije nove 
glave. 

U Iji vlada mir. Ovo popodne on sjedi nepomično i 
gleda prezirno na uzbibanu gomilu, igrajući se nehajno 
svojom dugom badom. Ali svaki njegov pokret potresa 
gledaoce gromkim smiehom. Zato se sasvim umirio. Sjedi 
ukočeno, ruku skrivenih pod bradom i oborenih očiju- 

Napolju zavladao tajac. Kao da su svi otišli; kao da 
je svima već dosta te okrutne zabave i kao da ih je takla 
samilost prema tom nesretnom čudaku. Možda već uvi¬ 
đaju, da je tu pred njima neobičan čovjek, velike ciene, 
moćni stvaralac neprocjenjivog cvieta, za koji nude vla¬ 
dari čitave kraljevine. 

Među gledaocima još dublja tišina. Svi su još tu i ne 
miču se. Začu se šaptanje i odjednom — zaori se luđački 
smieh s tolikim grohotom, da se sva stakla zatresoše i Ijo 
pade sa stolice. Ležao je na podu, tresući se od jeđa i tu¬ 
ge, dok se smieh sve grohotni je prolamao i bezbroj pr¬ 
stiju zalupkalo po staklima: 

— Još, još! Pokaži nam još nešto! — padali su po¬ 
vici sa svih strana. Ne vjeruje. Zar je još uviek tako pri¬ 
vlačan za tu nezasitnu gomilu? Nije ništa zanimljivo či¬ 
nio. Nije se ni makao, a ipak je sve ponovno nagnao u 
buran smieh. Zar im je tako smiešna i sama njegova ne- 
pomičnost? 

Skutrio se i leži gotovo bez daha. Da mu je već je¬ 
dnom da se sakrije, razpline se i nestane u nepovrat. 
Hoće li ikada doživjeti to čudo? Nepokolebljiva vjera i 
goruća želja možda će ostvariti neostvarivo. Treba samo 
živjeti u tome i gledati već kao stvarnost ono, što je još 
samo san. 

Već se sutoni. Odlaze, odpadaju sa staklenih zidova 
dosadni gledaoci. Posljednji još nešto kuckaju i dovikuju, 
pa se i oni udalje. 

Noć je za Iju jedina utjeha. Još kad sanja onaj če¬ 
sti san, koji ga obasja bezkrajnom srećom: Sjedi on na 
sjajnom priestolju, a desno uz njega Selma, sva u dra¬ 
guljima. Zazvoni po svim dvoranama. Sluge povrve, otva¬ 
raju sva vrata. 

Ulazi car s dvoranima, noseći bogate darove i stupa 
pred Iju: 

_ Najveći moj dobročinitelju! Nosim ti opet mali 

uzdarak za onaj prebogati dar, novi ružin cviet, kojim 
sam kupio najbogatiju zemlju. Umirio si moje neutaživo 
srce i spriečio, da mačem otmem kraljevinu, o kojoj sam 
dan i noć sanjao. Sićušno je to, što sam ovdje zakraljio 
tebe i tvoju liepu družicu. Donoseći darove izražavam ti 
ponovno svoju najdublju zahvalnost- To ću činiti dok 
sam živ. 

Car ode s dvorjanima. Sve sluge se udalje. On i Sel¬ 
ma ostanu sami u dvoranama. Razdragano se smije, a 


36 


ona ga miluje. Priljubi se uza nj i osjeti odjednom pra¬ 
zninu. Njega je nestalo. 

— Ijo, gdje si? Šta radiš? 

— Selmice, nađi me! Zar ne znaš? Opet sam se po¬ 
igrao svojom moći, da se povećam, kad hoću i smanjim 
se, kad hoću. Sad sam se sasvim smanjio. Nađi me! 

— Ijo, gdje si? Što se tako šališ, mili moj? 

— Ma, nađi me! Tu sam, blizu. Zar nisi osjetila, kad 
sam se provukao kroz tvoj zagrljaj. 

Ona primieti, odakle dopire njegov glas i podiže obje 
ruke. 

— Ah, tu si, đavole mali! Baš tu na mojoj kruni. — 
I prije nego što ga je uhvatila, Ijo skoči s krune na pod 
i naglo opet izraste- Pred njom stoji pravi njegov lik: sta¬ 
sit, krasan mladić, visoka čela i mudrih, sanjivih očiju. 

Selma ga uhvati za ruku i nježno privuče k sebi na 
priestolje. Uspavljujući se toplim šaputanjem, oboje za¬ 
spe zagrljeni pod krunama. 

Ijo se budi. Užasno svanuće, poslije onakvih snova, 
obaspe ga bodljikavim zracima sunca. 

Ustaje. Tamo u kutu zasvietlio se još Selmin skut, 
trenutni ostatak sna i razplinuo se ... 

Oko njega se razdani grozna stvarnost. Brzo se spre¬ 
mi, iako nemoćan i sbunjen. Odmah se baca na rad. Tone 
u razmišljanja, u daleka, maglovita sjećanja na izgu¬ 
bljenu tajnu gorućeg cvieta. 

Baš u trenutku, kad mu zasine iskrica nade, spazi 
po svim staklima priliepljene oči neizbježivih gledalaca. 
Došli su. Zure, proviruju, i već počinje prigušen smieh. 

I tako svaki dan. 

Jedne poponoći probudi ga velika žeđ. Ustane i objesi 
noge niz postelju. Nešto je zabrinuto gledao. Učini mu 
se, da su mu noge okratile. Bile su nekako i previše da¬ 
leko od poda. Skoči, da dohvati vrč sa stola, da se napije. 
Ostade, stojeći nepomično. Cielim tielom zadrhta od neke 
tajne, neslućene radosti. 

Pogleda na stvari oko sebe. Sve su mnogo više od 
njega. Narasle visoko, kao da ih je netko noću raztegao. 
Brada mu se vukla podom. Morao je prebaciti preko^ ra¬ 
mena, da se ne bi o nju spotakao. Pa i tako prebačena 
ona se doticala zemlje. 

Skinuo je bradu s ramena. Obazirući se plašljivo na 
sve strane stade je mjeriti. Bila je dugačka jedan lakat. 
Onda izmjeri svoju visinu: jedan pedalj. 

_O Bože, samo jedan pedalj! Je li to moguće? za- 

jeca od radosti. Je li to moguće? Jesam li to ja? Da, da! 
To sam ja. Ovo je moja brada. 

Hitro se pope uz stolicu kao uz ljestve i s nje skoči 
na sto. Pred njim je stajao vrč, sada tako neobičan i 
glomazan. Morao je zabaciti glavu, da mu ugleda vrh. 
Stojeći na prstima jedva mu je izpruženom rukom do¬ 
takao ručicu. 

Već sviće. Blistava modrina bliešti na staklenim zi¬ 
dovima. Prvi jutarnji koraci ođjeknuše tišinom. Ijo pro¬ 
trne. Zavrti se po stolu i skloni se iza vrča. Ali tu nije 
dovoljno skriven. Skoči sa stola. Traži sigurno skrovište, 
a koraci se približuju. On ih sluša i prepoznaje ih: Ide 
Raban, čudovište glomaznih ruku i buljavih očiju. Stra¬ 
šni Raban se približava. 

_Sutra ću ti zavrnuti vratom kao piletu, ako nam 

ne stvoriš gorući cviet — još bruji u Ijinu sluhu Raba- 
nova prietnja. 

Kao bezuman potrči iz kuta u kut. Bježao je, skri¬ 
vao se i opet bježao, zaplićući se o bradu. Onda se nečega 
sjeti. Brzo se pope na stolicu, pa na sto. Dohvati se za 
ručicu, zaljulja se i skoči u vrč. Jedva je stigao da unutra 
uvuče i bradu. 

Koraci su već pred vratima. Čuje se odključavanje. 
A zatim ulazak težkih koraka. 

— No Ijo, daj ružu! Ijo, grdobo, dosta smo čekali! 
Ovo ti je posljednji dan. — Tišina. Raban kašljucnu i za- 
mrmlja. Onda zagrmi biesno: 

— Šta to znači? Ijo, izlazi Ijo! — Stakla se zatresoše, 
a patuljak u vrču duboko uzdahnu. Šćućurio se i pokrio 
bradom. Sluša udaljavanje koraka i gunđanje: 

— Šta će gospodin Anselmo, kad mu javim, da je 
ona rugoba pobjegla? Sto mu gromova! Tko mu je otvo¬ 
rio vrata? Teško meni i gospodinu Anselmu, kad za to 
dočuje car. Bacit će nas obojicu u tamnicu- 

Zatim zalupnuše vrata i koraci se udaljiše. Oko Uje 
tišina. On proviri iza vrča i zbunjen brzo se opet sakrije. 
Kroz staklene zidove virile su opet bezbrojne oči, trepćući 
kapcima i zamagljujući stakla. 

— Nema ga — netko reče. 

Ni ja ga ne vidim. 

— A meni se čini, da ga vidim. 

— Nije to on. 

— Ma jest, kad sam ga zaista vidio. 

—Slušajte ljudi — viknu jedan grlati — nema unu¬ 
tra nikoga. Čujte, sad je sgodna prilika, da uzmemo pla- 
meni cviet. Čini mi se, da sam ga spazio. Tamo pod sto¬ 
lom nešto je sievnulo. 

Nastade komešanje i žagor- Od tih gromkih rieči Ijo 
tako zadrhta, da se vrč do dna zaljuljao. Srce mu zalupa 

o zemljanu koru posude. Onda opet tišina, puna nekog 
pritajenog vreban ja. 

Već mu se činilo, da će se sve umiriti, kad se odje¬ 
dnom prolomi strahovit prasak. Stakleni zidovi prsnuše, 
tutnjeći i zvečeći zaglušnom lomljavom. Čulo se krckanje 
i škripa stakla pod teškim koracima. Jurnjava i metež na 
sve strane. Glasovi, rušenje, svađa i otimanje. Ijo osjeti 
težak i tup udarac. Vrč se srušio sa stola, pao na pod i 
srećom, nije se razbio. 

* 

Kotrljao se pod teškim koracima, lupajući o poba- 
cane stvari. U toj trci i traženju podiže ga neki šakat čo¬ 
vjek. Drugi povikaše: 

— Držte onoga s vrčom. Kod njega je goruća ruža. 

Svi se baciše za njim u divlju trku. Čovjek je streli- 
mice bježao, ali ga je gomila stizala. Već se približio str¬ 
moj stjenovitoj obali, pod kojom se bučno valjala rieka. 

— Držte ga! U vrču je gorući cviet — praskali su 
povici sve bliže. Ijo se sledio. U bradi je osjetio stisnutu 
ruku čovjeka, koji je grčevito držao vrč. Čuo je i njegovo 
težko disanje. Čovjek zastade nemoćno na obali. Ruke se 
već pružiše prema njemu. 

Čovjek baci zemljanu posudu, koja se uz tupu zvo¬ 
njavu odkotrlja niz vrletnu obalu i pljusnu u biesnu bu¬ 
jicu. Gonioci stadoše, gledajući zaprepašteno za skupo- 
cienim vrčem, koji se već izgubio u zaglušnoj pjeni i 
bukovima. 

* 

Poslije strmoglavog rušenja niz mnoge slapove i po¬ 
slije smrtonosnog obrtanja po maticama i vrtlozima Ijo 
u ćupu zaplovi tišim strujama, ljuljajući se blago niz 
talase. Kojiput provirio bi iz vrča i vidio, da ga voda za- 

nosi sve bliže obali. Zatreptao je od radosti, kad je začuo 
u blizini žabe i osjetio svježi miris šume. 

Najzad ćup stade zapinjati, tupo udarajući ovje ondje 
o sluzavo kamenje. Zatandrče još dva, tri puta i zaglibi se 
u piesku- 

Ijo prisluhnu nepovjerljivo. Plićak je tiho žuborio oko 
ćupa. Patuljak se jedva izvuče, ali je ostao viseći o bradi, 
koja je onako dugačka i mokra bila teža od njega. Ipak 
mu je uspjelo izvaditi je. Dobro je izcieđi i prebaci preko 
ramena, kao obično. Pa potrča u šumu. Već se sutonilo. 

Svuda kaplje rosa. Duhnu suh i opojan miris gljiva, 
osvježen dahom jagoda iz doline. Ijo udahnu duboko i od- 
kinu zalogaj sa ruba velike pečurke, na kojoj se odmarao. 
Ogladnio je i gljivino sočno meso vrlo mu je prijalo. I 
dalje je bdio na pečurki, slušajući sve muklije kapanje 
rose s krošanja, koje su sada bile tako visoko nad njim, 
gotovo do samoga neba. Onda ga savlada driem i on 
samo kliznu pod njen mrežkasti klobuk. 

U zoru ga probudi žunin kljun, koji je gromko klju¬ 
cao po bukovoj kori. Hitro ustade, strese sa sebe rosu i 
odskakuta niz puteljak, što se vijugao do rieke Na su¬ 
protnoj obali spazi kućice i začudi se. Bile su mu po¬ 
znate. To su bili stanovi carevih konjušara, a ova šuma 
je carevo lovište. Sad je prepoznao cieli kraj. Iznenađen i 
uplašen odtrča natrag u šumu. 

Cieli dan tražio je sigurno skrovište, pa se penjao i 
na krošnje. Napokon nađe jedno napušteno gniezdo u vi¬ 
sokom granju. Tu je provodio dane grizkajući suhe gljive 
ili vješajući po granama jagode, nanizane o slamku. 

Često se noću prestravljen budio. Učinilo bi mu se, 
da čuje potmulu zveku lanaca na carevim psima, koji ga 

biesno progone, halapljivo njuškaju za njegovim tragom. 

Kadkađa opet bio je miran i vedar. Tada se sjećao 
svega i smijući se mjerio visinu svoga stasa i dužinu 
brade. Pomisao, da je pobjegao od gospodina Anselma i 
strašnog Habana, još ga je veselila. 

Ali bi se iznenada natmurio i tako bolno zajecao, da 
mu se sva brada tresla. 

Ah, onaj skriveni razstanak, kad je pošao u gradić 
Lder! Onaj tužni razstanak od njegove drage Selme! Još 
ču je rieči: 

— Mili moj, kad se vratiš caru s novom gorućom 
ružom, bit ću tvoja Živjet ćemo sretno. Samo udovolji 
caru. 

Palčić plače i misli: Kad bi sad ovuda naišla Selma 
kao nekada berući cvieće za careve prozore. I kad bi se 
on pojavio pred njom ovako mali, brade prostrte po zemlji 
i rekao: 

— Selmo, ja sam tvoj Ijo! Zar me ne poznaješ? Ja sam 
tvoj bolni, nesretni Ijo! Zar me ne poznaješ više? Zar me 
ne voliš? Ah, pomozi mi, da prebacim preko ramena svoju 
težku bradu. Tako sam umoran. I sjedi kraj mene! Iz- 
pričat ću ti najbolniju priču. 

Zar se ona ne bi skamenila već od prvih rieči. I kad 
bi ga prepoznala, zar ne bi jadnica poludila. Patuljak se 
tako pita i jedva guši jecaje. 

IV. 

Jednoga jutra strahovito zatukoše lovački rogovi po 
gorama i dolinama. Bila je to strasna istina. Car je u lovu. 

Patuljka obuze opet silan strah, što nije napravio 
gorući cviet. Car je sigurno tmuran i snuje krvavu osvetu. 
Ako Iju uhvate, glavu će mu odsjeći na prvom panju 

Učini mu se, da je to lov samo za njim. Sakrio se 
u svome gniezdu i napregnuto sluša. Čuje povike hajke, 
čas blizu, čas u daljini. A zatim se jezivo približava 
zveket lanaca na lovačkim psima, koji biesno projure nju¬ 
škajući podmuklo. Onda tišina. Svuda drhti neka strepnja 
i čuje se dah uplašene divljači. 

Ijo se uvjeri, da to ne gone njega, nego da je to pravi 
carski lov. Dugo je čekao pritajeno u gniezdu. Napokon 
zatukoše opet lovački rogovi, objavljajući kraj. U šumama 
zavlada tišina. 


* 

Palčić siđe s drveta, da se napije na rosnoj paprati. 
Kad se napojio i baš htio ubrati za večera medvjeđu šapu, 
začuje na obližnjoj šumskoj čistini topot konja. Pogleda 
tamo i ukoči se od užasa. Car i carica. 

U sumraku je razabrao njegovo mrko lice i kosu već 
sasvim siedu- Carica gleda u njega niemo, pritežući čvrsto 
uzde. Od neodoljive želje, da čuje koju rieč, Ijo im se ne¬ 
čujno prikrade po mahovini. 

— Care, dakle plamena ruža zauviek je izgubljena? 

— Da. 

— I nova kraljevina, koju bi dobio za nju? 

— Da. 

Oni potjeraše konje. Palčić skoči i objesi se carevu 
konju o rep, slušajući uzbuđeno. 

— Pa šta ćeš sada? — zašapta carica. 

— Već sam sve učinio. Anselmo i Raban pogubljeni 
su. Uvjeren sam, da su oni ubili Iju i sakrili gorući cviet. 

— To je bezumno. Što ih nisi udario na muke. Sve bi 
ti priznali i vratili čarobnu ružu, ako je zaista opet stvo¬ 
rena. 

Patul k se jedva drži, da ne pane od uzbuđenja. 
Konji stadoše. 

— Care, kobno je to, što si učinio. Dok je gorio onaj 
cviet, gorila je i moja ljubav prema tebi. 

— Šta kažeš? — zaperpasti se car. 

— Da, dok si ga čuvao, vjerovala sam, da bezkraj- 
nom ljepotom toga cvieta želiš svoju vlast proširiti. Samo 
ljepotom — jer ja ne ću krv i garišta. 

— Kakva je to sumnja? Umiri se! Sve ću ti priznati. 

— Ne govori. Za tebe nema opravdanja. Ja sve znam. 
Dopustio si, da naš divni vrtlar Ijo izmišlja novi cviet kod 
jednog prostaka, koji ga je zatvorio u stakla, na ruglo i 
podsmieh cielom svietu, 

— Ali carice, čuj me! 

— Da, tako je bilo. Zar misliš, da je veliki umjetnik 
mogao naći nadahnuće usred bezbrojnih očiju i usred 
žagora dosadnih gledalaca. Sad mi je jasno. Ti nisi želio 
novi cviet. Nisi. To je sigurno- Jer onda ne bi bilo krvave 
slave, za kojom žudiš. Ne bi bilo tvojih svečanih ulazaka 
u porušene gradove, o kojima i budan sanjaš. Ti krvniče! 

— Ne govori tako, carice! 

— Hoću. Sve ću ti reći. Sa čudesnom ružom je svr¬ 
šeno. I ia već vidim, kako sučeš svoje carske rukave, da 
bi ruke mogao što dublje zagnjuriti u krv. Užasavam se. 
Bježi, bježi od mene! 

Na te rieči carev konj skoči u propanj, a za njim i 
caričin. Patuljak odskoči s repa i pade onesviešten u ma¬ 
hovinu. Dugo je kao u snu slušao potmuli topot u daljini. 

Kad se probudio sva brada mu je bila natopljena su¬ 
zama. 

Otišao je, da nađe jedan velik, oštar trn. Da njime 
probode svoje bolom nabreklo srce 

RAZGOVOR O PRVOM GUMNU 


I. 

I ove noći začuh tajanstveni razgovor iz mutne pra- 
davnine. šuštanjem davno uvelog lišća, koje ne opada, 
trepere rieči i sipe u moj napregnuti sluh. 

Tu, sasvim blizu, na samom pragu, pred mojim kas¬ 
nim vratima čujem te maglene neznance, kojima s usana 
ođlieću i dolieću tihe, pobožne rieči. Čujem i prigušeno 
cviljenje kola, s kojih mi doduhne brašnena zrelina klasja. 
Osjećam i disanje njihovih umornih štapova, što su ih 
prislonili uz vrata. 

Taj neslućeni tajni razgovor očarava me ljepotom da¬ 
leke, nebeske glasbe. Te rieči su oni uzbudljivi, neočekivani 
zvuci, što ih priroda vjetrom probudi u suhim sviralama 
trstike. 

I evo, u mom sluhu bruji ovaj daleki, pradavni raz¬ 
govor. 

n. 

Duboki glas: 

— Stiže nas opet kasna noć, a mi ne nađosmo ono 
sveto mjesto. 

Mudri glas: 

Samo ćemo ga penjući se naći. Budimo strpljivi. 
U strpljivosti je uztrajnost i odvažnost- 

Mladi glas: 

— Pođimo dalje. Penjimo se, tragajmo za tim sve¬ 
tim mjestom. Neka mjesec ne svietli uzalud. 

Starčev glas: 

— Razapnite mi šator. Starost uviek ima višak od 
jednog dana i troši ga na odmor za sutradan. Dajte mi, 
da se odmorim. 

Rosni glas: 

— Djede, moramo dalje. Nosit ćemo te na nosiljci. 
Svi jedva čekamo, da ugledamo ono sveto mjesto. 

Mudri glas: 

_ Dajmo starcu odmora. A mi budni sanjajmo o 

ljepoti mjesta, za kojim ćemo sutra opet u traganje. 

Duboki glas: 

— šta mislite, gdje je to mjesto i kakvo izgleda? 

Mladi glas: 

_Ono je na nekom vrhuncu i na njemu je otisak 

Božje ruke. 

Rosni glas: 

— Ono je čistina na bezkrajnoj divljini zemlje. 

Mudri glas: 

— Ono je prvi kutak pitomine u divljini. 

Starčev glas: 

— Čekajte, čekajte! Budim se. Šta to vidim na 
vrhuncu maglenih visina? Neko nebesko uzletište. S toga 
mjesta jednim skokom se stiže u nebo. 

Duboki glas: 

— Jeste li čuli? Eto nam onog, onog svetog mjesta! 
Eto kraja našem lutanju! To smo tražili. To je ona či¬ 
stina, koja je dostojna, da se na nju saspe zmje prve 
pšenice. 

Mladi glas: 

— Dižimo se! Krenimo kola krcata jedrim klasjem! 
Sad znamo put. 

Rosni glas: 

— Blaženi, vidoviti starče, vodi nas! 

m. 

Tad me prene i očarobi onaj rosni glas, i ja nečujno, 
pritajeno odškrinem vrata. Na pragu nikoga. U mom uz¬ 
buđenom sluhu bezdan muk. 

Vratim se za svoj stari sto. Slušam, kako mi noge 
škripeći klecaju pod težinom moga bdienja. 

Duboka je noć, i zapisao bih sve, što sam slušao 
i slutio. Ali mi se baš sada, u okviru moga prozora, ukaza 
daleko u dnu vidika treptavo sjajan proplanak, okružen 
crnom divljinom: Prvo gumno. Neočekivana slika, koju 
mi dočarava noćašnji odjek pradavnih rieči s usana ne¬ 
znanih došljaka- 

Uzbuđen sjedim za samotničkim stolom. Jedva ću 
odoljeti. U daljini se sve čudnije ljeska onaj proplanak. 
Ima li on svoje svanuće? Je U nad njim neka druga mje¬ 
sečina? Ili to nešto zrači iz samog njega? Možda posljed¬ 
nji plamsaji davno zakopanog blaga. 

IV. 

Tek sam sada primietio, da stojim. Da sam obukao 
težku gorsku obuću. Da mi je u ruci štap, a torba svje- 
žega kruha o ramenu. Ne znam ni sam kako. Već sam 
izišao i zaključao vrata. 


47 






Mami li me zov ili neka opojna sanenost? Šta se to 
događa? Osvješćujem se na vrhu neke gore i vidim, ko¬ 
like sam daljine prešao. Kakva brzina! Je li to bio hod? 
Ili i čudesni let? 

Ali još se nisam pođpuno ni razsanio, kad primietih, 
da se već penjem vrletnom fcogazom k uzvisini, na kojoj 
leži obasjani proplanak. Stignem gore, više leteći nego 
idući, i spustim se na sam rub Prvoga gumna. 

V 

Čim sam stigao, zasjeni mi oči uzavreli, plamsasti 
bliesak, što je buktao iz usijane ploče prvoga gumna. Za- 
strem pogled rukama i provirim kroz prste: Po gumnu 
gmiže, vrvi i roji se bebroj svjetlucavih varnica, koje me 
zanose u vrtoglavicu, bliešteći, gaseći se i plamsajući opet 
novim snopovima svjetlosti. 

Učini mi se, da su to živi, jedri dragulji ili krilati 
sjaj krupnih kriesnica ili gorući šljunak zviezda. Virio 
sam tako, dok mi se oči nisu smirile i onda pogledam 
slobodno: 

Usred ljepote toga nepojmljvog prizora sleti mi na 
dlan jedna iskra iz tog virovitog sieva i trajanja. Začudo, 
nije me opekla. Pogledam tu čudnu, neugasivu iskru. Po¬ 
gledam je još bolje. I ne vjerujem. Prinesena je sasvim 
blizu. Upiljim se u nju. Da, zaista. To je. Je li moguće 
takvo čudo? Na mom dlanu šija se — zrno pšenice. 

VI. 

Iznenađen, zadivljen skočim na užareno gumno, ne 
bojeći se više, da ću se opeći- Jer sad jasno vidim, da to 
živo svjetlucanje i sjaj zrači iz pšeničnog zmja, koje pre- 

kriva cielu plohu ovoga svetog proplanka. Sjetim se, da 
ne smijem gaziti ta blagoslovljena zrnca, pa se u skoku 
bacim na rub g umn a. Toga trenutka dunu mi u Uce tako 
snažan miris brašna, da sam se gotovo ugušio od neke 
nagle, opojne sitosti. 

Preda mnom se ukaza biće neopisiva obhčja. Nevi¬ 
đeno, nesanjano i neslućeno, a ipak sasvim poznato, puno 
miline i blizkosti. 

— Tko si ti? — upitam glasom razplinutim u blagost. 
A ono dunu opet na me brašnenom sitošću i zabrašni, jer 
nije govorilo nego brašnilo: 

— Ja sam Prakruh — 

Od sreće zaniemim. 


vn. 


Prakruh: 

— Dovabio me miris moga djeteta, što ga nosiš u 
torbi. 


J a: 


(Još uviek šutim zapanjen). 

Prakruh: 

— Ne boj se! Nisam kobna utvara. Ja sam zaista 
pravi, živi kruh. Prvi kruh. Praotac sviju kruhova- 

J a: 

— Poznat mi je samo onaj obični kruh. A odkud tebi 
kretnje, hod? Odkud život? 

Prakruh: 

— Kad je Svemoćni kao bezkućnik hodao po Zemlji, 
umoran i gladan stigne na ovo gumno. Baš su ljudi vadili 
iz žara prvi kruh. Daruju ga odmah ubogom putniku i ne 
sluteći, tko je on. Od njegovih suza zahvalnica, što za- 

kapaše po mirisnoj kori, strujnu kruhom životvoran 
drhtaj. I gle, na krilu Svemoćnoga zadisa, uzpravi se 
kruh i postade — ja. 

_Vladaj, bdij vječno! — reče Svemoćni. Budi Pra- 

kruh. Budi Praotac sviju kruhova. Neka uviek budu 
jednako obilni svakome čovjeku. 

J a: 

— Ne brašni mi, ne brašni više, o sveti Praoče kru¬ 
hova! Sad znam, da si to zaista ti. 

P r a k r u h: 

— Što se udaljavaš od mene? 

J a: 

— Kad si mi blizu, guši me sitošću tvoja opojna braš- 
nenost. 

Pr akruh: 

— Gušim te, jer si amo došao sit. I još u torbi nosiš 
moje diete krušac. 

J a: 

— Ponio sam ga, da me na dalekom putu ne zatekne 
glad. Evo ti ga, vidi. Nisam ga još ni načeo. 

Pr akruh: 

— Spuštaš mi ga u ruke. Kako je samo crn i težak. 
Jedva ga držim. Ah, ti krušci, zavedena djeca moja! 
Kako su daleko od mojih prvih potomaka! 

J a: 

— Šta znače tvoje brašnene rieči, o predragi, častni 
Praoče kruhova? 

Pr akruh: 

— Ne pitaj me, tužni zemaljski stanovniče, brižni 
kupče kruha. Ne sjećaj me na onaj dan, kad sam poražen 
ja — nekad sretni, silni Prakruh. I sad me oblije znoj: 

One iste kapi, koje su drhtale na mojoj svježoj kori, kad 
su me prvi put vadili iz žara. 

J a: 

— Kakva te strašna kob snašla, osamljeni, zaborav¬ 
ljeni Praoče kruhova? Zasipi, reci mi. Zabrašni mi, za- 
brašni! 

Prakruh: 

(Uzdahnu duboko. Iz njegova uzdaha zafijuknu olujr 
na, brašnena mećava. Utonu Prvo gumno u bielu, uzbur¬ 
kanu sipkost. A ja se rušim, tonem očaran, omagljen opoj¬ 
nim prahom krušne sitosti. Zabrašnili u moj sluh poznati 
glasovi. Iz daljine Prakruh zove...) 

vm. 

Čim sam se omamljen izvukao iz one brašnene me¬ 
ćave, preda mnom se ukaza dražestno seoce, ali čudna 
izgleda. Takvo još nisam vidio- 

Na zavijutku puta, što vodi prema seocu, začujem 
potmuo mrmor, sličan brujanju uzbibanog mora. Iz blizine 
razpoznam u onom žagoru ljudske glasove i ugledam 
silno množtvo ljudi. Svaki se žurio na svoju stranu, vo¬ 
deći sa sobom po jedan kruh vezan konopcem. Taj če¬ 
merni prizor potresao me i tronuo do suza. 

— čovječe, viknem jednome iz toga množtva — šta 
radiš to s kruhom? 

— Kupio sam ga, pa ga sad vezana vučem. Ovo je 
moj sluga. I tko mi šta može? 

— Ne šali se — odvratim ogorčeno. — Pusti ga 
odmah na slobodu! 

Mjesto odgovora okrutni gonič stade lupati po kruhu 
tako snažno, da se s njega digao oblak brašnenog praha 

i zastro mi vidik. Kad se razvedrilo, kraj mene više nije 
bilo nikoga. 

Žalostan stignem u seoce, koje se već sve tamnije 
plavilo. Čudno mi je bilo, što su kapci na svim prozorima 
spušteni. Samo je iz jedne zabačene kućice tinjalo bliedo 
svietlo. Tamo pokucam i zamolim čašu vode. 

Pojavi se domaćin, plemenitog, ali neobično tužnog 

lica. 

— Dobro mi došao, putniče! Večera je baš zgotov¬ 
ljena. Budi mi gost. 

— Hvala ti, častni domaćine! Meni se žuri. Daj mi 
samo vode! 

Ali me on stao preklinjati i moliti. Morao sam se 
odazvati njegovu gostoljublju. 

U maloj, mirisnoj blagovaonici tegobna tišina. Sje¬ 
dajući na ponuđeno mjesto do samog domaćina mislio 
sam, kakva se nesreća dogodila ovom ljubeznom domu. 

Nitko me ništa nije upitao- Ni odakle sam. Ni što 
sam. A vidjevši, da svi ukućani jedu, i ja sam se pri¬ 
hvatio drvene žlice iz drvenog tanjura. Začudio sam se 
pobožnoj opreznosti pri jelu, jer se nije čuo nijedan žvak, 
nijedan srkljaj. Tako sam i ja činio, da ne povriedim oža¬ 
lošćene ukućane, koji su valjda poslije neke žalobne prat¬ 
nje priredili ovu večeru. 

Začudo, na stolu nije bilo ni korice kruha. Iako me je 
domaćin uslužno nudio, nije me nijednom upitao, želim li 
kruha. 

Podkraj večere donesoše na sto dubok pladanj, iz 
kojeg se tako pušilo, da se časom sva soba zamaglila. Baš 
sam se okrenuo domaćinu, da ga upitam, što je to u plad¬ 
nju, kad se na njegovu mjestu pojavi — Prakruh. 

Disao je uzbuđeno, vedreći zamagljenu blagovaonicu 
brašnenim dahom. 

— Ukućani moji — zabrašni tronuto, orošen onim 
istim kapima, koje su po njemu drhtale, kad su ga prvi 
put vadili iz žara- Čujte me, ukućani moji! Čujte rieči 
Prakruha, slobodnog kruha, praotca sviju kruhova! 

Nikada više ne ćete jesti kruh, kao što dišete zrak i 
vodu pijete. Prodali su se krušci, djeca moja. I odsad ih 
možete blagovati, samo ako ih kupite. 

Nikada oni više ne će lupkati u prozore i vrata i pi¬ 
tati: Hoćete li nas? Trebate li nas? Nikada ih više ne će 
brižni putnik sretati na putu, kao što susreće hladovine i 
izvore osvježitelje. Nikada više! 

Prakruh dahnu snažno, da sam sav pobielio od braš- 
nene sipkosti iz njegovih grudi. 

— Ah, evo uzmite me posljednji put. Blagujte me 
još jednom slobodno, kao što dišete zrak i vodu pijete, 
tužni ukućani moji! 

Svi su ga gledali niemo i nepomično. Suznih očiju za¬ 
čuđeno sam promatrao, kako mu se biće uvlači u koru i 
poprima obličje prvoga kruha. Činilo mi se, da još diše, 
kad su ga pobožno spustili na pladanj, da ga izrežu i po- 
diele ukućanima. 

Prva kriška tako je opojno zamirisala, da sam osje¬ 
tio, ugušit ću se, ako se ne probudim. 

• 

Prenu me neko sitno, nježno kuckanje po ramenu, 
Osvješćujem se i otvaram oči. Preda mnom divan prizor: 

Na stolu miriše svježi kruh- A na mome umornom 
ramenu pitomo golub kljuca — u zlatno zrno prve 
pšenice. 

KAKO SAM ODPRATIO VOLA RUDONJU 


— Dokle ćeš tako snatriti u sutone, ti Sutonko moj? 
- reče svetac gledajući me dubokim, vlažno sjajnim 
očima. 

— Dokle ću, o preblagi učitelju? Dokle? To ni sam 
ne znam. Svake večeri me isto pitaš. 

— Da, vjerni moj. Vidim, da sve dublje toneš u pri¬ 
sluškivanja. I sve se više udaljavaš od svoje braće ljudi. 
Zbog čega to, poslušni moj? 

— Odkako si me naučio nemuštom jeziku, o preblagi 
učitelju — odgovorim tronuto. — Slušam razgovore ži¬ 
votinja. Koliko je u njima ljepote! Koliko mudrosti! Sve 
ih razumijem i ponosim se, što imam tu moć. I ponizan 
sam, jer mi je to sve dala tvoja dobrota. 

— Znam i vjerujem ti. Za sve hvala samo Svevišnje¬ 
mu- Ali ne zaboravi, da ideš i među ljude. Vidiš. Zašto si 
juče cielo popodne razgovarao s onim magarcem vodo- 
nošom ? 

— Bio je tužan, dobri Učitelju. Stalno mi je govorio: 
Ako je i za magarca, dosta je. Htio je izvršiti samouboj¬ 
stvo. Zato sam ga tješio. 

— To je liepo od tebe. Onda ćeš noćas izvršiti jednu 
sličnu dužnost. Zbog nje sam te baš i prenuo iz tvoga su¬ 
tona. Oprosti mi, moj mladi brate! 

— Oprosti ti meni, nevrieđnu tvoga oproštenja. 


54 


— Što to kažeš, budni moj Sutonko? — odvrati sveti 
Franjo uzbuđeno. Zar ti da si nedostojan moga oprošte¬ 
nja? Ne, ne. Ja sam nedostojniji. Oprosti najprije ti meni, 
svome griešnom Učitelju! 

— To ne može biti, odgovorim odlučno- Ti si sunce, 
a ja sjena. Oprosti najprije ti meni. Oprosti, što te po- 
tamnjujem! 

— Šta to govoriš? — uznemiri se svetac. Stvoritelj 
te očuvao od taštine! Blaženi skromni. 

— Oprosti mi onda, o sveti moj pratioče! Eto, ja 
sam više sagriešio. 

— Ne, ne. Ja sam kriv, jer sam te naveo na tu 
griešnu misao o suncu. Oprosti mi napokon! Oprosti na 
svemu! — i svetcu se orosiše oči. 

— Ali, Preblagi, zamucam zbunjeno, nemam na čemu 
da ti opraštam. Što si me prenuo iz mojih svagdanjih 
snova o sutonu, to je presitna sitnica. Prenuo si me zbog 
moje dužnosti, o kojoj mi još ništa ne govoriš. 

— Da, vrieđni moj Sutonko. Na to smo podpuno za¬ 
boravili. Čuj me. Sutra je svatba one najčednije djevojke 
u selu. Uzvanici su blizu i gostba se sprema. A nitko ne 
zna, da će djevojka u svanuće naglo umrieti. Zato idem 
žurno u onaj borik na proplanku. Tamo je već stigla 
sestrica Smrt i skriva se. Naći ću je i moliti, da poštedi 
mladu. A ti se požuri, da budeš na utjehu dobrom volu 
Rudonji. Jadnik. Ovo su mu posljednji časovi, jer je žr¬ 
tvovan za sutrašnju gostbu. 

— Dobri Učitelju, to je za me pretežka dužnost — 
primietim žalostno. 

— Budi smiren, sinko. Tvoje znanje nemuštog jezika 
nije samo, da prisluškuješ ili da koji put izgubiš dan u 
svađi s brbljavim vrabcima. Nego je najuzvišenija đuž- 

nost tješiti u nevolji jadne životinje. Juče sam. ti se di¬ 
vio, kako biranim riečima razgovaraš s magaretom. Pod- 
puno si ušao u tajne nemuštog jezika. 

Potrudi se i sada. Utješi i umiri nedužnog Rudonju, 
da poslušno pruži vrat sestrici Smrti. Šaljem mu po tebi 
svoj blagoslov. I reci mu, da ću ga sutra potražiti u raju. 

Sveti Franjo ubrzo zamaknu za brdašcem prema bo¬ 
riku, a ja ne oklievajući stignem začas pred staju. 

Kroz pukotine zavonja Rudonjina duša, odišući sie- 
nom i sočnim pašnjacima. Nečujno ođškrinem vratnice i 
uđem. Pospani vo zamahnu repom i progunđa: 

— Šta, zar već ulaze jutarnje mušice? 

— Ne boj se, dragi Rudonja, zanemuštim dobrom 
volu. On me prepozna po glasu, gledajući me začuđeno i 
mutno: 

— Odkud ti u ovo doba, kad i obadi spavaju? 

— Nevolja velika, mudri moj Rudonja — odnemu- 
štim tronutim glasom. 

— Ah, muu — ah muu — šta se to dogodilo — uz¬ 
dahnu vo i obori glavu. 

— Sutra u svanuće umriet će ona slanoruka djevoj¬ 
ka. Sestrica Smrt već oštri kosu u boriku. 

— Jaoj meni! Je li to ona, što mi svaki dan zasladi 
grumenom soli. 

— Baš je ta, moj Rudonja. 

— Kuku muu, kukuu! — jauknu voko. Oba oka i 
oba roga dao bih za nju, samo da je spasim. I život bih 
dao za nju — muu. 

— šta kažeš, Rudonja? Zar bi zaista žrtvovao život 
za slanoruku djevojku? 

— Još kako. Zar sumnjaš? — dobaci voko mrgodno. 

— Nikako, nego baš suprotno. Vjerujem ti i znam si¬ 
gurno, da bi tvojom smrću ona bila spašena. 

— Onda pristajem. A kad to mora biti? 

— U zoru. Čim sunce pozlati tvoje rogove. 

Voko se umiri i zamahnu repom od radosti, što će iz¬ 
baviti djevojku. U staji zavlada samrtna tišina. Čulo se 
samo disanje dviju krava muzara i jednog magareta, 
koje je stalno s uha stresalo snivane mušice. To je ono 
samoubilačko magare, s kojim sam razgovarao tako bi¬ 
ranim riečima, da me je i sveti Franjo pohvalio 

Nečujno iziđem iz staje, da plemenitom Rudonji do¬ 
nesem posljednji put vode. Dok sam čekao, da mi se na¬ 
puni kabao pod mršavim mlazom, prene me taman pra¬ 
sak iz borika i neko tupo, hrapavo oštrenje. Odmah mi 
je bilo jasno, da je to sestrica Smrt na molbe svetog 
Franje, slomila onu kosu namienjenu djevojci i sada oštri 
drugu za jadnog voku. 

Brzo se vratim noseći vodu, u kojoj se njihao mlaz 
posljednje mjesečine, jer je mjesec već zalazio za brda. 
Kad sam kabao stavio pred Rudonju, nije se ni makao. 

— De, uzmi bar jedan srkljaj! — rekoh mu nježno. 

— Nije mi više do zemaljskoga — odvrati voko i od¬ 
mahnu glavom, kao da tjera zujalice. Pusti me, da po¬ 
sljednje časove provedem u svome razmišljanju. 

Ostavio sam ga u njegovu miru, u onoj davnoj polj¬ 
skoj tišini, kojom je oduviek dostojanstveno vladao, od¬ 
marajući se u orahovoj hladovini. Vrieme se pritajeno 
provlačilo. Po učestalom kapanju rose osjetio sam, da je 
blizu svanuće. 

Skoro će sunčana zraka šiknuti kroz pukotine i po¬ 
zlatiti Rudonjine rogove. Ipak se ne usuđujem uznemiriti 

ga. Glavu je zagnjurio duboko u jasle pune siena, kao da 
se htio nađisati uvele trave i naći u njoj onaj sladki stru¬ 
čak, što ga je jednom ugledao u razbijenom lončiću 
cvieća. 

To me je tako raztužilo, da sam opet izišao iz staje 
i odtrčao na potok, da Rudonji donesem svježe, rosne 
trave i cvieća, koje mu je nedjeljom darivala slanoruka 
djevojka. Neka još jednom srkne od rose sa zemaljskih 
trava. 

U žurbi sam trgao i brao ono cvieće, što je nemirno 
treperilo i ljuljalo se pod kapljama potokova mlaza. Tr¬ 
čeći natrag punih pregršti, spazim plavičasto tinjanje 
na vrhu gore, koja se sve tamnije cmjela. Skoro će sva- 
nuće. 

U dva tri skoka već sam stigao do duda, pred samim 
ulazom u dvorište. Kad sam prolazio izpod tamne krošnje, 
zastade mi dah. Ugledao sam sestricu Smrt, naslonjenu 
na dudovo stablo, a bridka kosa obješena o granu njihala 
se prieteći. 

Ušavši u staju bio sam iznenađen samim sobom: u 
ruci mi nisu bile pregršti trave, nego vienac, izpleten od 
krasnog cvieća. Tko mi ga je stavio u ruke? Sigurno je 
to divno čudo učinio sveti Franjo, da okitim smjernog 
Rudonju. I dok sam mu pažljivo spuštao vienac na čelo, 
on se prenu: 

— Ja već nisam na zemlji. 

— Blago tebi i preblago — rekoh mu, gledajući ga 
utonulog u maglovito šarenilo snova. — Preblago tebi, 
Što već nisi na ovoj tvrdoj kori zemaljskoj, koju si strp¬ 
ljivo orao, umorno sanjajući o mršavoj prostirci vrbinog 
hlada. Sada odlaziš gore, gdje se blistaju pašnjaci u ne- 

presušnoj rosi. Tamo ćeš uživati u vječnom preživanju, 
koje ljudi ovdje nazivaju ljenčarenjem. Blago tebi usred 
čiste tišine, bez dosadnih zujalica i ljutih obada! 

Tu mi zape rieč. Na vršcima njegovih rogova poigra¬ 
vali su se sunčani zraci. 

Spustim nježno ruku na taj snažni vrat, hrapav od 
jarmovih ožiljaka. Voko zadrhta i ustade. Nagli zamah 
jutarnjeg vjetra otvori širom staju i mi izidosmo. 

— Dragi moj voko! — zašapćem pridržavajući vie¬ 
nac, da mu ne pane sa čela. — Blagosivlje te sveti Fra¬ 
njo i poručuje, da će te još danas posjetiti u vječnom 
hladu. 

— Pozdravi ga! — za jeca voko. Nikad ga ne ću za¬ 
boraviti. Koliko puta mi je pomogao, da izvučem preteški 
plug. 

Stao je mirno nasred dvorišta. A ja kraj njega niem 
od blizine posljednjeg trenutka. Iz dudova mraka mrko se 
primicao čovjek zasukanih rukava. U ruci mu se ljeskao 
nož. 

Zar se ni u što ljepše nije mogla preobraziti sestrica 
Smrt? 

ODLAZAK STVARI 
I VJERITBA SVETOG FRANIE 


Ne, više ne mogu izdržati! Ove ponoći moram sa¬ 
znati, šta to svetac urezuje svake noći u vrbinu koru. 
Koliko puta sam ga promatrao iz prikrajka i slušao nje¬ 
gove bolne i čežnjive uzdahe, dok je blieda lica i užarenih 
očiju rezbario po vrbinoj kori tajne rieči. 

Šta to i kome piše, pitao sam se uviek. Da nije i nje¬ 
govo srdce dotakla ljubavna bol. Zar velika, vedra duša 
moga učitelja, zar i ona da potamni od toga jada. 

Kada se svetac poslie goruće molitve spustio na 
kostriet i uskoro zaspao blaženo na snopu suharaka, pri¬ 
gušim šuštanje slame na kojoj sam ležao, i po tracima 
mjesečine iziđem iz naše kolibice. Znao sam, da svetac 
ostavlja svoje zapise u starom, porušenom pčelinjaku, u 
kome se i sada čuje brujanje mrtvih pčela. Mjesečina je 
baš razkošno zasijala, kada sam u najdubljem oknu na¬ 
šao svetčeve kore, izkićene šarama tajnih rieči. Spretno 
sam ih izvukao i radoznalo počeo čitati na punoj mjese¬ 
čini, koju su anđeoske ruke štitile od oblaka... 

Prva korica 

Ne mogu te zaboraviti, divna moja ljubavi. Ti, jedina 
tajno moje neutoljive čežnje. 

Neka je blagosloven vedri moj bratac Dan, u koji 
me budiš. Neka je blagoslovena rosna sestrica Noć, 

zvjezdana ljepotica. Ona se ne ljuti, što potamni pred tvo¬ 
jim licem, kad mi se u snu javiš. O ti, sanjana uviek, a 
nikada đosanjana. 


Druga korica 

Nitko me nije tako privukao, nitko tako uzbudio, kao 
ti, neodoljiva moja. 

Šta je izprazni, nestalni sjaj razkošnih zemaljskih 
vanjština prema tvojoj nutrini? 

Dođi, žuđena dušo. Udostoji se, obasjaj svojom bli¬ 
zinom moju tamnu prisutnost. To ti šapće, to ti muca 
sluga tvoj, rob tvoj nedostojni. 

Treća korica 

Stvoritelju Svemogući, smiluj se mojim riečima i 
mome srđcu, što se grči od žudnje za onom Jedinom, koju 
si mi ti poslao i koja mi se približava, prilazi, a nikako 
još ne stiže. 

Kako ću je dočekati, kako joj prići? Da li ću biti do¬ 
voljno proziran i lak u blistavoj praznini. Da na meni ne 
bude ničega, što može baciti sjenu. 

O Svemogući, daj mi da svoju Žuđenu dočekam bez- 
krajno bogat neimaštinom. 

Četvrta korica 

O Mjeseče, brate moj bljedunjavi. Siđi i povedi za 
ručicu Ljubimicu moju. Dovedi mi je i spusti kraj mene, 
na ovu kostriet, da anđeoskiji bude moj san i bistrije 
osvanuće. 

Ne mogu bez nje, o Mjesece, brate svjetlucavi, koji 
niemo podrhtavaš u dalekoj, magličastoj modrini. Siđi, 
doplovi sam po svojoj mjesečini, za ručicu vodeći moju 
Jedinu. Ako se ona plaši, pokucaj ti njenom rukom na 
vratašca naše kolibice i uvedi je. 

Iziđi onda i ostavi nas same, o Mjeseče, brate moj 
bljedunjavi. 

Peta korica 

O Ljepoto i Dragosti neizreciva. Ugledao sam te ono¬ 
ga dana, kad sam prezreo put u izpraznu, zemaljsku slavu 
i slomljena koplja projahao kroz poruge svojih sugra¬ 
đana, kroz rojeve čičaka, što su padah po meni sa svih 
strana. Ruglu su me izvrgli svi, pa i djevojke, drage ne¬ 
kada. 

Samo si ti stajala sama, božanstvena Ljepotice i 
gledala me očima, kakve nisam nikad vidio. Lice ti gorjelo 
rumenilom ljubavi. Tvoj smiešak mi dočaravao nebesku 
slast. 

A kad sam, prolazeći kraj tebe, začuo tvoj žarki, dje¬ 
vičanski zov: »Budi moj, budi samo moj, ljubljeni vjere- 
niče, ja sam samo tvoja« — srušio sam se sa konja u 
nesviest. 

Šesta korica 

Dođi, siđi u moj zagrljaj, Ljubimice žarka. Otajstvo 
tvoje blizine neka zasija na mome tvrdom uzglavlju. 

Plače kraj moga sluha sestrica Noć, bolna i pusta 
bez tebe. Dođi, Žuđena moja. Kucni sutra u ponoć, čeka 
te spremljena kolibica. Čekam te... 

... i u tome trenutku oko mene zazujaše rojevi mrt¬ 
vih pčela tako srdito, da sam bacio sve korice i pobjegao 
nedaleko u neki opustjeli tor, koji je još mirisao na vunu. 
Srećom, nisam više čuo za sobom zujanje, ah mojom du¬ 
šom zazujaše rojevi misli. 

— Ma, šta je to, šaptao sam u toru nevidljivim ov¬ 
čicama; šta se to događa sa svetim Franjom? Čujte ov¬ 
čice. Da ste pročitale ono, što sam ja pročitao, čak bi se 
i vaša. vuna zarumenila. Prisluhnite, da vam odam tajnu. 
Uskoro ćete vidjeti blagog brata Franju, kako samoćom 
luta u zagrljaju, kao vaši pastiri sa pastirkama. — 

Tako sam govorio ovčicama, ali se još nikako nisam 
mogao smiriti od čuđenja, kako je moj blagi, anđeoski 
učitelj poklecnuo pred zemaljskom ljubavi. Kakva god 
bila ta ljepotica, o kojoj piše na koricama, ipak nije to¬ 
liko vriedna, da zbog nje ne spava; da venući od besanice, 
urezuje u tvrdu koru svoje čeznutljive uzdahe za onom 
nesmiljenom, koja se nikako ne odaziva, nego priezirno 
šuti. 

— Moj dobri učitelju, kako je tvoje mudro oko moglo 
zapeti za tu oholu ljepojku? Kad se samo sjetim tolikih 
neprospavanih noći i skrivenih suza, što kaplju na tvoje 
tvrdo uzglavlje, sav zadrhtim od gnjeva prema toj kob¬ 
noj djevojci. 

Eto, šta učini od tebe bolna zemaljska ljubav. Zama¬ 
glilo ti se od ljubavnog žara. Ne znaš više, šta govoriš. 
Ti buncaš u ognjici. Da, da. Sad vidiš, kako je to težko, 
kad se jadni čovjek zaljubi. Tješit ćemo se od sada 
uzajamno, jer sam i ja zaljubljen. Sutra ću ti odati tajnu, 
pa će ti biti jasno, šta znače one moje popodnevne rieči: 
Idem u ovčice. 

Blagi moj učitelju! Volim jednu rumenu pastiricu, 
koju svakog popodneva uspava žubor izvora, i ona me če¬ 
ka sanjajući među ovčicama. 

Sretan sam, a koliko bih bio još sretniji, da nikad ni¬ 
sam pročitao one tvoje rieči: Dođi, siđi u moj zagrljaj. 

Mudri učitelju! Kako ću ti pogledati u oči, kako raz¬ 
govarati s tobom? Kako ti se diviti, kad sada znam, da si 
i ti postao čemerni zemaljski ljubavnik ... 

Tako sam razmišljao gledajući, kako zviezde tiho pa¬ 
daju u modre bezdani. U tom je zastrujala toplina kao 
da oko mene dišu ovčija runa. Zaspat ću. Samo sam se 
okrenuo, da kroz pukotinu prisluhnem, čuje li se što iz ko¬ 
libice. Iznenadio sam se. Tamo je gorjelo svietlo. 

Šta ovo znači, pomislih izlazeći iz tora. Nikad se sve¬ 
tac nije tako rano budio. Možda mu je napokon došla ona 
ohola ljubimica. Koliko će se iznenaditi, kad vidi našu 
biednu kolibicu. Sigurno će odmah otići, razočarana za- 
uviek. Ali moram je prije toga vidjeti. 

Nečujno se dokradem, i kroz vratašca kolibice ugle¬ 
dam svetog Franju, gdje razširenih ruku stoji nasred iz¬ 
be, podpuno sam. Pred njim na stolu ležalo je nekoliko 
predmeta, koji su bili cielo naše imanje: jedan napukli 
krčag, u kome sam donosio vodu, jedan drveni tanjur, iz 
kojeg smo zajedno jeli, i dvie drvene žlice. Zatim jedna 
cviećem ukrašena čaša, koju nam je darovao neki doma¬ 
ćin, kad smo se jednom pred oluju sklonili u njegov sje- 
nik. A na klupi kraj stola stajao je naš pietao budilac, 
gledajući nepomično u svetca, koji mi je onako suro obu¬ 
čen izgledao skromniji nego ikada, iako mu je lice gorjelo 
nebeskim zanosom. 

Svuda se osjećala duboka tišina, kao pred nečiju 
krupnu i ozbiljnu rieč. Kroz taj svečani mir kadkad bi 
samo zacvilila naša kolibica, zaljuljana dahom vjetra 
ju tren jaka. 

— Da, dragi moj — začuh iz kolibe blagi svetčev 
glas. Kad tebe nije bilo, onda smo se umivali svježinom 
i tažili žeđu na samom potoku. Ne mogu više trpjeti, da 
bučna i vesela sestrica Voda miruje sputana u tvome gro¬ 
tlu. Zar tvoji uzki bokovi od zemljane kore da budu 
sada sva njezina obala i njezin tok? 

Rieči utihnuše i mjesto njih začujem klokotanje. 
Kroz pukotine opazim kako svetac iz krčaga izliva vodu. 

— Teci opet slobodno, bistra sestrice — zašapće 
blagi učitelj. Vrati se u svoj bučni, srebrni tok. Pjeni se 
i skakutaj žuborasta sestrice i rosi cvieće po zelenim 
obalama. A ti — obrati se krčagu — ti predmete ljudskih 
ruku, dosta si krčagovao. Dosta se tuđa punina slivala u 
prazninu, koja nosi tvoje ime. Sad prazan šuplje odjeku¬ 
ješ, i što ćeš više ovdje. 

Sveti Franjo dahnu u krčag, kao da ga je htio uga¬ 
siti. Predmet poče treperiti, magliti se i kovitlati u dim 
i razplinu se. Još se nisam ni snašao od tog čudesnog pri¬ 
zora, kad svetac opet progovori, gledajući sažaljivo u 
drveni tanjur i kašike. 

— Idite i vi. Zar božji darovi nisu dostojni, da ih 
blagujemo iz samih naših ruku. O nieme stvari! Vaš 
obstanak, vaše tanjurovanje i kašikovanje je suvišnost, 
koju odajete svojim pustim oblikom i zvukom, što će 
nam zvuk, makar bio sasvim skroman, makar bio i drven. 

Blago onome, tko traži samo naličje zvuka — tišinu, 
koja je čisti, pravi izvor i ušće svih zvukova. — 


s 

Tako sam pozorno slušao svetčeve rieči, da nisam ni 
primietio, kako je sa stola nestalo tanjura i kašika i kako 
je odlebđjela čaša, koju je držao u ruci i šaptao joj: 

— Nestani, krhka prozirnosti. — 

Sad sam se sasvim prislonio uz pukotinu, da što bo¬ 
lje vidim nove prizore i čujem nove rieči. U kolibi je i 
dalje gorjelo svjetlo. Znao sam, da mi nemamo nikakove 
svjetiljke, pa sam naslutio, da to u blizini anđeo drži ko¬ 
madić mjeseca, kojim osvjetljava izbu. 

Svetčevo lice, preliveno bljedilom, sličilo je licu za¬ 
ljubljenog, koji uzdiše okrenut mjesečini. Slušajući na¬ 
pregnuto, učinilo mi se, da svetac šapatom zaziva svoju 
Žuđenu, a to je samo vjetar šuškao po obliženjem kuku¬ 
ruzištu. 

Njegova Žuđena nikako nije dolazila. Zaželio sam, da 
nikada i ne dođe u ovu našu biednu kolibicu. Kako bi je 
dočekali? Cime počastili? U šumi ima jagoda, a seoce bi 
nam dalo toplog mlieka. Samo, kako bi joj to ponudili, 
kad nemamo više ni jednog tanjura, ni kašike. Ne razu- 
miem, zašto svetac osiromašuje i sebe i mene, baš sada 
pred svoju vjeritbu. Pa ipak, ne sumnjam u njegovu mu¬ 
drost. Možda je ona djevojka bogata, pa će ga odvesti u 
svoje dvore, krcate svakovrstnom spremom i namješta¬ 
jem. 

Već je zaista i vrieme, da moj učitelj počne pristojno 
živjeti. A i ja s njim. Ne može se više ovako. Ne može. 
Šta vrieđi, što se on popne na nebo, kad hoće, i siđe, kad 
hoće. Šta mi to vriedi, kad se uviek vrati praznih ruku 
i priča mi, da je bio i s dragim Bogom. Na koncu ga uviek 
nestrpljivo prekinem: 

— A jesi U mi što donio? Barem jednu ovčicu, zlat¬ 
nog runa. Ti znaš da volim baš takve ovčice. — 

Učitelj se samo smieši i šuti. Ovako se više ne može, 
pomislim razjaren, i u zadnji čas primietim kroz pukoti¬ 
nu, kako se u izbi razplinjava sto i klupa, a svetac šapće: 

Stole moj, dosta si stolovao, trpeći na sebi težinu 
nalakćenog samotnika. I ti, klupo, vjerno si klupovala i 
ostarila klupujući. Zašto da se umorni spuštaju na tvoja 
škripava leđa, kad se mogu odmoriti u krilu sestrice 
Zemlje, na mekoj travici. — 

Dok je to govorio, sto i stolica se u kovitljajima 
prosukaše kroz pukotine. Ostao je samo pietao, sam na¬ 
sred kolibe, gledajući ponosno u svetog Franju, koji se 
sagnuo, da ga pomiluje. 

— No, dosta je i tebe bilo, dragi pietle, ptičice ko- 
kotava. Ne možeš više pjetlovati u ovoj kolibici. Previše 
si razkošan u svome šarenilu i pregorda ti je ta kriesta 
na glavi, šta bi rekla moja žuđena vjerenica, kad bi ugle¬ 
dala takvog bogatuna. 

Žalim te, dragi moj. Ti si previše ohol, jer misliš, da 
se moj bratac Dan ne bi probudio, kad mu ti ne bi kuku- 
riknuo. Ljuto se varaš. Zato — 

i prije nego što doreče, ljutito jurnem u kolibicu. 

— To je moj pietao. Ne diraj ga. Nemoj mi ga od- 
puhnuti, blagi učitelju. 

Svetac me pogleda zaprepašteno: 

— Odkud ti, moj sinko. Mislio sam, da spavaš u ko¬ 
libici, a ti dolaziš sa lutanja. Gdje si bio? 

— Odvukla me mjesečina. I sad sam se vratio, da 
spasim svoga pietla. 

— Nemirna moja lutalico, mani se ti pietla. Bolje je, 
da se razpline u dimove, nego da mi se ovdje izprazno ša¬ 
reni i kočoperi. 

— Pa šta ti on smeta, blagi učitelju. — 

_ Kvari nebesku ljepotu naše kolibe. Smeta ovoj 

blistavoj punini, koju ti nazivaš biednom prazninom izbe. 

— Ne razumijem te ili te podpuno razumijem, odvra¬ 
tim tomeći srčbu. Sve sam saznao i žalim, što si i ti po¬ 
stao čemerni zemaljski ljubavnik. Sve znam, ojađeni 
učitelju. Tvojoj Žuđenoj, koju dan i noć zazivaš, smetale 
su one skromne, stare stvari, pa si ih odpuhnuo. Smeta 
joj sada i pietao. Ali njega ne dam. On je moj, te moj. — 
Svetac me gledao spokojno i sažaljivo. Njegov po¬ 
gled uzdignut nebu, kao da je molio: Smiluj se Svemo¬ 
gući ( ovome goropadnom mladiću. — I onda će glasno: 

— Dobro, sinko. A da li bi ti mogao žrtvovati svoga 
pietla, za ljubav one čarobne Ljepotice, koja se već pri¬ 
bližava. — 

— Da žrtvujem pietla? Znam već kome. Tvojoj vje¬ 
renici. Tvojoj Žuđenoj. Oprosti mi, dobri moj učitelju. 
To ti ne mogu učiniti. Imam i ja svoju djevojku. Obećao 
sam joj ovoga pietla. Obećanje moram izvršiti još danas 
popodne, kad odem k njoj u ovčice. Uvjeren sam, da me 
razumiješ, a sada tim prije, što si i sam, kako se ono ze¬ 
maljski kaže, »do ušiju zaljubljen«. Doduše, mnogo si 
stariji od mene, ali sad si se i ti pomladio, jer svaki za¬ 
ljubljeni čovjek postaje mladić. — 

Svetac mi htjede upasti u rieč, ali ja uporno nasta¬ 
vim: 

— Ništa, ništa. Sad si mi podpuno razumljiv. Neo¬ 
bično me raduje, što ćeš se napokon i ti srediti. Već te u 
duhu gledam, kako se šetaš bogato namještenim odaja¬ 
ma, a zaručnica te grli i spuštenih očiju osjeća, da si samo 
ti dostojan njezine ljubavi. O sutonu odlazite u hladnjak 
na dnu opojnog perivoja. Mliečni šljunak škripi pod va¬ 

ma. Onda vas nestaje u sumraku. Ah, divno, blagi moj 
učitelju. A kad će biti zaruke? Kada, reci mi. 

Mjesto svetčevog odgovora zazvoni u blizini srebren 
smieh i utmu se svietlo. Na vratašcima kolibice pojavi se 
nasmijan anđeo, baci pred nas komadić ugašenog mje¬ 
seca i odleti. Svanjivalo je. 

— Šta mi se ruga, primietim uvrieđeno. Sigurno je 
prisluškivao. — 

— Ne ruga ti se on, mlada moja lutalico. Samo mu 
je malo smiešno, što si toliko zemaljski. — 

— Ne razumijem te. Znam samo, da sam pametno 
govorio, za tvoje i svoje dobro. Pa čega tu ima smie- 
šnoga? — 

— Sinko, ne budi tako siguran u svoje veliko znanje. 
Naš mali brat vrabac mogao bi te sada poučiti, samo da 
nam je pri ruci. Ali, saznat ćeš i sam. 

A sad još nešto. Molim te da me danas pustiš pod¬ 
puno samog. Moram se spremiti, jer večeras dolazi moja 
Žuđena. A ti se zabavi, kako ti je najmilije. Ne zaboravi 
svojoj pastirici odnieti obećanog pietla. Ako zaželite, do¬ 
đite uveče na moje zaruke. Bog vas blagoslovio i dao vam 
da i vi od moje Žuđene primite vjereničko prstenje, — 

Sveti Franjo me ostavi. Stajao sam gledajući za njim 
i misleći na one rieči, u kojima moju dragu pastiricu i 
mene poziva na svoje zaruke. Svetca je nestalo u rosnom 
zelenilu. 

Odmah mi je puklo pred očima, šta će sve sada ra¬ 
diti. Najprije će zaći u trnje divljih ruža, da odmrsi skut 
sestrice Noći, koja se tu zaplela, bježeći pred bratom 
Suncem. 

Zatim će sići na potok, da ga sestrica Voda osvježi 
mlazom svoga žuborastog zagrljaja. 

Zatim će sa stare kule šapnuti bratu Mjesecu, da se 
njegov sjaj vidi samo pod plastom sestrice Noći. 

Zatim će se kozjom stazicom doverati na vrh strme 
litice i ruku podignutih visoko u modrinu, pozdravit će 
brata Sunce, s kojim ide bieli sinak Dan. 

Zatim će se spustiti u šume i gajeve i probuditi sve 
ptice, da zacvrkuću bratu Suncu, jer mu je sigurno nji¬ 
hov glas ugodniji nego njegov govor. A slavuje će opo¬ 
menuti, da zašute, jer je samo sveto uho Tišine dostojno 
da sluša njihov pjev. 

Zatim će se uputiti u sve staje i omekšati kvrgave 
jarmove, da volovima olakša tegobno oranje. 

Zatim će, prolazeći nečijim dvorištem, naići na mu- 
žlicu toplog mlieka i srknuti iz nje dva-tri gutljaja, za¬ 
hvaljujući Svemogućem, što nije zaboravio na svoga mu¬ 
cavog skakavca, koji se zove Franjo. 

Zatim će obići sve međe i širom razviti lišće na sta¬ 
blima međašima, da što dublji bude hlad umornim ora- 
čima. 

Zatim će se, siguran sam, uputiti daleko u polje ne- 
kome u pohode. Tko bi tada izbliza prisluškivao, čuo bi 
ovu svađu: 

— Iziđi, pohlepni škrtljivče, iz svoga skrivenog ham- 
bara. Pođi već jednom stopama brata cvrčka, koji se 
samo rosom hrani. — 

— Ne zanovietaj mi svakog jutra, brate Franjo. Pu¬ 
sti me da radim mirno svoj posao. — 

— Velik si ti marljivac, neumorni grabljivče, koji se 
hraniš tuđim znojem. — 

— Šta se koga tiče, što spremam sebi zalihe. Nisam 
ja od onih, koji ne misle na sutrašnjicu. 

— Težko tebi, jadni samoživče. — 

— Neka, neka, brate Franjo. Doći će zima, pa ćeš 
opet pokucati na moja vrata. Onda ti ne ću biti jadni sa- 
moživac, nego dobri hrčak. — 

I grabljivi škrtac utonu u svoj krcati hambar, a 
svetac poljubi zemlju i ode u jagode. 

Brzo sam se spremio i odtrčao miloj pastirici, noseći 
joj pietla. Spazio sam je već iz daleka, gdje obasjana sun¬ 
cem stoji među sniežnim ovčicama, držeći preslicu i vre¬ 
teno. Učinilo mi se, da vidim anđela među oblačićima. Kad 
me je ugledala toliko se obradovala, da joj se zaplelo 
vreteno i palo u ovčiju vunu. 

— A što si tako uranio? Gdje je sveti Franjo? 

Nije ni čekala na odgovor, nego stade bježati put 
sela, noseći pietla i viknu mi: 

— Pazi ovčice. Sad ću se vratiti. — 

Izkoristio sam njenu odsutnost, pa sam se još ljepše 
dotjerao i zakitio. Za nju sam izpleo vienac, pa sam joj 
ga, kad se je vratila, iznenada stavio na glavu. Dugo smo 
se smijali. Onda se ona uozbilji: 

— A gdje je sada tvoj anđeoski učitelj. Često sam se 
prikradala vašoj kolibici, da ga sretnem, pa nikada. Kad 
ćeš mi ga pokazati? 

— Još večeras. Dogodilo se nešto vrlo čudno. Sveti 
Franjo nas poziva večeras na svoje zaruke. — 

— Ma, šta kažeš? — Djevojče se naglo zarumeni i 
obori glavu. 

— Zašutila si, — primietim nježno, — ali znam, na 
što misliš. Bit će i to, dragosti moja, jer mi je svetac re¬ 
kao na razstanku: Bog vas blagoslovio i dao vam, da i vi 
od moje Žuđene primite vjereničko prstenje. 

— Zlaćani moj, da znaš, koliko sam sretna. — 

I ona spusti glavu na moje grudi. 

— A je li, — prenu se odmah iz mog zagrljaja gle¬ 
dajući me nasmijano, — ona će nam dati prstenje. Reci 
mi, odakle je. Je li bogata? — 

— Pa svakako. Dobit ćemo zlatno prstenje. Ona je 
strankinja. Sigurno kćerka nekog bogataša. — 

— Blago sada tvome učitelju. Kolika je to sreća, po¬ 
stati od siromaška bogatun! Bit će i tebi dobro. — 

— Još kako! Služit ću kod njega kao nadzornik vr¬ 
tova. Ili nešto slično. Njegova zaručnica sigurno ima 
silna imanja i mnogo služinčadi. 

— Ah, zlaćani moj, kako se radujem kad pomislim, 
da više ne ćete živjeti u onoj biednoj kolibici. 

— Bilo pa prošlo. Još samo ovu noć. Onda ćemo i mi 
saviti svoje gnjezdašce. — 

Tako su nam prolazili sati u razgovoru i snovima. 
Sunce je već bilo visoko odskočilo, a ovčja runa mirovala 
u hladovini. Bližilo se i podne. 

— Slušaj, zlaćani, idem časkom da donesem štogod 
za ručak. Spremit ću i neki darak za tvoga učitelja. 

— Nemoj za njega ništa. Znam ga dobro. Odmah bi 
obujmio cielu zemlju, da ti je pokloni za uzdarje. Takav 
je sveti Franjo. — 

Ona potrča niz obronke i brzo je nestade za grmljem. 
Nije mi bilo neugodno, što sam trenutno ostao sam. Opet 
mi je vrieme prošlo u sladkim sanjama. A poslije skrom¬ 
nog ručka i draga mi se pridružila, pa smo zajedno sni¬ 
vali o sreći. Svetčeve zaruke već su nam bile na vidiku. 

— Zlaćani moj, a hoće li biti mnogo uzvanika na za¬ 
rukama? 

— Kako ne, kad je vjerenica tako bogata! Tu će biti 
mnogo kočija. Čut ćemo ih već izdaleka. 

Ona se nešto zamisli. 

A zašto će zaruke biti u vašoj kolibici? Zašto ne u 
njenim preliepim dvorima? 

— Pa sigurno je to po želji svetog Franje, jer će ta¬ 
ko svi prisutni vidjeti, da njegove zaruke znače razstanak 
sa siromaštvom, prielaz iz biede u izobilje. Napokon će se 
ostvariti rieči, koje mi je često šaptao, kad bih 
se ojađen vratio s prosjačenja: Sinko, strpi se. Bit ćemo 
uskoro bogati, bezkrajno bogati. 

Djevojče me zagrli gledajući me tužno i razdragano. 
Dugo smo govorili bez rieči. Naše dvie sjene, prostrte 
pred nama, skraćivale se sve više i doklizile iza nas. Sunce 
se naginjalo k zapadu, a cilik zvonaca po obroncima i 
dolinama najavljivao popasno doba. Draga se odjednom 
prenu, naginjući sluh prema daljini: 

— Čuj. bolan. Zar ne čuješ ništa? Slušaj! 

— Da, čujem sada. Neka tutnjava izdaleka. 

— Kao da se valjaju kola. 

— Jest, jest. Ma to ti je ono, što sam ti rekao. Uzva¬ 
nici se žure. Brzo odvedi ovčice kući. Brzo, brzo! I vrati 
se odmah. 

Uživao sam promatrajući je, kako nježno saziva ov¬ 
čice i kako s njima silazi niz obronke u selo. Nisam je du¬ 
go čekao. Vratila se nasmijana i zakićena cviećem. 

— Pomisli dragi. Baš sam se brinula, šta ću 
reći otcu i majci, da me puste, a kad ono, otac me šalje 
svetom Franji s porukom, da će mu sutra poslati kotur 
sira. 

— Baš smo sretni. 

— Eh, a ja sam se potajno nasmiešila misleći: Šta 
će njemu kotur sira, kad će sutra u bogatune. 

— Pravo si mislilia, odvratim uvjerljivo. Vrieme je 
da pođemo. 

Mrak se već razpleo, kad smo se uputili niz obronke 
prema svetčevoj kolibici, često smo zastajkivali prislu¬ 
škujući. U daljini je opet potmulo zatutnjilo. 

— Ma bojim se. I sievnulo je. Sluti na oluju. — 

— Ne boj se, draga. Sigurno to juri na kolima neki 
zakašnjeli uzvanik. A sieva baš od one strane, gdje je 
naša koliba. Sve mi se čini, da su je osvietlili za sveča¬ 
nost. 

I mi pohitamo držeći se čvrsto za ruke. Udarili smo 
prečacem, da što prije stignemo. Nad nama se ljuljale 
krošnje, pune prigušenog šaptanja, a maglene sablasti 
provirivale iz mračnoga žbunja. Ništa nas nije moglo 
uplašiti ni spriečiti, da stignemo cilju. 

Kad smo šutljivi i pomalo umorni sišli na puteljak, 
ugledamo kroz granje kolibicu i neko svjetlucanje oko 
nje. Ne vjerujući svojim očima šapnem dragoj: 

— Vidiš li i ti, kako sva kolibica blješti. 

— Da, vidim jasno. Razpoznajem stare grede, truli 
krov i krhka vratašca. Ali iz njih zrači sjaj. Iz njih kao 
da viri dvorac od zlata. 

— Pravo kažeš. To sad i ja vidim. Hajdmo bliže, da 
što bolje razmotrimo to čudo. Ne mogu se snaći. 

— Ah, zlaćani moj. Pođimo, približimo se sasvim. 

Zagrljeni pođemo stazicom tako oprezno, da se ni¬ 
smo čuli. I što smo bliže prilazili, iz kolibice je sievao sve 
čudniji sjaj. Sad smo već jasno razabrali u toj potleuši 
razkošne odaje. Gusta borova hvoja, za kojom smo sta¬ 
jali, sva se iskrila od pozlaćenih iglica. Bio sam toliko 
zapanjen, da nisam ni čuo svoju dragu, kad je ciknula od 
iznenađenja. Tek sam se prenuo, kad me je povukla za 
rukav: 

— Vidi svetog Franje. Izlazi iz dvorca. 

Zadivio sam se. Moj anđeoski učitelj stajao je na 
pragu obučen u težku svilu, izvezenu zlatom i posutu dra¬ 
guljima. Na nogama je imao meke, grimizne papuče, po 
kojima se svjetlucalo biserje. 

— Zar ti nisam pravo rekao. Gle, kako je razkošan. 
Sad će mu sigurno doći vjerenica sa svim uzvanicima. 

Draga se privila uza me. Gledali smo netremice u 
svetca. Podigao je ruke i zagledao se u mrak šapćući ne¬ 
što, kao da doziva Žuđenu. U daljini je opet bljesnulo, i 
čula se mukla tutnjava. Sad kočije s vjerenicom i pratio¬ 
cima prelaze preko drvenih mostova. Tako smo oboje 
pomislili, kad nas u tome trenutku zadivi neočekivan pri¬ 
zor. 

Sveti Franjo je lebdio nad obližnjim grmom u zagr¬ 
ljaju Ljepotice, koja ga je ljubeći prstenovala. Takvo 
lice neopisive ljepote ni anđeli ne sanjaju. A kad smo 
opazili, da mu je u ruke spustila još dva sjajna prstena 
i pogledala na našu stranu odkrivajući lik prepun miline, 
u haljini satkanoj od nebeske jednostavnosti; i kad nam 
se učinilo, da nas doziva rukom, koja je svu razkoš oda¬ 
vala bezvučjem nevidljivih nakita, požurismo se, da svet- 
čevu zaručnicu vidimo izbliza i da joj se poklonimo. 

Čim smo kroz gustu ogradu od živice došli u samo 
dvorište, ugledamo svetog Franju, gdje silazi sa grma i 
blago se osmjehuje. Bio je sam samcat. I opet u starom, 
poderanom ogrtaču, a tamo za grmljem crnila s naša 
kolibica, biedna i ugasla. Tužni i razočarani htjedosmo 
otići, ali nam se svetac već približio noseći dva prstena, 
dok sć treći sijao na njegovoj ruci. 

— Došli ste, djeco moja. Skoro će oluja, pa sam se 
uplašio, što vas još nema. 

Moja draga se zbunila. Kradom j© opomenem da 
svetca poljubi u ruku. Primietio je našu razočaranost, 
iako je pred nama još uviek lebdio čudesni prizor vje- 
ritbe. 

— Blagi učitelju, — progovori ona sažaljivo, — moj 
otac poručuje, da će ti sutra poslati kotur sira. 

— Hvala mu, kćeri. Na njegova usta govori briga 
Svemogućega. Ali za poniznog skakavca Franju sir u 
mlieku je isto, što i mulj u bistrom toku. Čuvajmo čiste 
izvore. 

Djevojka ga je pozorno slušala, dok sam ja pogledom 
lutao po mračnim daljinama. 

— Da, da, kćeri. Još jednom hvala tvome dobrom 
otcu. Reci mu, da će sutra doći Franjo, da se napije na 
vimenu. 

Nismo ga razumjeli, šutili smo slušajući šuštanje 
uzplahirenog lišća. U blizini je sievnulo. I prolomi se tako 
silna grmljavina, da smo probliedili od straha. Svetac nas 
zagrli. 

— Ne bojte se, djeco, čeka vas prstenje, koje vam 
je darovala moja zaručnica. Čeka vas prava radost. — 

On izpruži dlanove. Na njima se zablista prstenje ne¬ 
običnog sjaja i oblika, čar im je bio tako neodoljiv da 
smo i bez pitanja uzeli po jedan. 

Čim smo njime ukrasili ruke, otka se zlatom naša 
stara odjeća, a prosta obuća osu se draguljima. Zažari 
se sve što je tamno i opet planu sjajem trošna kolibica. 

— Kako si divan. — 

— A ti još ljepša — govorili smo uzbuđeno. Prstenje 
se zasija čudesnim odsjevom i u njemu skrivena slova: 
Siromaštvo — jedini sjaj. 

NAJČUDNIJI POSJET 


L 

To je bilo baš o jednom pustom popodnevu, kad sam 
prolazeći ugledao u nekom uličnom okviru nepoznat, sa¬ 
motan lik, gdje promili kraj mene, oponašajući moje dr¬ 
žanje i hod. Zadrhtao sam i okrenuo se, da promotrim ne¬ 
znanca. Njega je već nestalo. Hi ga uobće nije bilo. Privi¬ 
đenje možda, šapnem samom sebi i nastavim sa šetnjom. 

Mislio sam: Takva neslućena blizkost! Tako poznat 
znanac, a ipak sasvim stran. Nikad bliži, a ipak nikada 
neznaniji, prođe kraj mene. Prolebdi između mene i onog 
okvira. I razplinu se. Od svega ostadoše samo odjeci nje¬ 
govih koraka. Čim stanem i obazrem se, oni utihnu. Mi¬ 
slio sam: ta pojava mi se ukazala sigurno od neutoljive 
žudnje, da već jednom sretnem nekog znanca. A i oni su 
svi daleko ili ih uobće nema. 

Željan sam razgovora, toplih, božanstvenih, mudrih. 
Tako dubokih, da stvari nagnute nad njih postaju sluh. 
Možda bi mi onaj slučajni prolaznik mogao izpuniti tu 
želju. Privlači me njegov lik. Čini mi se, da sam u nje¬ 
govu izrazu opazio nešto osobito mudro - i duboko osje¬ 
ćajno. Osim toga on je isto tako samotan kao i ja. 
Možda i više, jer sam; opazio, da mu je hod stranputast i 
oprezan, pa se svakom prolazniku sklanja s puta i svaki 
susret izbjegava. Da, čini mi se, da se i meni uklonio, čim 

me je primietio. Zanimljiv, neobično zanimljiv prolaznik! 
Moram se vratiti i stići ga. 

On će biti moj prvi poznanik u ovom gradiću, a mo¬ 
žda i jedini. Slutim, da će moji razgovori s njime biti ne¬ 
slućene svečanosti. 

Požurio sam se, da ga stignem, i već došao do mje¬ 
sta, gdje sam ga prvi put ugledao i gdje me je taj čudni 
susret duboko uzbudio. Stao sam. Tu je onaj ulični okvir, 
kraj kojeg je prošao. Sad još bolje vidim. To su vrata 
ormara, s kojih je skinuta neka blistava ploča ili ukras... 

Prenem se iz maglovitih misli, koje me iznenada 
obuzeše i brzo pođem opet u traganje za čudnim stran¬ 
cem. Svakako ću ga naći. Bilo bi smiešno i žalostno, da 
mi se izgubi u ovome gradiću, u kome nema ni vreve, ni 
vrludavih ulica. Osim toga, bio bi to gubitak moga budu¬ 
ćeg znanca i još više, budućeg prijatelja, jedinog možda, 
čovjeka duše sigurno umne, iskrene i uzbudljive. 

n. 

Kako mi je samo zagonetan taj odbjegli prolaznik! 
Susret s njime bio je za me najčudniji doživljaj. Zašto 
sam tako nemarno prošao kraj njega i ne obazrievši se? 
Sigurno bi se i on okrenuo za mnom. Zastali bismo i 
onda pošli jedan prema drugom, vučeni tajnom blizkosti. 

Pamtim, kako me je u prolazu pogledao izpođ še¬ 
šira. Te oči ne ću nikada zaboraviti. Iz njih je zračila sva 
tuga i gordost osamijenika. A tek šešir kakav je izgledao! 
Po njegovu obliku i položaju bilo mi je odmah jasno, da 
je neznanac podpuno sam. I boja šešira odavala je stran- 
čevu samoću, jer je bila zelenkasto zemljana, odavno ih 
možda nikada taknuta nježnom rukom. Pod težinom te 

mračne boje povijao se obod zastirući strančeve oči i le- 
pećući poletno pri hodu, kao da će odletjeti. Baš se sje¬ 
ćam toga prizora. Smiešan i tužan u isti mah. 

Uobće, što više mislim na neznanca, šve mi je jasniji. 
Iako popodnevne sjene bivaju sve duže, tajanstveni mi ne 
će umaći. Pretražio sam gotovo cieli gradić, stigao do kra¬ 
ja svake ulice, ah ga još nisam našao. Ipak, nada je tu 
i moram uspjeti. Ne će mi smetati ni skori mrak. Možda 
će mi se baš tada odati neobičnim svietlom na svome pro¬ 
zoru. Sve mi se čini, da taj čudak ima svoje posebno sun¬ 
ce i noć obasjanu svojom mjesečinom i svojim zviezdama. 

m. 

Sad mi se korak ugušio u mekosti staze, što krivuda 
kroz mali, zabačeni perivoj. Odkud me amo dovede po¬ 
traga i lutanje za njim? Nismo li nas dvojica već u taj¬ 
nom dodiru misli i tražimo se uzajamno? Slutim: možda 
i on traži mene. Luta pustim puteljcima, pa će i ovuda 
naići. Zato sam i sjeo na onu zabačenu klupu kraj crk¬ 
vice, koju sam malo prije spazio u granju. Odabrao sam 
baš to skrovito mjesto, jer sam siguran, da će tu proći i 
spustiti se na ovu ili na neku obližnju klupu, da se od¬ 
mori. Od čega da se odmori? 

Ako mi je blizak, kako osjećam i slutim, onda će 
sjesti, da se odmori od one iste čežnje i jada, od kojeg i ja. 

Evo, već ne znam, koliko godina tragam za onom ne¬ 
zaboravnom djevojkom, koja preda mnom lebdi u vječ¬ 
noj mladosti i još je nisam našao. Ni tragu se približio. 
Zove se Narcisa. I što bih još mogao o njoj reći? Umakla 
mi je s vidika, noseći svoj cvjetni šešir pun jagoda i 
moje prošlosti, koju bi mi samo ona mogla vratiti. Zbog 

nje sam i stigao u ovaj gradić, kao što ću ukleto stizati 
još u bezbroj njih, jer na zemlji nema kraja mome lu¬ 
tanju. 

Zar bih se začudio, kad bih saznao, da je i onaj ne¬ 
znanac stigao istoga dana, uznemiren istim bolom i žud¬ 
njom. Kako me je samo pogledao, prolazeći kraj onog 
uličnog okvira! I kao da me je nešto htio upitati, tako se 
okrenuo i susretljivo se nasmiešio. A ja mu nisam uz¬ 
vratio. Prošao sam neprijazno i tako došljaku zagorčao 
i onako gorke dane. Čim ga nađem, molit ću, da mi opro¬ 
sti i da mi izvoli reći, šta je onda htio. Moram, moram 
ga naći. 


IV. 

Dok tako razmišljam, suton se već gusto odtkao u 
granju. Svuda cvieće, svuda opojni mirisi. Tek sada pri¬ 
mjećujem razkoš i bujnu procvalost oko sebe. Kraj me¬ 
ne prođoše neke djevojke, žureći se u crkvicu, iz koje od- 
jeknuše glasovi puni vedre pobožnosti. Ali, pa ovo je svi¬ 
banjska pobožnost! Svi ljudi pjevaju sada Mariji! Sve 
cvieće miriše samo njoj. 

Ustajem ganut i odlazim pred Mariju sa skromnim 
cvietom u ruci: O Marijo Djevo, primi ovaj cviet, siro¬ 
mašan bojama, ali bogat suzama, što po njemu blistaju! 

Gledao sam netremice u tu nebesku ljepotu. Kao da 
je to lice oživjelo, kao da se nasmiešilo i usne šaptale. 
Hi je to po njemu poigravalo treperenje svieća, koje su 
sve nemirnije i buktavije plamsale, što su više dogarale. 

Sa kora zazvoniše jedri glasovi djevojaka. Živi, zvon¬ 
ki izvori kristala. Neočekivano, iz pjesme se zanosno vinu 
jedan glas prednjak, i od njega mi sva duša protmu... 

Nije moguće. Ne, nikako nije moguće. Zar Narcisin 
glas? Slušam pažljivo i strepim. Da, njen je glas. Zaista 
njen. Ali, to nije istina. To je tlapnja. Šta je to sa mnom? 

Oprezno sam izišao i bezvoljno se predao vrluđanju 
po stazicama perivoja. Život je pun čudesa, ali ovaj tajan¬ 
stveni, nevidljivi sastanak s Narcisom zapanjuje me uža¬ 
som neslućene radosti. U sluhu mi još odzvanja onaj rosni 
glas pun prozirnih modrina i sočne, neprolazne mladosti. 

Tolike su godine prošle, a ona je ostala ista, vječno 
mlada. Skamenio mi se na stolu kruh, ako nije tako! 

V. 

Uztreptao od novih doživljaja i neke nepojmljive 
dragosti vrludao sam sve dalje i dalje. Baš sam htio 
sjesti pod najtamniju krošnju, kad me prenu čudan šapat, 
glas ili opomena. Pa ja moram natrag! Moram pred crk¬ 
vicu. Sad će sigurno izići Narcisa. Nju ću sresti kao ne¬ 
kada i prići joj pritajeno, iznenada, kad bude možda usred 
svojih drugarica ili sama — samo s jednim pratiocem. Sa¬ 
mo s jednim. 

Nestrpljiv i uzplahiren stignem pred crkvicu. Vrata 
su već bila zaključana i na svim prozorima ugašeno stak¬ 
leno cvieće i šare. Na kraju stazica stišavalo se škri¬ 
panje šljunka. 

To smirivanje melemno je djelovalo na moju uzne¬ 
mirenu dušu. Počeo sam razborito razmišljati. Sve su to 
samo snovi. U životu ima čudesa. I kad se već događaju, 
ona su i moguća. Ali dolazak Narcise baš u ovaj gradić! 
Čuti njen glas, vidjeti je, stajati kraj nje niem od sreće, 
to je nemoguće. 

Ne, ne! Ne će me više progoniti priviđenja. 

Cvjetne, svibanjske poboznosti bile su za Narcisu 
najveća svečanost, koju nikada nije propuštala. Odtada 
prođoše mnogi dani. I sada ona negdje pjeva Majci Bo¬ 
žjoj, uviek u pobožnom zanosu kao i prije. Zato je dobila 
od Marije za uzdarje vječnii mladost. Uza sve prohujalo 
vrieme Narcisa je stalno u osamnaestoj godini. Siguran 
sam, da na njenom stočiću sat ne kuca. Jer, što će vječ¬ 
nosti sat? 

Skoro sasvim razveđren odlutam opet među stazice. 
Idem, idem, sav lebđeci u modrini. Iz grmlja opajaju oro- 
seni mirisi. Nebom se razcvjetavaju zviezđe. 

Skroman hodam kroz tu ljepotu i ne pomišljajući 
više na neostvarivo. Svemu izgubljenom ili propuštenom 
ljepota je trajna, jer je satkana od vječne nedostižnosti. 
Smirit ću se i ja. 


VI. 

Šetajući se tako začuh iz mraka: ... cisa — cisa. Si¬ 
gurno se ono — Nar — nije čulo u šaptanju. Netko je 
uzdahnuo: — Narcisa — Narcisa. — 

Stanem zaprepašten. Više i ne dišem. Da, da, to je 
istina. To je užasna istina. Jasno čujem: — Narcisa, 
Narcisa. Kao da mi iz blizine došaptava moj vlastiti glas. 
Onaj isti glas, koji je nju uzbuđivao i opajao. 

Dakle, ona je ipak tu. Jeziva i sladka istina. Slutnje 
su mi je odale. Tmurne i radostne slutnje. Zašto nianm 
vjerovao samome sebi? Zašto sam se kolebao, ne vjeru¬ 
jući u divnu mogućnost takvog čuda? 

Ona je u gradiću. Tu — u blizini. Tu, sasvim blizu. 
Od nje me dieli samo onaj grm. 

Ne mogu više izdržati. Moram vidjeti toga sretnika, 
koji joj sada zavodljivo šapće i služi se mojim glasom, 
oponašajući me podmuklo. Sjećam se, davno je to bilo, 
kad mi je rekla na razstanku: 

— Ti me nisi nikada volio. Ali, naiđem U u životu na 
drugog tebe, i bude li me to lice voljelo, uzvratit ću mu 
svim žarom zauviek. 

Tako je govorila. Pamtim joj svaku rieč. Sve je 
prošlo, ali tko će me utješiti i uvjeriti, da ništa nije bilo? 

Gdje je sada moj neznanac, moj nesuđeni prijatelj? 
Da sam ga našao, ne bih doživio ovaj strašni trenutak, 
koji mi razriva dušu i u srdce kopa. Sada bih s njime všć 
bio u najdubljem razgovoru, zanesen ljepotama, koje mi 
je odkrila njegova mudra i žarka rieč. 

Nešto me neodoljivo vuče onom podlom ljubavniku 
na klupi, u dnu mraka. 

Prikradam se. Šljunkovita stazica zaškripi. Brzo 
skočim na meku tratinu, da ugasim hod. Oprezno sad na- 
pried. Uzplahireno se kradem između grmlja. Zapnem li 
gdje ili što zašušne, srdce mi zalupa u sluhu. 

Čekam i slušam. Opet šapat: — Narcisa — Narcisa 
— ali ne čujem njen glas. Ona mu sigurno samo šaptajem 
odgovara ili možda zagrljajima, koji se ne čuju. Kako se 
samo promienila odjednom? Njezina blistava čednost uga¬ 
sila se u opojnost noći. Zato je tamo u žbunju toliki mrak. 

Kad bih samo mogao banuti pred njih kao duh 
osvetnik. Kako bi kriknuli oboje i zaniemili od užasa! 
Ali ne mogu proći kroz guste grmove ružina trnja. Moram 

ih zaobići, pa se prikrasti drugom stazicom, koja krivu¬ 
dajući stiže baš pred samu klupu, na kojoj sjede zaljub¬ 
ljeni. 

Spretno sam izbjegao sve zapreke, zapinjanja i škri¬ 
pu pjeskovitih zavijutaka. Neopažen stignem napokon 
iza grma, koji šušti baš pred njihovom klupom. Oni me ne 
vide, a ni ja njih. Samo jedan korak, i evo me pred njima. 
Prisluškujem, ali tišina. Možda su sada oboje samo jedan 
cjelov. Zato je takav muk. 

Poslije dugog oklievanja i čekanja odlučim se i 
hrabro iziđem pred klupu. Kolikog li iznenađenja, kad 
vidjeh, da na klupi nema nikoga. 

Izigran i zbunjen začujem tad u blizini brzo uda¬ 
ljavanje koraka. To su oni. Osjetih su nekog pa bježe, 
skrivaju se. Pohitam za njima i spazim ih kroz grmlje, 
kako odmiču iz perivoja u gradić. 

Pratilac se jednom okrenu oprezno. Lice mu osvietli 
mjesečina, i ja, na svoj užas, ugledam u njemu kobnog ne¬ 
znanca, koga sam cieli dan tražio. 

Sav drhteći jedva sam uspio da ih pratim u stopu, 
uviek u istoj udaljenosti, da me ne bi primietili. Ne će, 
ne će više umaći mome bistrom pogledu! Jasno ih razpo- 
znajem: Stranac je drži izpođ ruke, a ona se privi ja 
uza nj. 

Usporuju korake pred ulazom u glavnu ulicu. Stali 
su. Mlaz mjesečine šiknu kroz lišće i obasja djevojku: 
Narcisa je ono, zaista. Ista ona. Ista, neprolazna mladost. 

Pruža mu ruku. Naglo se mrači oko mene. Oči mi se 
zamagljuju. Varam li se ih je to hladna, okrutna stvar¬ 
nost? Ona spušta glavu na njegove grudi... 

Ogorčen potrčim prema njima. Sad mi je već svega 
dosta. Ah na onome mjestu našao sam samo pramen 
magle. Samo neka crna sjena odmiče preda mnom u zaba¬ 
čenu uličicu. Nevjernica je pobjegla, tko zna kamo. Si¬ 
gurno po dogovoru, jer su na vrieme opazili, da ih netko 
prati. A stranac bježi preda mnom spretno i brzo. Ništa 
mu to ne pomaže. 

Više ne može umaći meni neizbježivom. 

vn. 

Noćni vjetar me osvježava. I dok tragam ugaslim 
ulicama, smiruju se i razvedravaju moje sumnje o ne¬ 
znancu. 

Ta on mi je ipak najbliži. Eto, ostvariše se one davne 
Narcisine rieči: Naiđem h u životu na drugog tebe ... 

I ona je naišla na drugog mene. Ona ga je napokon 
srela. I nitko ih više ne će razstaviti. Njihova neskrivena, 
žarka ljubav. Njihov san o prstenju, što ga snivaju, kad 
su u zagrljaju, u tom niemom predznaku beskrajne bu¬ 
duće uzajamnosti. Njihova budna stidljivost, koja im još 
uviek šapće, da ih mjesec i zviezde gledaju. Sve su to 
slasti, koje sam ja propustio, a neznanac ih sada željno 
p rim a i darežljivo uzvraća. Moram se s time pomiriti. 
Moram sve razumjeti. To je moja kob. 

Kad poslije tolikog lutanja nađem stranca, prići ću 
mu smiešeći se. Tako ćemo se upoznati. A poslije nekoliko 
dana, ne odmah, pitat ću ga za Narcisu. Tada ću mu 
odati svoju tajnu tihim riečima, koje će on zgranut slu¬ 
šati kao odjek svojih. Možda ćemo onda zajedno otići 
Narcisi. Izgubljena od čuda i prepasti zar ne će pomishti, 
da gleda samo jednog i sluša samo jedan glas? 

Zabavljen potragom za njim, nisam ni primietio, da 
je prošla ponoć. Prokrstario sam svim ulicama i čekao 
na onome mjestu, gdje sam ga prvi put sreo, ali sve 
uzalud. 

Već sam pošao kući, duboko žaleći za izgubljenim 
danom, kad primietih u visokom prozoru obližnje kuće ne¬ 
obično svietlo. Napokon, evo radosti! Svršeno je s mojim 
lutanjem. Našao sam strančevo skrovište. Tamo je on si¬ 
gurno iza onih zastora, osvietljenih nadzemaljskim sja¬ 
jem. Tamo samotnički bdije, u svojoj mjesečini, pod svo¬ 
jim zviezdama. 

Kućna kapija, iako već sasvim kasna, bila je samo 
pritvorena. Uđem u mračni triem i oprezno tapajući na¬ 
basam na desnoj strani na stubište. 

Počnem se penjati brojeći pozorno stepenice. Deset- 
četiri-đeset-četiri. Tim redom se mienjaju. A neznanac 
stanuje .na posljednjem katu. 

Evo me, stigao sam. Uzbuđeno i umorno disanje sti- 
šavam pred tim vratima, na kojima nema imena. Ta bez- 
imenost mi samo dokazuje, da nisam zalutao. 

Ne sjećam se, da li sam i dodirnuo bravu, a vrata se 
već otvorila. Nije ih ni zaključao. Zar on tako uviek ostav¬ 
lja sve otvoreno? 

Stojeći u predsoblju mislio sam, kako ću mu prići. 
Kako mu progovoriti. Naravno, prije svega neka mi opro¬ 
sti, što sam ušao bez kucanja. Doduše, nekoliko puta sam 
pokucao, ali se nitko nije javio. Samo bliedi odsjev noćne 
modrine odkrije mi pokadkad stvari, koje nisam ni naslu¬ 
ćivao u ovome mračnom predsoblju. 

Tamo, na kraju hodnika mutno titranje treperi kroz 
neka staklena vrata. Ono je neznančeva soba. Žao mi je, 
što ću ga uznemiriti u ovo kasno doba. To nije pristojno, 
ali svejedno. Sutra bih ga mogao sasvim izgubiti. A šta 
bi to značilo za moju tegobnu osamu! Tmurno, bezciljno 
životarenje i — smrt. 

On, zasada samo on, a poslije — najiskreniji moj po¬ 
znanik, najprisnije biće, spasio me je od trnovitog lutanja. 
Uviek ću mu uzvraćati istom iskrenošću. 

Ime Narcisa nikad mu ne ću prvi spomenuti. Nikada. 
To sada odlučujem. 

Šapne li ipak što o njoj, to će biti naš zajednički uzdah. 

IX. 

Sav občinjen i začaran pođem pustim hodnikom, 
ostavljajući za sobom sablastne odjeke koraka. Već je 
posljednji trenutak, da se netko pojavi. 

Zastanem pred vratima zbunjen i u nekoj niemoj 
stravi. Bdilac je u sobi, za stolom, sigurno utonuo u du¬ 
boka razmišljanja. Naginjem se i prisluškujem: Kao da 
šušte listovi i pero škripi. Ali nije. Uzbuđen sluh čuje 
i tišinu. 

Ne znam, kao da je netko drugi mojom rukom poku¬ 
cao na vrata. Tako sam to nesviestno učinio. Pažljivo otva¬ 
ram i ulazim. U istom trenutku, na suprotnoj strani sobe, 
pojavi se na drugim vratima neznanac: 

Smieši se i skida šešir, kao da me opominje, da i ja 
skinem svoj, iako to isto činim. Približava mi se šutljivo, 
oponašajući moje držanje i hod. Baš kao danas popodne, 
kad je na ulici prolebdio kraj mene. 

Ne pruža mi ruku, nego svoje lice, gledajući me sjetno 
i mudro. Želi možda, da se pozdravimo na njegov tajan¬ 
stveni način. 

I dok je prigibao glavu i svoje čelo pružao na dodir 
mome; dok mi je prilazio sve bliže i moj dah. se već gubio 
u njegovom, i moje oči već se stapale u njegove, osjetih 
na svome čelu mrzlost ogledala i u njemu prepoznah — 
svoj lik. 

II 


ZAPISI BUDNOGA 




DNEVNIK O OTMICI DJETETA AELA 


8. listopada 

Da sam noćas ukrao diete. Da sam ga občinio čarob¬ 
nim riečima i poveo sve dalje i dalje, preko granice naše 
uobičajene šetnje, bio bi to jeziv put. 

Jer današnja noć, utopljena u mjesečini, ima leden 
sjaj. Ima bodljikav odbljesak sa mramornih grobova. 

Užasna je pustoš. 

9. listopada 

Tajno se vježbam u riečima. Tajno biram one riedke, 
najprivlačljivije. Izgovaram ih tiho. Pa glasno i sve gla¬ 
snije. Probam im zvuk. 

Zaista, neke neobično i zanosno zvuče. Nižem od njih 
pričice, zabavne do opojnosti. One su moćne, da tre¬ 
nutno zaustave srđce mališana i priguše mu dah. 

Tako mi je prošao današnji dan. 

10. listopada 

Juče sam prošao vijugavim puteljkom, kojim ću ga 
Odvesti, kad se odlučim na otmicu. 

To mora biti što skorije. Sutra, prekosutra. Čekam 
samo, da presahne ova mjesečina, koja svaki predmet 
pretvara u strašilo. 

13. listopada 

Današnje večeri opet sam izišao s Aelom u šetnju. 
Stigli smo na onaj mali brežuljak, naše odmorište. Prostro 
sam po travi svoj ogrtač. I sjeli smo. U blizom grmlju sve 
gušće se preplitao mrak. Mališan se privio uza me. 

Iznenada, njegove oči me pogledaše uplašeno. Sjetio 
sam se: Pritajeno je izplovio mjesec iz oblaka. Šiknuo na 
mene mlazom bliedog sjaja i moj lik preobličio u utvaru. 

U sumnji i grozi, diete je drhtalo, sve dok mjesec 
nije opet uplovio u oblake. 

Ukazao se moj pravi lik. Diete se nasmiešilo. 

14. listopada 

Danas ostajem kod kuće. Ne ću vidjeti Aela, ni nje¬ 
govu kućicu kod Sedam Jablana, ograđenu plavom ogra¬ 
dom. 

Ni Leu, njegovu mladu majku, budno nagnutu nad 
pletivom. 

Slušam. Sad je tamo tišina svetog domaćeg sutona. 
I preplitanje igala pokađkad među njenim prstima za- 
puckara. 

16. listopada 

Nebo je sivo i nizko. Da li su zviezde progorile kroe 
maglu? Da li ih ima? 

Već odavno me stigao mrak, zabavljenog mislima 
na Leu. Pred očima mi uviek ona ista slika sutonskog su¬ 
sreta, kad se skromno vraćala iz škole, s torbom knjiga 
U jednoj ruci i violinom u drugoj. 

— O djevojče, odabranice moja — čujem i sada svoj 
davni uzklik. Zašto on odjekuje samo u meni? Zašto nisam 

našao onu milu i slobodnu rieč, od koje će Lea zastati i 
zauviek uza me ostati? ... 

Prošao sam kraj nje neopažen i niem, da ne bih po- 
vriedio lice, koje mi ne da od sebe. 

Da ne bih povrieđio — Ljepotu. 

18. listopada 

Neka u mome tajnom dnevniku ostanu i ove rieči: 
Ljepoto, ti blještava, božanska svjetlosti. Ti, svjet¬ 
losti nevidljiva, razplinuta u mođrini! Kolike sam zemalj¬ 
ske radosti spalio na tvome neutaživom žrtveniku! 

Ali, dosta je. Više ne. Ne ćeš mi uzeti ono najdraže. 
Ne dam ti diete Aela. 

Zbog tebe, o ledena Ljepoto, ja ne učinih Leu njego¬ 
vom majkom. 

Jesam li u bunilu? Ael je tu, na ovome svietu. U ku¬ 
ćici kod Sedam Jablana. Tamo je, kod svojih roditelja. 
Ali on je moje diete, samo moje. Diete, koje mi je oteto 
tajno i neočekivano. 

Ono mi je oduzeto u jednom bolnom trenutku, kad 
sam odkrio, da se moj divni, neobuzdani san o jednom 
djetetu utjelovio baš u njegovu liku. 

I odtada za mene više nema mira. Nema sna. 

19. listopada 

Ni danas nisam otišao do kućice s plavom ogradom. 
Diete Ael je doskakutalo do vratašca i prisluškivalo. Uz 
stepenice nije se čuo korak onoga, koji mu u to vrieme 
uviek dolazi. 

Čini mi se, da sam već klonuo u odluci, da izvršim ot¬ 
micu. Šta se to u meni zbiva? Smeta li mi možda mjese¬ 
čina, još uviek puna sjena i utvara? 


93 







20. listopada 

Sad vidim, u čemu je moje oklievanje. Ne vjerujem 
više u moć onih čarobnih rieči, kojima sam htio občarati 
diete i odvesti ga. Bliedo je to. Nešto drugo nečuveno, 
neku drugu neviđenu vještinu tražim. 

Ljubavi, od koje izgaram za djetetom, nadahni me! 

22. listopada 

Danas, poslije toliko dana, opet sam bio sa svojim 
čudesnim, malim ljubimcem. 

Uveče, na povratku sa šetnje, bio sam duboko tronut. 
Razmišljao sam o onom divnom povjerenju mališanovih 
roditelja, koji uviek dopuštaju, da s djetetom odšetam. 

Oni i ne slute, da ga povjeravaju čovjeku, koga će 
uskoro nazvati podlim otmičarom. 

Šta to smeta? Rado ću im oprostiti, jer ne znaju i ni¬ 
kada ne će saznati za tajnu moga srdca. 

23. listopada 

Još uviek mislim na našu jučerašnju šetnju. Dok 
sam Aela vodio poznatim stazama, bio je miran i gledao 
me predano i radostno. A čim bih zašao stranputicom, 
diete bi se uznemirilo, zapitkujući uplašeno: Kuda to 
idemo? 

Nisam ga mogao umiriti ni opojnim riečima, ni pri¬ 
mamljivim pričicama. 

I mene je tada obuzeo čudan strah. Primietio sam, 
kako mjesec raztapa koprene oblaka i prieti, da se svim 
slapovima svoga hladnog sjaja izlije na mene i preobliči 
me u čudovište. 

Noseći Aela u naručju, pohitio sam kući i stigao u 
posljednjem trenutku. Na samome pragu dođoše mi na 
pamet igračke. Neviđene, čarobne dječije igračke. Divno! 

25. studenoga 

Moj skroviti stan naglo se izinienio. Pretvorio se u 
tajanstvenu radionicu. Vitki i spretni alati svietle i svje¬ 
tlucaju po zidovima, po stolu, po podu. 

Neznanče, u kasnoj noći prisloni uho na tamne kapke 
moga prozora! Na tezke mu kapke, između kojih sjaj 
moje budne svjetiljke kaplje u svietlim prugama. 

Čut ćeš iza njih zubčast zvuk pile. Suho šištanje bla- 
njice. Kucanje, pokuckivanje i mnoge druge zvukove ta¬ 
janstvene i neobjašnjive, izazvane spravama tebi nepo¬ 
znatim. 

Kakav je to posao? Zbog čega bdijem? Izmišljam i 
pravim igračke sve čudnije od čudnijih. Sve privlačljivije. 
Sve opojnije. 

Igračke, koje će odmamiti Aela od njegove kućice i 
dovesti ga u moj neznani stan. 

30. listopada 

Već se u tajnoj poslovnici čuje ovdje ondje poneka 
oživjela igračka. Neke su mi se javljale u najčudnijim 
snima i njih sam sada svojom rukom ostvario. I to tako 
brzo, kao da je neka nebeska ili paklena spretnost trepe¬ 
rila u mojim prstima. 

8. studenoga 

Tmuran, maglovit dan. Ugašeni puteljci odlutali u 
tamno sivo, u sve tamnije sivo. Slutim negdje mlad mje- 

eec. Jedva gori. Možda će se ugasiti, prije nego što 
plane u uštap. 

Već odavno stojim kraj kućice s plavom ogradom, 
koja se sada crni od vlage. 

Što sam htio? Možda samo to, da prođem. I vratim 
se. I opet prođem. I ništa više. 

30. studenoga 

Najzad mi je uspjelo. Gotova je i posljednja igračka. 
Zakucalo je i u njoj srdce. 

Zamamno, čarobno zazvonio iz njena grla zov: 

— Aele — Aele — 


12. studenoga 

Cieli današnji dan obilazio sam igračke po izlozima. 
Htio sam vidjeti, ima li koja ljepša i čudesnija od mojih. 

Vratio sam se kući miran i zadovoljan. I nehotice 
sam uzkliknuo: 

— Šta je ona dosjetljivost prema mojoj! Većina onih 
igračaka i u najrazkošnijim trgovinama, ima tupo, vo¬ 
štano lice. Ih se na pritisak odaziva nezgrapnim, piskuta¬ 
vim glasovima, koji prije mogu zaplašiti, nego zabaviti. 


15. studenoga 

Začaran, samotan uštap. Šume se crne od njegova 
žutog, mrtvog sjaja. 

Danas je neobična noć. Jedna topla jesenja noć. 
Iz dola dopuhuje mlak lahor, rekao bih onaj, od kojeg 
proviri visibaba iz razpukline okorjelog sniega. 

Ovo je čudna noć. Ovo je noć zalutalog proljeća,. Ali 
moje srdce već strepi od zime i mećave. Od fijukanja uz¬ 


96 


vitlane bjeline, koja prohuji u kosim lepezama i bodlji¬ 
kavo sipi. A za njom grobno puca sniežna, valovita 
pustoš. 

Mislim na to, dok na toplom vjetru šušti suho lišće i 
o potamnjelom bagremu zveče rogači... 

16. studenoga 

Više nema oklievanja. Dani odmiču. Ali još lebdi mje¬ 
sec suhog, žutog sjaja. 

Sličan je igrački. Sličan okruglom fenjeru, u kome 
gori rumenkast žižak. 

Kad budem odvodio Aela, držat ću jednu ruku podig¬ 
nutu. Možda već uplašen i uplakan, ako me upita, zašto 
sam podigao ruku, kazat ću mu: 

— Držim konac, kojim sam vezao onu zlatnu kuglu 
na nebu. Dobit ćeš je, čim stignemo kući. 

Smiri se samo. Smiri — 

18. studenoga 

O Nadahnuće, ti si tako spretno vodilo moje prste, 
da je mrtva građa pod njima oživjela, prohodala i pro¬ 
govorila, slivena u oblike, ljepše od samog sna. 

Ne ostavi me ni sada. Šapni mi, kako ću najspretnije 
smjestiti svoje igračke, da budu što slađi mamac mome 
neočekivanom, neslućenom djetetu. Mome divnom Aelu. 

19. studenoga 

Sve sam smislio đavolski dosjetljivo. Sve će biti u 
redu. Još samo kolica da nađem, kojima ću sutra odvući 
igračke na određeno mjesto. 

Sutra, sutra — 

20. studenoga 

Naoblačilo se. Počelo sipiti. Na prozoru Ael se igra 
kapljicama. 

21. studenoga 
Natmurilo se. Kiša. 

Ael razvedrava ručicom zamagljeno okno ... 

22. studenoga 

Sve tamnije. Kiša. Kiša. Kiša. 

Pogašeni svi prozori. Aela nema 

23. studenoga 

Tamna, maglena koprena, satkana od kapi, nepre¬ 
stano rominja. Kolika sreća za me, što igračke još nisam 
porazmjestio! Sve bi sada pokisle, pocrnile i promukle. 
Kada će kiša prestati? Kada će vedrina? 

26. studenoga 

Kakvo iznenađenje, puno radosti! Zar se zbilja raz¬ 
vedrilo ovo varavo, ovo promjenljivo vrieme? 

Sunce grije. Pred vratima čekaju kolica. 

Sad ću iznieti umotane svoje čudesne igračke. Gibki, 
brzi konjić odvući će ih na mjesta, određena za zasjedu. 
Svaka će odigrati svoju ulogu spretno i valjano. 

Kad popodne, o prvom sutonu, odšetam s Aelom i 
kad prieđemo granicu naše uobičajene šetnje, one će iz- 
lietati, svaka iz svoje busije. 

One će ga zabavljati, zanositi, mamiti sve dalje i 
dalje. Sve dublje. 

Dok ne zamaknemo u magli dalekih, sivih vidika- 

Isti dan, popodne. 

Sve je svršeno. Igračke su smještene. Svaka u svoju 
zasjedu. One čekaju. One vrebaju. 

Koliko sam sav drhtao od straha, dok sam ih prije 
podne redao duž puteljka, sve do onog Raspela, gdje je 
tišina puna duboke mahovine. 

A ispod Razpela, podnožjem strme padine, bieli se 
put, vijugajući u daljine, u daleki sviet... 

Sad odlazim u otmicu. Nešto me obuze pred vratima 
i zastadoh. 

U posljednjem trenutku prikovah list na vrata, izpod 
svoga imena, i napisah krupno: 

Odputovao neznano kamo. Ne tražite ga. Ne čekajte ga. 

O čavlu na dovratku visi ključ. 

ISPOVIEST UKLETOG MLADIĆA 

Iza naše kuće pod gorom počinje puteljak i penje se 
lagano kosinom, dok tamo na kraju ne zaokrene ne znam 
gdje. Uviek je u hladovini grmlja, koje ga s desne strane 
nadsvođuje, pa mu je zbog toga ilovača stalno vlažna i 
meka, i jasno se vide na njoj odtisci mnogih ljudskih 
stopa. 

Često sam izlazeći na puteljak iza kuće, primietio, 
da svi tragovi vode gore, a nijedan se ne vraća. Zato sam 
potajno odlazio na sjenik i odozgo dugo promatrao, neće 
li naići koji povratnik. Ako ga vidim, sigurno ću mu 
prići, da ga upitam, gdje je bio, odakle se vraća i šta se 
nalazi na kraju toga puteljka. To ću ga upitati, makar 
mi se nasmijao i rekao: 

— Pa kuća ti je blizu same staze. Odvrludaj malo! 
Popni se, pa ćeš vidjeti. 

Uzalud sam bdio na sjeniku. Nikad nisam dočekao 
povratnika. Svi su se ukućani pitali, šta se to sa mnom 
događa, i šta to uviek tražim na stazi iza kuće. Mislili su, 
da sam nešto skupocjeno izgubio. Pustio sam ih, neka 
mudruju šta ih je volja, jer se inače ne bismo razumjeli. 
Za njih je taj put bio obična kozja staza, ih ga uobće 
nisu ni primjećivali. O njemu nisam govorio ni svojoj dra¬ 
gani, koja je te godine vladala mojim životom. 

Neobjašnjivi puteljak pođpuno me je obezsanio, jer 
je prolazio baš pod samim prozorom moje sobice. Svladan 
umorom bdienja često bih kroz treptavu osnenicu začuo 

korake u mekom glibu staze. Uza sav napor i želju nisam 
se mogao odhrvati snu i prići prozoru, da vidim te tajne 
prolaznike. 

Tako sam se budio u jutra puna mutne mrzovolje, 
koju je zaglušno parao ogorčeni krik pietla. Već sam se 
jedva i sjećao, da je netko prolazio pod prozorom. Samo 
su mi u sluhu ostali neki poznati glasovi, ali čiji su, ne 
bih se nikada sjetio. Iz dana u dan, sa strahom je rasla i 
moja radoznalost. 

Jednoga jutra kucnuo je svibanj u moje okno boko¬ 
rima cvieća. Razkošno i opojno proveo sam s dragom 
cieli dan. Šaptali smo o vječnoj ljubavi, a ona je u nekoj 
žarkoj omami ponavljala moje rieči: Ti si moja jedina — 
na što sam ja odgovarao: To je istina. 

I dugo smo lutali. No ni sada ne mogu objasniti, ka¬ 
ko je naišao onaj kobni trenutak. Nekako pred suton za- 
čuh njen glas. 

— Šta je ono tamo? 

Zaprepastio sam se. Bili smo na samom zavijutku 
tajnog puteljka 

— Šta je ono tamo? — pokušah ponavljanjem pita¬ 
nja prikriti uzbuđenje. Šta je ono tamo? Bolje je, da se 
odmah vratimo. 

Ona me molila i preklinjala, da odemo gore samo na 
časak. Jedva sam pristao. Uskoro smo stigli do ograđene 
šumice, u kojoj su se bjelasali spomenici. Kad smo nad 
ulazom pročitah: Gaj uspomena — i moje ime, sav sam 
zadrhtao, a ona veselo khknu: 

— Gle, tko bi to mogao slutiti. To je mjesto tvojih 
uspomena. Tu je tvoja prošlost. Pođimo unutra! 

Da sam je odbio, posumnjala bi u mene. Bilo mi je 
strašno, kad smo ušli. Sad sam napokon odkrio tajnu sta- 

žice pod mojim prozorom. Njome dakle putuju samo oni, 
koji odlaze u moje uspomene; oni, koje više nikada ne ću 
vidjeti ni čuti, nego ih samo pamtiti. Sad mi je jasno, 
zašto sam u snu uviek šaptao: zbogom, kad bih pod pro¬ 
zorom čuo udaljivanje koraka. 

Šetali smo se od spomenika do spomenika. Na sva¬ 
kom je pročitala ime, a ja sam joj odgovarao na pitanja. 
Ljutila se i žalostila: 

— Molim te, kako možeš biti tako nemaran i zabo¬ 
ravljiv. Imaš li srdca. Pa ovo su sve živi ljudi, a tebi su 
već samo uspomene. 

Branio sam se, da je takav život, i ništa drugo 
nisam znao reći. Da bih je nekako razvedrio, pričao sam 
joj pred ponekim spomenikom zanimljive doživljaje i pri 
tome uviek napominjao, da je već vrieme povratku. No 
njezinu pažnju privuče jedna skupina spomenika, iz kojih 
su žuborili izvori. Kad smo im prišli, i sama se zadivila 
njihovoj ljepoti. Pošla je od jednoga do drugoga čitajući 
imena i šuteći. Kojiput bi me pogledala priekorno ih bi 
se nasmiešila. 

— Liepo, liepo — primieti najzad. Sve imena djevo¬ 
jaka. Tobke si žarko volio. Sve su žive i zdrave, pa ipak 
— sad su ti samo uspomene. — 

— Lutao sam od jedne do druge tražeći onu pravu. 
Lutao sam u slutnji, da ću naići na tebe. I eto, ti si ona 
prava i jedina. 

Govorio sam joj žarko i uvjerljivo, dok su mi se oči 
sjale nježnošću i nekom tajnom vlažnoga sjaja. Bio sam 
uvjeren u moć svoga pogleda. Ona odano spusti glavu na 
moje rame: 

— Vjerujem ti, dragi! Vjerujem! Tvoje oči su naj¬ 
iskrenija rieč! 

Gledajući je mirno iz tobke blizine razmišljao sam o 
sebi i svome ukletom biću. Ah, kako je užasno biti svie- 
stan vlastite pokvarenosti. Zgadio sam se sam sebi i oča¬ 
javao od nemoći, da se dovinem onomu jednostavnom čo¬ 
vjeku, u kome živi skladnost zdrave naravi. Prokletstvo je 
u meni. Mislim, da nitko nije tako biedan kao ja pred 
ovom djevojkom, koja sada mirno uživa u sreći svoje 
ljubavi. Ona i ne sluti, da se u meni osjećaj trajnosti iz¬ 
ražava samo nizom trenutaka. Kad bi to znala, tada bi 
razumjela moju rieč: Jedina. 

Uzdahnuo sam nesviestno. Ona se lecnu: 

— Gle, tamo u ružama neki novi, krasni spomenik. 
Nisam ga ni vidjela. — 

Odtrča što je brže mogla i ne čekajući na mene. Na 
kraju gaja, do same živice, zaista se ljeskao spomenik, 
meni sasvim nepoznat. Pošao sam odmah za njom; i što 
sam bliže prilazio, bilo mi je sve teže. Slušao sam njezino 
udaljivanje, koje mi je odjekivalo kao odlazak u nepovrat. 

Obišavši još jedan grm preda mnom se, o strašne li 
istine, ukaza divno izklesan lik moje drage. Hladan se tu 
dizao, ali nje nije bilo. Tražio sam je po cielom gaju. Do¬ 
zivao je. Sve uzalud. 

Umorno sam se vratio kipu svoje skamenjene lju¬ 
bavi. Dugo sam ga gledao i pred mrak primietio na pod¬ 
nožju urezana slova: I ja sam bila! 

I ja sam bila. — I ja sam bila — bila — bila — kao 
da je odjekivalo sa sviju spomenika u Gaju mojih uspo¬ 
mena. Ti bolni glasovi progonili su me sve do kuće, pa i 
onda, kad sam se umoran svalio na postelju. Od tada sam 
svake noći jasno čuo korake na puteljku pod prozorom. 
Sve češće su poznati, mili likovi odlazili u gaj, odakle se 

više nikada ne će vratiti. Mogu samo otići još dalje — u 
vječnu zaborav. 

Često sam noću vrebao kraj grma na kasne putnike. 
I kad bi naišao neki drag poznanik, preklinjao bih ga, da 
stane. Neka se ne žuri. Neka se vrati sa tužne staze, jer 
ne mogu bez njega živjeti. On bi se samo nasmijao i mir¬ 
no nastavio put u uspomene. 

Svakim danom bio sam sve osamljeniji. Razgovori 
sve rjeđi, a pogledi obični i hladni. Ničega više nije bilo 
čime bih mogao nadoknaditi gubitak blizkih lica. No, ži¬ 
vot je ipak darežljiv i prema ukletim i zaboravljenim 
stvorenjima, u koje i ja spadam. Jednoga užasnog praz¬ 
nog dana, kad me je i posljednji poznanik napustio i oti¬ 
šao u gaj uspomena, očara me neka djevojka, koju sam 
slučajno ugledao, kad je u sobi palila svjetiljku, a zastor 
na prozoru još nije bio spušten. Spremao sam se, da joj 
priđem u zgodan čas i da joj svoje osjećaje odam tako 
žarko, kao da to govorim prvi put. , 

Prošlo je nekoliko dana u grozničavom očekivanju 
prvog susreta. Toliko me je ta djevojka zaniela, da sam 
već povjerovao u trajnost te ljubavi i bio sretan, što će 
se napokon smiriti moja zlokobna narav, šta su prijašnje 
djevojke bile prema ovoj, sada? Ništa! 

I jednog popodneva otiđem u Gaj uspomena, da se 
nasmijem prošlosti i da svakom spomeniku šapnem: uto- 
ni nepovratno u zaborav. — Obišao sam sve kipove svojih 
ljubimica. Gušila me je neka opojna zasićenost i jedva 
sam čekao, da završim s tim dosadnim obilaženjem. Kako 
je sve ovo sićušno pred onim, što će mi pružiti moja naj¬ 
novija ljubav! 

Već se sutonilo, kad sam nestrpljivo prišao kipu, što 
je stajao malo podalje, posljednji u redu. To je kip one 

djevojke, koja me je dovela u gaj mojih uspomena. Nisam 
se ni tu htio zadržavati, jer je svaki jučerašnji dan za me 
već daleka prošlost. 

Odlazeći okrenem se još jednom. Začudio sam se, 
spazivši na podnožju spomenika svježe uklesane rieči: 
I ja sam bila. — Kao da ih je danas netko urezao. Odmah 
se vratim i tako se kobno spotakoh, da sam gotovo pao: 
Preda mnom je stajala moja najnovija ljubav, već ska¬ 
menjena u hladni kip. 

Još joj se nisam ni približio, a već se razplinula u 
sivom bezđušju moje nutrine. Na ovome jednoličnom 
svietu nema više trenutka, koji bi prenuo i privukao mene 
izobličenog prokletnika. Sreći, koju stvara samo kratkoća 
uživanja, predug je svaki tren. Zato sam zasićen još prije 
samog početka i svaka pomisao, makar bila slučajna i 
nepovratna, mori me dosadom trajnosti. Mojom nemir¬ 
nom dušom, u kojoj zasviće samo trenutna vedrina, struji 
dah zaborava. 

Ne. Varka je to. Nije moje srdce okorjelo. 
Ono je preosjetljivo i zato se plaši svake trajnosti. Dobro 
znam. Vječna mladost je samo u trenutku. U trajnosti je 
njeno starenje. Zato i u meni i oko mene samo nestajanje 
traje. Blistava, mirna praznina. 

Vratio sam se kući. Pod prozorom pusto se vijugao 
puteljak. Ležkareći na postelji osjetih neku čudnu lagod¬ 
nost. Bio je to osjećaj, koji me je na mahove silno obuzi¬ 
mao: slutnja na skoru, tajanstvenu selitbu. 

Znam: jedne večeri zaborav će me odvesti u gaj, 
odakle se više ni ja ne ću vratiti. Na samog ću sebe za¬ 
boraviti. Samog ću sebe učiniti uspomenom. 

I pod mojim već skamenjenim likom bit će uklesane 
rieči: I ja sam bio. 

TAJNE PREDSOBLJA 

I. 

PRIEKOR DOMAĆINU 

Misli li gospodin domaćin, da su u njegovome pred¬ 
soblju samo one stvari, koje je on tu smjestio? Zbog ko¬ 
jih često tako brižno poziva ukrasitelja soba, da mu oživi 
hladne zidove? 

Ah, jadni domaćin! U njegovim očima sniju odrazi 
samo onih običnih, vidljivih stvari. A tajne iza njih? Taj¬ 
ne u njima? Zar on, prolazeći predsobljem, nije nikada 
spazio tajanstveno treperenje sjena, koje odaju ne spo- 
ljašnjost, nego nutrinu, bit stvari? ' 

Zar nikada nije primietio, da između ih iza tih stvari 
ima i drugih živih, pokretljivih bića, koja obstoje baš ti¬ 
me, što se kriju? Baš time, što za njegove oči ne postoje? 

Naravno, kad bih mu nešto spomenuo o tim bitima 
stvari, on bi mi dobacio, oholo sjedeći u naslonjaču: 

— Ne bulaznite koješta! Kakve biti stvari? Vama se 
to učini od kakvog pauka, stjenice ili noćnog leptira, koje 
moja sobarica niti čisti, niti hvata, nego ih šakom priliepi 
na zid. 

— Ne ludujte, gospodine domaćine! Porezat će me 
ta vaša oštra plitkost. Žalim vas, iskreno vas žalim, što 
vidite samo vidljivo. A nevidljivo čak i ne slutite. 

— Dosta mi je već toga vašeg mudrovanja. Uzmite 
svoj šešir i štap, pa — zbogom! 


106 


— Čekajte gospodine domaćine! Ja bih to vama 
ovako rekao: neka se šešir pažljivo spusti na vašu glavu, 
a štap uslužno prigne pod vašu ruku. 

— Strpljenju je kraj, jer ću vas-Odjednom pra¬ 

sak. Naslonjač se srušio na leđa i odkotrljao domaćina 
pod stol. 

— Eto, gospodine domaćine! Da ste mi htjeli vjero¬ 
vati, rekao bih vam na vrieme: vaš naslonjač nešto kobno 
škripi. Ima kostobolju u nogama. Čujem u njima neko 
podmuklo rovanje. Ustanite odmah, jer ćete inače na¬ 
stradati. Ah, sad je već sve kasno. I to vašom krivicom. — 

Kad se je osramoćen jedva izvukao izpod stola i mr¬ 
ko šuteći otišao u predsoblje, da se očisti, stao sam o 
njemu razmišljati: 

Prosječan čovjek, najobičniji prolaznik, kojega ne 
bih nikada prepoznao ni po šeširu. I on mi se još usuđuje 
tvrditi, da ne postoje biti stvari. Zato se onako nemarno 
zavali nasred sobe i misli, da je podpuno sam. Predmeti, 
koji su za njega samo niemi i sliepi oblici, zgražaju se 
gledajući ga, kako gavanski prebacuje nogu preko noge, 
prevrće se, skače, mlatara rukama i izvodi svakakve dru¬ 
ge vještine. 

Stolu već dosadi trpjeti njegove noge na svojim ru¬ 
bovima ih leđima, na koja se polažu samo tanjuri, čaše i 
mirisna jestiva. A poslije svega čiste ruke navuku na nj 
čarobno izvezen ogrtač — stolnjak, koji je sada sav ukra¬ 
šen tragovima domaćinovih nogu. 

Toga čovjeka ne može više podnositi ni ogledalo, 
Roje samo prividno miruje u svojoj bjelasastoj nepomič- 
nosti. Za sve patnje, što ih podnosi, kad osjeti u sebi od¬ 
raz njegova hca, ogledalo mu se okrutno osvećuje neumo¬ 
ljivom iskrenošću. 

Kojiput, ono mu vješto učini nos tubastijim, oči mu 
izbulji i zamagli. A što se tiče njegova svečanog odiela, 
nikad ga u ogledalu nije vidio izglađenog, iako ga soba¬ 
rica uviek savjestno dotjera. 

Ogledalo ga tako izaziva, ne mareći, što bi ga mogla 
razbiti domaćinova šaka, kojom se često pred njim prieti 
razjaren do ludila. A sobarici jedva uspije da ga u ta¬ 
kvom stanju odvoji od ogledala. 

— Ali, gospodine, nemojte se ljutiti! Sigurno je opet 
zaprašeno ili ste ga vi zamaglili. Inače je to vrlo skupo¬ 
cjeno zrcalo. Bila bi neprocjenjiva šteta, kad biste ga 
razbili. 

Samom ogledalu bilo bi mnogo draže, da razlupano 
izleti iz svoga okvira, bogatog ukrasima i rezbarijama, 
nego da se u njegovoj blistavoj čistoći odražava jedan 
običan i smiešan lik. 

Doduše, bacili bi ga tada na smetište, ali bi ga do 
posljednjeg komada pokupile ruke siromaha. Iz svakog 
njegovog diela izronio bi u ponoći lik bdioca patnika. 
Znojno, ali vedro čelo. Ruke, u kojima još odzvanja rad. 

I zar ne bi bilo ljepše biti obasjan suzama patnika, 
nego mirovati uokviren lažnim sjajem? 

n. 

POSTANAK PREDSOBLJA 

U davno doba ljudi su dolazili jedan drugom otvore¬ 
no i bistro kao izvor izvoru. Namjernik bi s puta odmah 
stigao u središte doma, koji nije imao ni vrata ni klju¬ 
čeva. Ali je to vrieme prohujalo brzinom i čarolijom sna. 

Kad su ljudi počeli dizati visoke i tvrde gradove i još 
tvrđe ograde, čovjek je tada prvi put morao saviti prst 
i njime prvi put pokucati na vrata svoga bogatog bliž¬ 
njega. 

Bogatun ga nije htio pustiti niti da čeka pred ku¬ 
ćom na ulici, niti ga je opet mogao odmah primiti u svoje 
glavne odaje. Prvo: ljudi bi ga grdili, što dopušta, da si¬ 
romašni molilac toliko čeka na ulici. A drugo: molilac bi 
bio prenaglo zasliepljen, kad bi ga uveo ravno u svoje 
najrazkošnije sobe. To bi siromaha tako zbunilo, da ne bi 
ni znao, zbog čega je došao. 

Zato su ga puštali u neku skromniju prostoriju, 
osvietljenu samo bliedim odsjevom iz razkošnih soba: 

U predsoblje. 

S vremenom je predsoblje sve više dobijalo svoju 
posebnu boju. Njime je zavladala neka tajanstvenost, 
koju ljudi naslućuju samo u šapatu: 

— Sad ću ući. Sad ću biti primljen. 

Ali to je samo strepnja i nada. Drugi su razlozi toj 
tajanstvenosti. Mnogi ne će povjerovati u istinitost mojih 
izlaganja. Svejedno. I inače ja uviek pričam samo oda¬ 
branima. 

Kad su se u ljudskoj kući pojavile biti novih pred¬ 
meta, u neobičnim i neviđenim oblicima, izazvalo je to 
silnu uzbunu i žalost među starim dusima čuvarima. 
Mnogi su se ogorčeni vratili u prastare grobnice, da ču¬ 
vaju svete i sjajne predmete zakopane s pokojnicima. 
Drugi su ostali među novim stvarima, spremni na svaki 
prezir i grdnje ukućana: 

— Tornjajte se, vi starkelje! Ne treba nam vaše 
pospano bdjenje., Tu je sada pas čuvar i zvonce za 
uzbunu. — 

Zato su se preostali dusi čuvari sakrili po predsob¬ 
ljima, održavajući tajno prijateljstvo samo s nekom izko- 
pinom, kojom se gospodin domaćin često hvali pred go¬ 
stima, kao da je to njegovo djelo. 

Živeći nevidljivo i zaboravljeno, dusi čuvari su u 
predsoblju napravili tajna skrovišta i smjestili ih između 
onih vidljivih, svagdanjih stvari, koje njeguje domaćinova 
sobarica. Tu ima svakakvih čarolija, ali su najčudnije ne¬ 
ke nevidljive ladice. Neke riznice neobičnih potrebština. 

Svaki posjetilac zna, šta se krije u tim ladicama. 
Svaki misli, da je on jedini upućen u tu tajnu. Glavno je, 
da domaćin o tome ništa ne zna. Tako mu se osvećuju 
stari dusi čuvari, što su iz razkošnih odaja morali pobje¬ 
ći u predsoblje, gdje nečujno i nevidljivo životare. 

Šutim o tajni tih ladica. Šutim o osveti duhova ču 
vara. I šutjet ću vječno. 

m. 

KASNI POSJETILAC 

Ušao je baš u času, kad su uzvanici u dvorani zašu¬ 
tjeli. Svi su čuli njegov ulazak. Prigušen škrip brave. I 
gušenje koraka u dubokom sagu. 

Sad će ući. Već se čuje svlačenje kaputa i puckanje 
dugmadi. I povlačenje češlja u kosi. Da, sad se sigurno 
pogledao još jednom u ogledalu. 

I evo, ulazi. 

Ali, njega još nema. Šta radi? Svima je već sumnjiv. 
Da i tu ne pretražuje kapute? Bilježke traži. Nakite, taj¬ 
na pisma. Hi ga opijaju odjeci mirisa zaostalog u dnu 
ženskih šešira. 

Posjetilac se uplašeno obazre. Prisluškuje. Sad, ovog 
trenutka, mora svršiti onaj tajni posao. Jer inače će biti 
zatečen, uhvaćen. Užasno. Mogao bd se pojaviti uslužni 
domaćin ili neki udomaćeni gost, da vide, što radi, i da 
ga uvedu. Da ga uvedu onako nespremnog. Stajao bi 
usred družtva sav obamro, uzplahiren i podpuno nag. 

Sad mora, mora ući. Tajni posao je svršen. Odluka 
je pala. Brzo s lica kao da nešto skida i baca u neku tajnu 
škrinju, a iz druge nešto opet izvadi i navuče na lice. Ta¬ 
ko. Sad je miran. Još jednom priđe ogledalu. Više se ne 
prepoznaje. 

Nitko od gostiju ne zna, što je uradio kasni posjeti¬ 
lac. A svaki je to isto učinio, kad je odlagao svoj šešir i 
ogrtač. O tome se sada šuti, jer kad bi se odkrila tajna, 
bezobzirno bi jedan drugom zgulio s lica obrazinu, koju je 
kradom navukao u predsoblju. 

Zakašnjeli posjetilac napokn uđe smiešeći se. 

IV. 

GOST STRAŠILO 

Šta je bilo u licu toga čovjeka, da su ga se svi bo¬ 
jali, izbjegavali ga i potajno mrzili? Još iz daleka svaki 
ga je gost prepoznavao po koraku. I za tren, već je ba¬ 
nuo u dvoranu ne odloživši u predsoblju ni kaput ni še¬ 
šir, nego je sve ostavljao negdje u zakutku dvorane. 

— Kakva drzkost! Kakvo divljačtvo! — gnjevno za- 
šapću uzvanici. I ništa više, jer bi mogao čuti. 

Odmah zatim, svi se stanu natjecati, da mu se što 
više približe. Da ga obaspu što laskavijim riečima. Da 
mu osmjehom, stiskom ruke i očima suznim od uzbuđe¬ 
nja izraze divljenje. 

Pa onda: pritrčavanja, ponude, donošenje najboljih 
jestiva i pića, koja su samo za njega čuvana. I napokon, 
jednoglasno i urnebesno priznanje, da je jedino on dosto¬ 
jan da sjedi u začelju stola. 

Ali iz svih osmieha, klanjanja i divljenja izbivao je 
skriven strah i odvratnost prema tome čovjeku. 

Zašto ga tako mrze? Zašto im je njegovo lice tak© 
sjajno, da zaklanjaju oči? Zašto pred njim strepe od pri¬ 
tajenog užasa?... 

Jer je među njih došao — bez obrazine. 

V. 

POSJETILAC KOJI NIJE UŠAO 

Koja je to tajna i šta se to krije u neobjašnjivom po¬ 
stupku posjetioca? 

Ušao je u predsoblje sav razdragan. Ne oklievajući 
skide ogrtač ili kaput i odloži šešir. Odmah će se poja¬ 
viti, jer među glasovima gostiju razpoznaje glas one, 
koja ga još uviek uzbuđuje, kao i onda pri prvom susretu. 

Za taj osobiti trenutak i tobože slučajni sastanak 
spremao se cielo popodne. Tražio je naročite rieči i ne¬ 
obične predmete razgovora, kojima će iznenaditi i zasje¬ 
niti svoju liepu i umnu poznanicu. Duboko osjeća i ne 
vara ga pomisao, da je ona potresla cielim njegovim ži¬ 
votom. To se dogodilo neočekivano, utoliko zanimljivije 
i uzbudljivije. 

Kad uđe unutra, među goste, nastojat će, da se s 
njome što prije odieli od društva i nađe zakutak pri¬ 
kladan za žarke rieči. I na kraju za jedan nevidljivi cjelov. 

Još jednom popravi pred ogledalom ovratnik i zače¬ 
šlja kosu. Već uhvati za kvaku, kad mu pogled pade na 
gomilu obješenih šešira i kaputa. Njezin nije mogao naći. 
Po njima je odgonetao, tko je sve u posjetu. Cesto je on 
tako činio, kad bi se našao sam u nečijem predsoblju. 

Maglovito i nestrpljivo tragajući, spazi slučajno dva 
kaputa, ostavljena postrance. Možda namjerno skrivena. 
Tako mu se učinilo. 

Još su bili u nekom živom pokretu, u odjeku tajnog 
zagrljaja, koji se maločas dogodio: rukavi mužkog kaputa 
ležali su na ramenima ženskog ... 

Po cvietu, što je slučajno provirio iz nabora krznenog 
ovratnika, prepozna — njezin kaput. 

Iz naglo zamračenog predsoblja odlebdi, zemljano 
blied. 


VI. 

RAZTRESENI GOST 

Usred najživljeg razgovora, u kome je vodio prvu 
rieč, naglo mu zape u grlu i potamni. 

Nečije ga oči neumoljivo i zgranuto promatraju. 

Osjeti nesvjesticu, kovitlanje i maglenje pred sobom 
sve tamnije i — sruši se u nesviest. Još je samo čuo uz¬ 
bunu, muklu jurnjavu, zvonki pad čaše i onda — mir. 

Zatim, kao da roni iz dubine, sve bliže nekoj svietloj 
površini, sve bliže vedrini, poče disati i srkati mlaz osvje- 
ženja. Plašljivo otvori oči. 

Nad njim nagnuta mnoga lica. Ruke ga čvrsto pri¬ 
državaju. I začu se nečiji glas: 

— Gospodine, šta vam se to dogodilo ? Uzmite još 
vode. Bit ćete opet svježi. 

On ustane, osmjehom se zahvali i zamoli, da mu 
oproste, što je nesretnim slučajem uznemirio društvo. 

Iako su svi navalili i usrdno ga molili, da ostane, on 
se je ipak oprostio sa svima i otišao kući. Morao je tako 
učiniti, jer bi inače doživio podpuni slom. 

Odmarajući se u naslonjaču za svojim stolom, nije se 
mogao samome sebi dovoljno načuditi: 

Zar on da bude tako zaboravan, tako neoprezan! On, 
koji je uviek bio zagonetan svima i uviek privlačan baš 
zbog svoje tajnovitosti. 

Ne, još se nikako ne može snaći. Uzalud utješne rieči, 
što ih govori samome sebi. Uzalud sva zavaravanja, da 
nitko nije primietio njegovu zlokobnu raztresenost. Možda 
i nije, jer zašto su ga, kad je izronio iz nesviesti, zapitki¬ 
vali: 

— Gospodine, šta vam se to dogodilo? 

Nitko dakle nema ni pojma. Nitko i ne sluti. 

Ali samo jedan gost. Samo onaj, koji je cielo vrieme 
bio nepomičan i šutljiv. Još uviek mu je pred očima nje¬ 
gov oštri i pronicavi pogled. Taj pogled, od kojeg se je 
onesviestio. I taj užasni šapat, koji će ga vječno progo¬ 
niti. 

Šapat: — Biedniče, prozreo sam te. Našao sam u 
predsoblju zaboravljenu — tvoju obrazinu. 

vn. 

VJETAR ILI ČIJI TO DAH 

U času, kad su postajali sve bliži jedno drugome; 
kad su zvonki dodiri čaša'počeli buditi dugo skrivane rie>- 
či; kad se pred zamagljenim očima iztopila po svim sto¬ 
lovima prozirnost čaša i vina ostala sama, lebdeći pjenu- 
šasto u kupastim odrazima. 

I kad su već i one, dotle stidljivih očiju, zažudile taj¬ 
nu prstiju na koljenima, silan zamah vjetra ili čiji to dah, 
zalupi u prozore, širom ih otvori i pogasi sva svietla u 
dvorani. 

Uvjeravanje domaćina, da će dvorana odmah planuti 
u još ljepšem sjaju, nije se ostvarilo. Mrak sve tmastije 
navire, a ledene struje vitlaju se oko gostiju, kvareći 
gospodi zalizke, gospođama uvojke. 

Dok je domaćin po odajama zabrinuto lutao za uz¬ 
rokom toga naglog gašenja, u dvorani zavlada groza. 
Vjetar zafijuknu još sablastnije i gostu u začelju kao da 
skide s lica neku koprenu i ođvitla je kroz prozor. 

Začu se jauk. Sve se uzkomeša. Metež, rušenje sto¬ 
lica, zvonjava čaša, grčevi užasa, vapaji, zovovi u pomoć. 
Sve se to gubilo u zvižduku vjetra, koji je biesno motao 
dvoranom raztrgane koprene i bacao ih kroz prozore... 

Krijući razgolićeno, razkrinkano lice, krišom se je¬ 
dan po jedan gost izgubio iz mračne dvorane. 

Svaki u uvjerenju, da je samo on pobjegao i da nje¬ 
gov nestanak nitko ne će primietiti. 

Vjetar je promuklo cvilio kroz usta nečije zgašene 
obrazine... 


vm. 

LJEPOTAN 

Čim se pojavio, zasipi sa svih usana šapat: 

— Evo ga, ušao je divotan. Utjelovljena dotjeranost. 
Neviđeni sklad boja i mirisa. 

Ne obazirući se na molbe, da sjedne na počastno 
mjesto, on odabra zaklonjen krajičak stola, gdje se gusto 
spliću sjene i bliedo trepere odsjevi. 

Jedna skrivena ljepojka, koju je nehotice dotaknuo, 
zarumeni se i obori oči, zabljesnuta njegovom blistavom 
vanjštinom. 

_ Ah! — priželjkuje ona tajno. Spustiti glavu na 

te divno skrojene grudi, zakićene lelujavim rubčićem za- 
mamljivih boja i mirisa. I opajati se na njima. Usnuti, sa¬ 
njati dugo... 

Ljepotan kraj nje šutljivo sjedi, gledajući netremice 
u svoje odielo. Takne U ga tko ma i nehotice bi sam mora 
učiniti kakvu bilo kretnju, to ga toliko uzbudi, da mu bce 
zadrhti, i oči planu gnjevom. 

— Jesam li vas čime uvriedila? — pita uplašeno bepa 
susjedka. 

— Ne, ništa. Ne, ništa. — I ljepotan se ne miče. 

Svi ga kradom promatraju. Neobjašnjiva im je nje¬ 
gova nepomičnost i njegov bk, koji kao da se to više topi 
i bhedi, što blještaviji biva sjaj njegova odiela. Spuštene 
oči ne diže s rukava i nogavica. Kadkad samo popravi 
mbčić na grudima i goste iznenadi novim prehvima svile. 

On je sada miran, jer se uvjerio, da na rukavima i 
nogavicama ima baš onoliko nabora, koliko to dopusta 
ukus. Tu je tajna njegove ukočenosti. Jer svaka kretnja, 
to je jedan nabor više. 

Gle, s koliko mržnje promatra sada goste, što podi¬ 
goše čaše, da se kucnu. Na svim rukavima spazi mnogo 
nabora, i to ga užasava. 

Uslužno mu prilazi domaćin s čašom, ah ljepotan 
osta nepomičan. 

_ Zar mi ne ćete učiniti tu čast, da se kucnete sa 

mnom, gospodine? 

Ljepotan šuti. 

Svi gledaju taj prizor iznenađeno. Tolika grubost. 
Ali je time postao cielom družtvu još zanimljiviji. I u 
času kad se svima učinilo, da se ljepotanovo bce čudno 
razplinjava, njegovo odielo tako razkošno zabbešti, da su 
svi pošli, da mu se iz bbzine dive. 

Kako ga je tada odjednom nestalo, to nitko ne zna. 
Ali su naslutili da je otišao u predsoblje. Možda po neku 
zaboravljenu stvarčicu. Čekah su, da se vrati i kao da su 
se nešto dogovarali došaptavanjem. 

Samo je šutjela ljepotanova susjedka, odlučujući se, 
da mu sva zadivljena priđe sada, dok je još sam u predt- 
soblju. On ju je očarao vanjštinom, kakvu nije ni slu¬ 
tila. I sad joj se čini, da je pogledom doziva. Da, tako je 
u nju čeznutljivo gledao, kad je izlazio u predsoblje. 

Neodoljivo je privlači i vabi... 

Žagor se među gostima stišavao, kad netko šapnu: 

— Sta je s onom Ijepojkom? 

U taj čas prolomi se iz predsoblja krik i odjeknu 
udar o tle težak i tup. Svi potrče u predsoblje i stanu 
skamenjeni: 

Na podu leži u nesviesti ljepojka, A nad njom uz- 
pravno i ukočeno stoji odielo, plamteći u sjaju i razkoši. 

Iz šupljine zlatnog mu ovratnika dimilo se trepereći 
neko tamno sivkasto kovitlan je: prah, dim, paučina. 
Ostatci čovjeka. 

IX. 

LJUBIMAC 

Uviek je bio osobiti miljenik domaćinov. Je b to zbog 
neodoljive privlačnosti njegova osmieha, što neprestano 
treperi oko usana, sa kojih lepršaju opojna šaptanja u 
domaćinov sluh? 

_ Blaženo to rame na kome tako srdačno i odano 

leži domaćinova ruka — govore oprezno uzvanici, gleda¬ 
jući u ljubimca skrivenom zavišću. 

A u sitne sate, kad vinom ili čime li to tronuto nje¬ 
govo lice klone na domaćinove grudi, svi se uzvanici je- 
dom i čudnom ljubomorom zazelene: 

— Kad će već jednom otići, kada se zauviek izgubiti 
takmac taj prokleti? Dokle će ga domaćinove oči tako 
zadivljeno promatrati? To je već nesnošljivo. 

I svaki gost potajno odlučuje, da više ne će dolaziti, 
dokgod se podpuno ne odstrani taj laskavi nametljivac. 

Kako se samo umiljava! Kako nešto uzbuđeno šapće 
i suznih očiju gleda u svog zaštitnika, koji ga nježno mi¬ 
luje, prinoseći mu kupu rujnog žara i pladanj sanjanih 
poslastica! Ali je ljubimac neutješan. Domaćin ga nešto 
moli i preklinje, ali se on trže odlučno iz njegova zagr¬ 
ljaja. I pritiskujući dlanom lice, tko zna, zbog čega, iziđe 
naglo u predsoblje- 

Bio je zaista posljednji trenutak. Da nije dlanom 
priđržao obrazinu, pala bi mu s lica bas na same domaći¬ 
nove grudi. To bi bilo grozno. Uzbuna, lom, smrt. 

Ali, sad je spasen. Odahnu u predsoblju i odvažno 
skide staru, iztrošenu obrazinu, kroz koju se već nazirao 
njegov lik. Raztrga je i baci u zapećak. Sav drhteći od 
jezive nagosti, dolebdi uzplahireno do tajnog skrovišta, 
otvori ladicu na dnu i izvadi iz nje svoju najljepšu obra¬ 
zinu- Uzbuđen od radosti, što će zapanjiti domaćina, nije 
ni čuo, da je netko ušao u predsoblje. Tek ledeni dodir 
tuđe ruke tako ga prenu, da je jedva sakrio obrazinu u 
ladicu. 

— Hodi, vrati se već jednom, dragi moji! Svi te če¬ 
kamo — začu za sobom prijazni domaćinom glas. Ne zna¬ 

jući, što će, ljubimac se hrabro uzpravi i pokaza bliedo i 
sasvim odkriveno lice. 

— Oprostite, oprostite — zamuca domaćin zbunjeno! 
Tko ste vi? šta radite ovdje? Ja vas ne poznam. 

Uvjeren, da se to ušuljao neki prepredeni provalnik, 
gospodar odmah zaključa izlazna vrata i odjuri u dvo¬ 
ranu, da zovne goste u pomoć. 

Kad se je, poslie nekoliko časaka, u pratnji trojice 
najhrabrijih, pojavio opet u predsoblju, svi ciknuše od 
iznenađenja. 

Pred njima je stajao — ljubimac. 

X. 

KOBNI DOŠLJAK 

U neko doba iziđe jedan gost u predsoblje i vrati se, 
ali strašno ogorčen i namršten. Zašapće nešto susjedu i 
ovaj također iziđe i vrati se još srditiji. 

Zaleprša šapat od jednog do drugog. Sve se uzko- 
meša. I tada svi gosti, oprezno jedan po jedan, da doma¬ 
ćin ne primieti, odlebde u predsoblje i vrate se, klimajući 
glavom uvrieđeno i podrugljivo. 

— Zamislite — prigušeno se čulo po zakutcima. 
Među krznenim kaputima visi neki traljavi ogrtač. To je 
nečuveno. Kako se samo uvukao u predsoblje taj drzki 
prosjak. I nema ga nigdje. 

— Ah, jadni moj šešir — javi se odnekle tužan glas. 
— Obukla sam ga prvi put i već nije ni za što. Zgnječio 
mi ga svojim prašnjivim klobukom. 

— Pst — pst! — Nemojte tako glasno. Možda je do¬ 
šao neki domaćinov srećonoša. Poznato je, da prosjaci 
donose sreću. 

— Svejedno — dobaci netko dostojanstveno. — Ja 
ne mogu trpjeti, da se zagušljivi vonj iz onih đronjaka 
upija u naše kapute. Moram obaviestiti domaćina. 

I dostojanstveni ustade, ali uto uđe iz predsoblja je¬ 
dan poznati gost, noseći nekakav kupast predmet i na¬ 
mignu oštro dostojanstvenom, da se vrati u društvo. 

— Pogledajte — reče gost odvojenoj, šaputavoj 
skupini. — Ovo sam našao u prosjakovom ogrtaču. 

— Pa to je staklena žara — primjeti jedan učeni uz¬ 
vanik. — Molim vas, dopustite. 

Gost mu je pruži uslužno. Svi su radoznalo proma¬ 
trali predmet, spuštajući ga iz ruke u ruku. Zabruja pre¬ 
pirka i nagađanje, šta bi to moglo biti. 

— Ne, ne — povika gost sveznalica. Smjelo tvrdim, 
da je ovo bio pehar nekoga kralja grdosije. 

Od tih rieči prenu se domaćin u začelju stola i pre¬ 
kide svoju priču. Htio je upitati, kakva je to tamo pre¬ 
pirka, kad se otvoriše vrata predsoblja i u dvorani se po¬ 
javi čovjek skromno, gotovo traljavo obučen. 

— To je on, to je on — zamrmore uzvanici, gledajući 
začuđeno i prezirno u došljaka. 

— Oprostite, ugledni domaćine i gosti. Kad sam ušao 
u predsoblje, sjetio sam se, da sam svoje bure-kućicu 
ostavio na ulici, pa sam se odmah vratio, da kućerak od- 
valjam na sigurno mjesto. Sad je dolje u podrumu. 

Ne obazirući se na dobacivanja i zapitkivanja gosti¬ 
ju, tko je i kako je ušao, niti na domaćinove čuđenje, ka¬ 
ko se usudio na toliku drzkost, došljak mirno nastavi: 

— I čim sam se vratio, htjedoh navući ogrtač i šešir 
i neprimjletno izaći, ali eto nesreće: netko je iz ogrtača 
izvadio moju staru, čarobnu svjetiljku. 


120 


— Šta, zar je ovo svjetiljka? — skoči onaj poznati 
gost i pođe prema došljaku, držeći u podignutoj ruci svje¬ 
tlucavi predmet. 

— Da, plemeniti gospodine. Vi ste moj najveći do¬ 
bročinitelj, jer ste mi vratili neprocjenjivo blago. Šta že¬ 
lite za uzdarje? 

Dvorana prasnu u smieh. Ah se došljak ne zbuni, 
nego uporno saleti gosta, da mu kaže neku svoju želju. 
Na koncu, kad su se i svi uzvanici pridružili došljakovoj 
želji, uozbilji se uslužni gost: 

— Šta mi vi, jadni čovječe, možete učiniti? Pa dobro, 
Kad već ne želite odati ni kako se zovete, ni odakle ste, 
kažite nam u čemu je moć te čarobne svjetiljke. 

— Vrlo rado. To ću odmah učiniti — osmjehnu se 
došljak prijazno. Neka svaki dođe u predsoblje, ali pod- 
puno sam., jer je ovo tajna. Izvolite vi prvi, obrati se go¬ 
stu dobročinitelju. 

Iako su svi zadrhtali, ipak je radoznalost bila jača od 
straha. Domaćin je jedva pristao, da bude posljednji. 

Zabrinuto se šaptalo, što se već ne vraća onaj prvi 
gost, kad uđe došljak. 

— Izvolite dalje. Kucajem u vrata davat ću znak, da 
je slobodno. 

Tako su redom ulazili. Oko domaćina se društvo stal¬ 
no smanjuje. Jedan primieti: 

— Šta ovo znači, da se nitko ne vraća? 

— Sigurno izlaze na doksat, da se smire od uzbuđe¬ 
nja. Jer je svakako ona svjetiljka nešto čudesno. 

— Ah, jedva čekam, jedva čekam — zadrhta tanan 
glasić. — Poslije ćemo svi pričati, šta smo vidjeli. A pro- 

sjak će se bogato najesti i napiti. Jadnik. Baš je zaslu¬ 
žio. Tako nas neobično zabavlja. 

Šapat se gubio i rieči postajale sve rjeđe. Domaćin 
se okrenu posljednjem gostu, ali ni njega nije više bilo. 
Ostao je podpuno sam, gledajući izgubljeno u prazninu 
dvorane. 

Može ga svakog časa zovnuti onaj čudni bezkućnik 
i učiniti s njime ono isto, što je učinio i sa svima gostima. 
Kakva je to tajna čarobne svjetiljke, da se ni jedan od 
gostiju nije više usudio na povratak u dvoranu? 

Neka ga samo što prije zovne. Biedan je, ali zato 
ima svjetiljku, kakovom se nitko na svietu ne može po¬ 
hvaliti. Doduše, već je odavno potamnjela, ali mu se čini 
da još uviek iz nje tinja odsjev težkog zlata i dragog ka¬ 
menja. 

Možda bi mu je i prodao. Pitat će ga. Platio bi za nju, 
koliko god zatraži. Onda bi je stavio na istaknuto mje¬ 
sto u dvorani. A dvorkinja neka se samo usudi da je ne 
očisti barem dvaput dnevno, i to pred njegovim očima. 
Budno bi pazio, kako ona barata tim skupocjenim pred¬ 
metom. 

— Ne tako, ne tako. Sastrugat ćeš mi drago kame¬ 
nje. Nije to bakrač. Slušaj. Nije to — 

— Gospodine domaćine, prenu ga iz predsoblja do- 
šljakov glas.i Izvolite ući. 

Vrata se otvoriše i na domaćina šiknu tako blistav 
sjaj iz čarobne svjetiljke, da se zasliepljen srušio u na¬ 
slonjaču. 

Ležeći tako uplašen i nepomičan, osjeti po obrazima 
i čelu neko neobično topljenje. Razpuknu mu se na licu 

težka okorjelost i odkotrlja se na pod. Tada prvi put u 
njegovo lice dahnu bistra svježina. 

Osviesti se i još uviek uzbuđen, plašljivo uđe u pred¬ 
soblje. Došljaka više nije bilo. Samo je, vraćajući se u 
dvoranu, spazio na vratima priliepljenu posjetnicu i na 
njoj rieči: 

TVOJE SAM GOSTE ODNIO U TORBI 
SAMO TEBE OSTAVLJAM TEBI 

DIOGEN MUDRAC 

SAKUPLJAČ LJUDSKIH OBRAZINA 

PREDAVANJE O DIMOVIMA 

I. 


Pričam o dimovima. 0 divnim, kobnim oblicima, ko¬ 
jih smirenje je samo u razplinuću. Pričam o vedrim i 
tmurnim časovima, u kojima se javljaju, o mirisima nji- 
nim i bojama, koje su posljednji odraz sagorjelih stvo¬ 
rova i stvari. 

Pričam o zvucima njinim, koji im ne predhode; koji 
se pritajeno valjaju s dimovima zajedno ili stižu tek po- 
slie njih, u kricima, jauku ih veselom kliktanju. 

Pričam o zvucima bez zvuka. O zvucima, koji se 
odavaju samo mirisom. 

O dimovima pričam... 


n. 

Ima najprije onih, koji uviru u nebeske prostore 
kroz ušća sagrađena od opeka, kroz ušća, koja se zovu 
dimnjaci. Ti dimovi se dižu iz ljudskih staništa. Iz dvo¬ 
rova, kućica i kolibica. Vidimo ih svakog dana i obični su 
našem zamagljenom pogledu. Ah, tajna je u njima. 

Oni, koji se puše iz dvorova, čim ostave dimnjak, sru¬ 
še se sivi i nemoćni. Zato su oko dvorova uviek tamni vi¬ 
dici, i bliesak bogatstva bliedo prosijava kroz prostrane, 
kristalne prozore. 

Dimovi, koji se puše iz skromnih kućica i kolibica, 
zaigraju iz dimnjaka mođrikastim treperenjem, slično 
drhtanju anđeoskog paperja, kad u njemu zalahori blizina 
Božja. 

Ti dimovi izviru iz čistog žara, u prostom, zemljanom 
ognjištu. Stanjeni u nevidljivu nit đomile do neba. Pro- 
suču se kroz rajsku ključanicu i prenu cielo nebo mirisom 
crne pogače, koja se peče u najsiromašnijoj kolibici. 

O sutonu, ti dimovi su ono plavo vijuganje, dok zvo¬ 
ne Gospini Angelusi, od kojih se stišavaju i utihnu svietli 
alati. 

Vrieme je blagom razgovoru. Vrieme snu. 


m. 

Ima dimova, kojih nema. Tako su nevidljivi i nepo¬ 
znati osjetilima. To su dimovi zlokobnici, koji prikrivaju 
razornu vatru i guše njeno praskavo puckaranje. Oni či¬ 
ne, da podmukla vatra bukne odjednom. 

Avaj, tek se po zgarištu vidi, da ih je bilo. 

IV. 

Ima dimova, koji hlape iz stvari. Oni su disanje stva¬ 
ri. Lebde oko njih, mrežasto ih obavijaju i njine iskon¬ 
ske oblike nam odkrivaju. 

Tada sto nije onaj svagdanji sto. Ormar nije ormar, 
niti je klupa, klupa. Nijedna stvar nije ono, što jest. 
Treptava razplinutost oko njih, to je njihova duša. 

Riedki su trenutci, kad ti tajanstveni dimovi odkriju 
život stvari. Jednom sam, kakve li sreće, doživio to čudo: 

O nekom praskozorju primietio sam, kako je krčag s 
praga dva- triput namignuo na sunce, i kako mu se izbo- 
čine šire. 

Je Ii imao oči? Je li se tada probudio? Je li širio bo¬ 
kove, da bi u nj stalo što više izvora, kojega je oštri mlaz 
u blizini tupo žuborio, gušen mekotom mahovine? 

To su tajne. 

V. 

Trna dimova, koji se javljaju u prozirnosti. Negdje 
na samotnoj čistini, koju nitko nije prenuo i kuda je sa¬ 
mo jednom prostrujala vitkost srna. 

Ti dimovi su uviek vuneno bieli. Rubova blještavo 
pozlaćenih nevidljivim suncem, a mirišu na nagorjelo pa¬ 
perje. 

Oni vječito lepršaju u visinu s ugašenih vatara, koje 
se naslućuju po pucketanju nevidljivih varnica. Oko njih 
su se grijali anđeli, kad su hodali po zemlji, da kucnu. Da 
probude. Da jave na vrieme blizku opasnost. 

Tako je to bilo. 


VI. 

Ima dimova, kojima je čovjek tmurni tvorac. Ti di¬ 
movi se javljaju u zavodljivim bojama. Šareno, saneno, 
opojno se približuju, krijući u svome tromom vijuganju 
slatke otrove, gorku opojnost i — smrt. 

Kad blizu doplove, iznenada se pretvore u slike mra¬ 
mornih dvorova, u krajeve iz snova i priča. 

Očarane žrtve bace se u njih same. I umru, nasmie- 
šene... 

vn. 


Ima dimova, koji se zacrne pritajeno na rubu vidika. 
Skovitlani u oblike pune prietnje, vimu na okolinu i ne¬ 
stane ih. 

Težko onome, tko ih nikada ne opazi. Još teže, tko ih 
je opazio, a misli, da su se razplinuli u nepovrat. 

Kobno puzeći rubom vidika, banu na suprotnoj 
strani, sasvim blizu. Zastrepi sav okoliš. Jezivo zašuškori 
žito iz dolova u dolove. 

Težko žitu! 


vm. 

Ima dimova, koji su dolutali iz svemira. Obično su 
plavičasto svietle boje i poprskani iskričastim kapljama 
ugašenih zviezda. 

U svanuće vise nad bunarima, na dnu kojih se ljeska 
ledena tišina, smrznuta u zelenkastu prozirnost. 

IX. 

Ima dimova, koji lebde samo na razvalinama. Tajna 
je, odakle iziđu. Danju ih je težko vidjeti. 

Iako sam mnoge dane i noći proveo u samotničkim 
pješačenjima, prisluškujući svuda pozorno i sluteći, ni ja 
ih danju nisam vidio. Tek u jednoj noći punoj mjesečine 
i zvonkoj od cvrčaka spazio sam ih, gdje leže na razvalini 
obrasloj u mahovinu. 

Bili su mliečne boje, koja je treperila ne kim tananim 
protkanjima. 

Odmilili su poslije na opustjele prozore kula, uzne¬ 
mireni jakim mlazovima mjesečine. 

Kao da je sve opet oživjelo, tako se svuda zasvje- 
tlucalo, promicale sjene. 

U zoru prozori su opet zjapili strašnom prazninom. 

X. 

Tma. dimova, koji idu samo zaboravljenim stazicama 
i bogazama. Oni su zeleno smeđe boje, lako pokretljive u 
sve nove i nove oblike. 

Preobliče se čas u staro putničko odielo i štap. Čas u 
prašnjiv šešir i torbak. 

Obično čekaju dugo na razkršću. Ili naslonjeni na 
ogradu nečijeg dvorišta možda gledaju u daljinu. 

Zbog njih u toplim kućicama zavlada slutnja, da će 
netko doći. 

I vrata se ostave ođključana. 

XI. 

Ima dimova, koji plove u sivim bojama i savijaju se 
u oblike, koji su varavo ostvarenje samotničkih žudnja. 

Osamljeni putnici znaju tajnu. Znaju, zbog čega du¬ 
go sjede na plavim proplancima, na vrhovima vrleti, na 
rubovima ponora i u dnima dolina. 

U znanom trenutku prolaze ti dimovi. Niemo se pri- 
krađu. Nadnesu se nad bdioca i prenu ga: 

Ukaže se čarobni, mili lik. Vraćaju se odjeci davnih 
rieči. Tu su. Zvone. Guču. A dimovi plove vijugavo. Ko- 
vitlanje se sve brže prepliće. Promiču, plinu koluti. 

Tonu, tonu slađka priviđenja ... 

xn. 

Ima dimova, koji su zgusnuta tišina. Oni nemaju 
boje i samo se sluhom mogu naslutiti. 

Tragajući za njima sluh nas odvede na najviše vr¬ 
hove, gdje gotovo lebdimo. Tu se srebmastom jezom pre- 
lievaju gorski krčazi, puni zgusnute tišine, koja se u njih 
taloži iz nebeskih modrina i zemaljskih dubina. 

Digne li se iz njih koji pramen dima ove guste tišine 
i ođluta, bezdan i neizreciv muk zavlada tamo, gdje se taj 
pramen zapleo i spustio. Tada zastruji neko tajanstveno 
brujanje i sitan, tanan cilik nevidljivih zvonaca. 

To se čuje, kako raste drveće i cvieće... 


xin. 

Ima dimova, koji se spliću i savijaju samo u svete 
slike. Javljaju se obično u bezkrajnim prazninama i pu¬ 
stošima, kad pobožnog poklonika obuzme kolebanje i 
klonulost. 

TI dimovi su čudesne, ali ipak jednostavne boje, koja 
se nikakvom bojom ne može izraziti. Takva se boja ne 
krije, ni u dugi, satkanoj od sviju duga. 

Možda je boja tih dimova slična onoj, što zatreperi, 
kad se kroz trenutnu razpuklinu modrine ugleda nebo. 

XIV. 

Ima dimova, koji se na prostranim ravnicama ukažu 
u obliku bezbrojnih krda, s jedne strane jasno osvietlje- 
nih, s druge tmasto pokrivenih. 

Dok se tromo vuku, vjetar ih iznenada zahvati, uz- 
kovitla i izvije ih u silne stupove, koji u veličanstvenom 
redu plove nekuda u maglene daljine. 

Oni iznenade pjesnika u snu, kad sanja o velikim du¬ 
šama svoga naroda, svoga vječnog naroda. 

Nikada ne ću zaboraviti jedan tajni trenutak, kad 
sam skočio iz postelje, počašćen tako neočekivanim pri¬ 
zorom: kraj moga prozora, širom otvorenog u rumeno 
svanuće, prolazili su ti visoki stupovi dimova. Snažni, tihi, 
obasjani. 

Neki glas mi je šaptao, da im se pridružim, ali sam 
ostao na prozoru. I suviše sretan i suviše zasićen divlje¬ 
njem. 


XV. 

Ima dimova kljunastog oblika. Kao živi, pokretljivi 
jezičci, strjelovito projure u rojevima. I najzad popadaju 
po tamnim oknima, iztopljeni u neobičnu rosu. 

Neugasivo se tu svjetlucaju i zrače u mrak malih, 
trošnih kućica, u kojima živi onaj sviet, kojemu na ple¬ 
ćima leži ova zemlja. 

Ti dimovi se javljaju samo u ponoć i pred svanuće. 
O ponoći su tamne boje, a o praskozorju rumenkaste. 

Dugo sam razmišljao, zašto izgledaju kljunasti. I 
odkrio sam tajnu. Oni izviru iz pietlovih kljunova i zato 
im je takav oblik. To su odjeci pietlovih kukurika. Sna¬ 
žnih, potresnih krikova. Zanosnih buđenja. Tajanstvenih 
doziva. 

Ti dimovi su odjeci, koji zvone i trepere nad odrub¬ 
ljenim glavama pietlova. Nad njihovim očima mrtvim, 
koje pokriva klonula, potamnjela kresta. 

Ah, sad znam, zašto moj narod zadrhti, zašto se budi 
sa svoga tvrdog uzglavlja, kad na svome ugašenom oknu 
ugleda svjetlucanje one tajanstvene rose. 

Sad znam. 

XVI. 


Ima dimova, koji se zovu Vrtložnici. Pratioci su sa¬ 
mo pjesnika. Oni se nad njegovom glavom neprestano 
razpliću i spliću u čudesne krugove, promjenljivih boja i 
treptaja. 

Potamne samo onda, kad se zamrači pjesnikov po¬ 
gled. Tada ih ni sunce ne može razvedriti. U tim trenut¬ 
cima i munje kroz njih sievaju. 

Strašne su i blage pjesnikove oči. 

XVII. 

Ima dimova, satkanih od boja, koje su rosile sa ne¬ 
beskih duga. Te božanske boje lebdjele su u snu oko sve¬ 
tih slikara, kad su sanjali, da slikaju Prisutnost Božju. 
Ali, kad god bi kistom prevukli po platnu, svaka bi se bo¬ 
ja razplinula u dim. 

Lutaju sada ti dimovi odvojeno i traže se. Negdje 
daleko, visoko u čistini, gdje kristalno zvone izvori ve¬ 
drine, nađu se kadkada. 

I tada se u svom preplitanju razcvjetaju, zablistaju 
i planu u najčudesniji cviet, koji drhtanjem latica dočara 
Prisutnost Božju. 

Onda se razpletu i odmile niz tišine... 

